
	[image: Image]

	 

	 


— НЭГ —

	«Тэмээ» гэдэг нь Сянцзын хоч болохоор юуны өмнө тэмээг биш, харин Сянцзын талаар танилцуулмаар байна. Сянцзын тухай ярихын дашрамд яагаад «Тэмээ» гэдэг хочтой болсныг нь өгүүлье.

	Бээжинд тэрэгний хүмүүс1 янз бүр байдаг. Тэрэгний залуу бяртай, хурдан гүйдэг хүмүүс тэргээ хамгийн гоё байлгаж өдөржин нэг хүнд үйлчлэхийг эрмэлздэг тул хэдийд ажилд гарч, хэдийд буух нь тэдний дурны хэрэг. Тэд аль нэг зогсоолын газар эсхүл айлын байрны үүдэнд тэргээ тавьж, хурдан гүйдэг тэрэг чирэгчийн тэргэн дээр суух хүсэлтэй хүнийг зориуд хүлээн сууна. Ингэж л хүлээж баймаажин сая хүнтэй дайралдаж овоо мөнгө олдог байна. Заримдаа тэрэгнийхээ хөлсийг ч төлөх мөнгө ололгүй, өдөржин дэмий хүлээх ч удаа гардаг, гэхдээ тэглээ гээд ер сэтгэл зовдоггүй. Тэд нэг хүнд байнга хөлсөөр ажиллах, эсхүл хувьдаа тэрэгтэй болохыг ямагт мөрөөднө. Хувьдаа тэрэгтэй болоод авбал сарын гэрээгээр ажилласан ч, дайралдсан хүнийг зөөгөөд байсан ч ялгаагүй байдаг. Эднийг бодвол насаар арай ахимаг буюу өвчин эмгэгийн улмаас олигтой хурдан гүйж чаддаггүй, тэрчлэн эхнэр хүүхдээ бодоод, нэг өдрийг орлогогүй дэмий өнгөрөөхөөс болгоомжилдог хүмүүс бас байдаг.

	Тэдний олонх нь гол төлөв шинэ тэрэг хэрэглэнэ. Тэрэгний хүн, тэрэг хоёр нь олигтой бол, тэргэнд суусан хүнтэй хөлс ярилцахад зарим талаар арай давуу талтай байдаг. Заримдаа өдөржин, заримдаа хагас өдөр хүн зөөдөг. Харин чадал нь хүрвэл цаг улирал харгалзахгүйгээр, шөнө ч гэсэн хүн зөөдөг. Шөнө хүн зөөхөд ахиухан юм олдог боловч самбаатай хянамгай ажиллах нь юуны өмнө чухал.

	Тэрэгний дөч гарсан эсхүл хорь хүрээгүй залуус дээрх хоёр янзын хүмүүстэй эн зэрэгцэхэд тун амаргүй. Тэд хуучирсан муу тэрэгтэй болохоор харанхуй болмогц хүн зөөхөөс айдаг, ингэхлээр өглөө эртлэн гарч, гурав дөрвөн цагаас өмнө тэрэгнийхээ хөлс төлөх, мөн идэж уух юм авах мөнгө олох гэж горилно. Тэд удаан явдаг болохоор, хямдавтар хөлсөөр хүн зөөж, нэлээд их ажилладаг. Мөн зах зээлийн газраас жимс ногоо зөөдөг, жимс ногоо зөөхөд хөлс нь бага боловч түргэн гүйхийн шаардлага байдаггүй.

	Ийм янзын тэрэгний хүмүүсийн зарим нь арван нэг хоёртойгоосоо тэргэнд ордог болохоор хүүхэд байхдаа биеэ болиочхоод тэргүүн зэргийн хурдан гүйдэг хүн болох нь тун ховор. Ингээд насаараа тэрэг чирээд ч бусад тэрэгний хүмүүсээс давж чадахгүй удаа байдаг. Арав орчим жил тэрэг чирсэн дөч гаруй настай зарим нэг нь тэрэг чирэн туйлдаад бусдынхаа сүүл барин явснаа яамайд бодож, эрт орой аль нэг цагт гудамжинд үхнэ гэж бодохдоо сэтгэл нь зовдоггүй байна. Харин тэргээ тун самбаатайгаар чирч, тун эвийг нь олж хөлс хэлэлцэн, явах замаа сайн мэддэг болохоор сүрхий мандаж явснаа аргагүй дурсан санаж, сая тэрэг чирч байгаа хүмүүсийг ихэмсгээр харна. Гэхдээ өнгөрснийг дурсан санахаасаа ирээдүйгээ бодон айж, ирээдүйд юу болохоо бодон хөлсөө арчиж зовуурьтайгаар санаа алдах нь олонтоо. Гэхдээ дөч буюу дөч гарсан бусад тэрэгний хүмүүсийг бодвол амьдрах нь тийм ч их аймшигтай биш билээ.

	Бусад тэрэгний хүмүүс гэдэг нь тэрэгний хүн болох гэж огт бодож байгаагүй боловч ажилгүй болж турж үхэхээс айхдаа аргагүйн эрхээр тэрэг чирэх болсон хүмүүс юм. Тэдний дотор халагдсан цагдаа, сургуулийн ажилтай хүмүүс, бэлгүй болсон жижиг худалдаачид, ажилгүй дархнууд хүртэл байдаг. Тэд ямар ч аргагүй болохоороо, шүд зуун нулимсаа барьж үхлийн энэ зам руу ордог юм. Тэд амьдрах гэж хамаг шим шүүсээ шавхачихаад, одоо болохоор зам гудамжийг хөлсөөрөө услан, дөнгөн данган амьдарна. Тэд хүч тэнхээ ч байхгүй, туршлага ч байхгүй, найз нөхөд ч байхгүй, тэрэгний хүмүүс хүртэл тэдэнтэй олигтой харилцдаггүй. Тэдний чирсэн хуучин тэрэгний элэгдэж ялзарсан муу дугуй нь арав алхалгүй хагарч, мянган нөхөөс болсон муу дугуйгаа нөхөх завсар суулгаж яваа хүндээ өршөөхийг мөргөн гуйж байж, арван таван зэс зоос олбол тун яггүй хөлс авсан мэт бодогдоно.

	Эд нараас гадна амьдралын нөхцөл, мэргэжил чадвараар өөр бас нэг хэсэг тэрэгний хүмүүс байдаг. Сиюань буюу Хайдяньд суудаг хүмүүс Сишань буюу Яньцзин, Цинхуа их сургууль руу, Аньдин мэнь хаалганаас гадагш суудаг нь Цинхэ, Бэйюань руу, Юньдин мэнь хаалганаас гадагш суудаг нь Наньюань... руу хүн зөөхөд тохиромжтой байдаг. Тэд ойрын замд явдаггүй, алсын замд л явж овоо ахиухан хөлс авна. Гуйлгачин шиг хэдхэн зэс зоосны хойноос үхэлдэж байх дургүй. Гэхдээ гадаадын элчний суудаг газрын хавиар эргэлдэж зөвхөн гадаадын хүмүүс зөөдөг, тэрэгний хүмүүст хүрдэггүй. Гадаадынхныг зөөдөг хүмүүс элчний суудаг газраас Юцюаньшань, Ихэюань буюу Сишань2 руу яаж хурдан зөөхөө сайн мэднэ. Тэр ч байтугай ерийн нэг тэрэгний хүн тэдний оронд ажиллаж чадахгүйн шалтгаан гэвэл гадаадынханд үйлчилж, хоол олж иддэг хүмүүс нь бусдыгаа бодвол гадаадын ямар нэг хэл мэддэг, мөн Англи, Францын цэргүүд Ваньшоушань3, Юнхэгүн4 буюу Бадахутун5 гэж занган хэлэхэд ойлгодог байв. Тэд бусдадаа ойлгогдохгүй, нэг этгээд хэлээр хоорондоо хэлэлцэнэ, мөн гүйхдээ замын хажуу барьж, ийш тийш харахгүй толгойгоо бөхийлгөн, биеэ даасан ихэмсэг байдалтай, хурдан ч биш, удаан ч биш, өөрсдийн гүйдэг аргаар гүйнэ. Гадаадын хүн зөөдөг учир ерийн тэрэгний хүн өмсвөл зохих дугаар хадсан хантаазыг өмсөхгүй байж болно. Өмсдөг хувцас нь гэвэл: Урт ханцуйтай цагаан цамц, хэлхгэр шуумагтай цагаан буюу хар өмд өмсөөд шуумгийн доод талыг нь хөлийн шагайны тушаа нарийн даавуугаар боож, хөх даавуугаар хийсэн уужим аятайхан шаахай өмсдөг. Хувцсаа тааруулан өмсөж, биеэ цэвэрхэн авч явж, мөн журам дэглэм сахидаг. Тэрэгний бусад хүмүүс тэдэнтэй уралдах буюу суух хүн булаалдахаас айна. Тэд яг л өөр нэг мэргэжлийн хүмүүс шиг явна.

	Тэрэгний хүмүүс чухам ямар янзтай байдгийг товчхон дурдаад Сянцзы тэрэгний хүмүүс дотор ямар байр суурь эзлэхийг гэрийн нэг оосор юунд хэрэгтэйг хэлэхийн адил тодорхойлж болно.

	Сянцзыг «тэмээ» гэдэг хочтой болохоос нь өмнө биеэ даасан, тэрэгний хүн байсан гэж хэлж болно. Энэ үед түүнийг залуу, хүч тамиртай, хувьдаа тэрэгтэй хүмүүсийн эгнээнд багтаж, өөрийн тэрэгтэй, өөрийн амьдралтай аливаа бүхнийг гартаа авсан тэргүүн зэргийн тэрэгний хүн байсан гэж хэлж болно. Ийм хэмжээнд хүрнэ гэдэг тийм ч амар хэрэг биш юм. Нэг хоёроос гурав дөрвөн жилийн турш хөлсөө асгаруулж байж, арайхийж нэг тэрэгтэй болжээ. Сянцзы тэрэгтэй болох гээд л халуунд халж, хүйтэнд хөрж, өлсөж цангахыг ч эс хайхран чармайн зүтгэсний хүчинд гачигдал, зовлонг амссаны шанд нэг тэрэгтэй болжээ. Тэрэгтэй болоогүй байхдаа тэрэг хөлслөн аваад, эрчгэнүүр тоглоом шиг хотын энд тэнд гаран эргэлдэж, тэсэж сууж чадахгүй байхдаа хувьдаа л тэрэгтэй болчихвол эрх чөлөөтэй, биеэ даасан... болно. Энэ тэрэг чинь миний хөл, гар шиг миний л юм байх болно гэж дандаа л санагалзан боддог байжээ.

	Тэрэгтэй болчихвол тэрэг хөлслөн авах гэж хошуугаа цорвойлгон гуйж, доромжлогдохгүй болно, нэгэнт хүч байна, тэрэг байна, ингэхлээр амархнаар амь зуух болно гэж мөрөөдсөөр байжээ.

	Иймэрхүү хүмүүст байлгүй яах вэ гэмээр, бусад тэрэгний хүмүүст байдаг муу тал Сянцзыд байхгүй, зорьсондоо хүрч чадах тэсвэр хатуужил, ухаантай, бэрхшээлээс шантардаггүй хүн байв! Хэрэв түүний орчин ахуй нь арай олигтой буюу эсвэл бага боловч боловсролтой болсон бол тэрэгний хүмүүсийн хүрээнд орохгүй, юу ч хийсэн чадах хүн байсан боловч тийм аз түүнд дайрсангүй, тэрэгний хүн болжээ. Гэхдээ тэр энэ ажилд ч гэсэн авьяас чадвар ухаанаа гаргаж чаджээ. Ер нь тамд ойчсон ч аргаа олохоор хүн юм.

	Сянцзы, хөдөө тосгонд төрж, бойжиж байгаад эцэг эхээ үхсэнээс хойш үр шимгүй хэдэн му газраа алдаад, арван наймтайдаа хот орж иржээ. Сянцзы шулуун шударга, хүч тэнхээтэй, тосгоны залуу болохоор хар бор ямар ч ажлыг хийж амь тэжээж чадна. Гэхдээ тэрэгний хүн мөнгө амархан олж болдгийг төдхөн мэджээ. Өөр ажил хийхэд ялимгүй мөнгө олно. Тэрэгний хүний ажил нэлээд их боломжтойгоос гадна аз дайрч овоо мөнгө олж болох байжээ. Огт санаанд ороогүй хишгийг хэзээ, хэдийд хүртэхийг хэн мэдэх билээ. Гэхдээ энэ бүхэн санасны зоргоор бүтэхгүй гэдгийг Сянцзы сайн мэдэж байв. Тэрэгний хүн, тэрэг хоёулаа үзэмжтэйхэн байх нь чухал. Ер нь олигтойхон барааг дорвитойхон хүн худалдан авдаг шүү дээ.

	Сянцзы зорьсондоо хүрч чадахад хэрэгтэй бүхэн өөрт нь байгааг цэгнэн бодож үзээд, чадна гэж итгэнэ. Нас залуу, хүч тэнхээтэй, харин харамсалтай нь хараахан туршлагагүй болохоор гоё тэрэг чирч зүрхлэхгүй байв. Гэхдээ энэ ч давшгүй зүйл биш, эрүүл чийрэг, хүч тэнхээтэй болохоор арваад юм уу, арван хэдэн хоног оролдоод үзэхэд тэрэг сайн чирдэг болно. Тэгээд шинэ тэрэг хөлслөн авна, төдхөн хөлсөөр байнга ажиллах бололцоотой болж мэднэ, тэгээд идэхээ хүртэл хэмнэнэ, нэг хоёр жилийн дотор, гурав дөрвөн жилийн дотор ч гэсэн, тэрэг авах мөнгө яасан ч хурааж чадна. Хамгийн гоё тэргийг авна гэж булчинт гараа харахдаа, эрт орой нь гэхээс биш тэрэг худалдан авч яалаа ч гэсэн зорьсондоо хүрч чадна гэж бодож байв.

	Сянцзы хорь дөнгөж гарч байгаа боловч булчин шөрмөс сайтай чийрэг бөгөөд өндөр нуруутай, өргөн мөртэй, насанд хүрсэн эр хүн шиг харагдана. Гэхдээ залуу хүний гэнэн шулуун сэтгэлтэй байжээ. Тэр тэргүүн зэргийн тэрэгний хүнийг хармагц өөрийнхөө бэлхүүсийг хэрхэн нарийн болгох, төмөр далавч шиг ханхар цээжээ яаж урагш нь түхийлгэх вэ гэж төлөвлөн бодож, дал мөрөө харахдаа сүрдмээр өргөн хүчирхэг байна шүү! Цагаан өмд өмсөөд, хөлийн шагайны орчим шуумгийг нь зурвас цагаан даавуугаар боочих юм бол хүчирхэг хөлийг нь хүн бүхэн харах болно. Тэрэгний сайн хүн болж яасан ч чадна гэж Сянцзы бодохдоо зорьсондоо хүрсэн юм шиг инээдэг байжээ.

	Сянцзы гадна байдлаараа хамгийн ерийн хүн, сэтгэл татмаар аятайхан царайтай, асар том биш толгойныхоо үсийг нь байнга гялалзтал хусдаг, дугариг нүдтэй, монхор хамартай, ахархан өтгөн хөмсөгтэй, нэг ч их тарган биш, нэг ч их туранхай биш, улаа бутарсан царайтай, богинохон бүдүүн хүзүүтэй хүн бөгөөд баруун чихнийхээ хажууд, багадаа модны дэргэд унтаж байгаад илжгэнд хазуулсан сорвитой.

	Тэр өөрийнхөө гадаад байдлыг анхаардаггүй боловч, нэр нүүрээ хамгаалдгийн адил эрүүл чийрэг биеэ эрхэмлэн, хүч чадлаа юунаас ч илүү үзнэ. Сянцзы анх хотод ирсний дараа хөлөө дээш гозойлгон, хоёр гар дээрээ удтал шулуун мод шиг зогсож чаддаг, их тэнхээтэй байв.

	Сянцзы үг цөөнтэй боловч хүчирхэг, амьдрах чадалтай эр байжээ. Өөрийнхөө хүссэн хүсэл, төлөвлөгөөгөө бусад хүнд ярих дургүй байв. Ер нь тэрэгний хүмүүс зовлон жаргалаа хүүрнэн ярилцаж зогсоол, цайны газарт, мөн гэр орондоо байхдаа бодсон санаснаа бие биедээ ярьж хүн бүрийн ажил хэрэг нь нийтийн хүртээл болон, ардын дуу шиг ам ам дамжин дэлгэрнэ. Сянцзы, угийн хөдөөгийн хүн болохоор хотынхон шиг гоё сайхан ярьж чаддаггүй, чадахыг ч мэрийдэггүй, дотроо л бодлогошрон, байнга дуугүй байдаг болохоор юм бодож явах завтай байжээ. Харахад дандаа л юм бодсон юм шиг дүнсийж явна. Гол нь шийдэх хэрэгтэй, шийдчихвэл яахыг сэтгэл зориг мэднэ. Сянзцы цөхөрсөн үедээ шүдээ зуун, удтал дуугүй байж, өөрөөсөө хүч эрдэг байжээ.

	Сянцзы тэрэг чирч, хөлсөөр хүн зөөхөөр шийдэж, нэг хуучин тэрэг хөлслөн авч, юуны өмнө хөлөө дасгаж эхэлжээ. Анхны өдөр олигтой юм олсонгүй. Маргааш нь овоо юм олсон боловч хөл нь гишгэж болохгүй болтол хавдаж, хоёр өдөр хэвтжээ. Тэрэгний хүн анхандаа ёс шиг ингэдгийг мэдэж байсан болохоор хэчнээн өвдөвч тэсвэрлэн туулав. Ингэхгүй бол хөнгөн шаламгайгаар тэрэг чирч сурахгүй.

	Хөл нь зүгээр болоход, тэр магнай хагартал баярлаж байв. Сянцзы хотын ямар гудамж хаана байдгийг сайн мэднэ, бас ахиухан ажиллах боллоо ч гэсэн хүч тэнхээ сайтайгаас энүүхэн явах насандаа зөөх, чирэх зэрэг ажил багагүй хийж явсан болохоор тэрэг чирэх ажил нэг их сүрдээд баймааргүй санагдана. Бас элдэв хэрэг төвөгт орохоос болгоомжилж явбал олиггүй юманд давын түрүүнд орооцолдчихгүй байх гэдэгт хатуу итгэнэ. Тэр бусад туршлагатай нөхдийнхөө адил ацаг хөлс хэлэлцэж, бусдын зөөх гэсэн хүнийг аргалан булаах гэж оролддоггүй байжээ. Ингэж чадахгүйгээ мэдээд, тэрэгний зогсоолын газар зогсолгүй, хүн цөөнтэй газар зогсож, дураараа ацаг хөлс хаялцаж, заримдаа «суу, суу хөлсөө, бололцоогоороо л өгөөрэй» гэдэг байжээ.

	Сянцзы үнэнч, төлөв даруу байдлаараа хүнийг өөртөө татаж, хүнд итгэгдэнэ. Иймэрхүү энгийн хүн хүнээс мөнгө дэгээдчихнэ байх гэж хүмүүс үл бодно. Хүмүүс заримдаа энэ чинь саяхан хотод ирсэн хөдөөгийн, туршлагагүй залуу байна гэж мэдээд, үнэ хөлс ярилцалгүй суугаад, та замаа мэдэх үү? гэж асуухад нь ухаан солио юм шиг учир зүггүй өөдөөс нь инээхэд, тэргэнд нь суусан хүн нь хэлэх үггүй мухардана.

	Хоёр гурван долоо хоног өнгөрөхөд хөл нь дасаж, жигдхэн явдаг болжээ. Өөрөө ч аятайхан гүйж сурч байгаагаа мэдэж байв. Тэрэгний хүний авьяас чадвартай, туршлагатай эсэх нь гүйлтийг нь харахад андашгүй. Хотод дөнгөж ирсэн шинэ хүмүүс хөлөө чирч болхи явна. Тавь гарчихсан өвгөн хүмүүс ихэд бөхийн хөлөө чирч, алхсан ч, гүйсэн ч адилхан хурдаар явж, ердөө л гүйж байгаа дүр үзүүлнэ. Туршлагажин хашир суусан боловч хүч тэнхээгүй болсон нэг нь байдаг чадлаараа бөхийн, бүх биеэрээ урагш түрэн, хөлөө их дээш өргөж алхах бүрдээ толгойгоо тохилзуулан, хурдан гүйж байгаа юм шиг сүр бадруулан үнэндээ ер бусдаасаа хурдан гүйгээгүй, сайн нэрээ л хугалахгүйг хичээнэ.

	Сянцзы иймэрхүү заль мэх хэрэглэдэггүй бөгөөд урт хөлөөрөө хол хол алхан, чимээгүй жигдхэн гүйж тэргээ угзчин донсолголгүй явах нь суусан хүнд таалагдана. Хэдийд ч гэсэн, маш түргэн гүйж байхдаа ч гэсэн зогсож чадна, зогсохдоо дороо нэг хоёр алхлан тэргээ зогсоох нь тэрэг нь түүний хүчинд автагдсан юм шиг санагдана. Сянцзы ялимгүй урагшаа цээжээ түрэн арлаа барьж, илүү дутуу хөдөлгөөнгүй, хөнгөн гавшгайгаар нисэх мэт гүйх нь байнга тэрэг чирдэг хүмүүс дотор ч цөөн.

	Сянцзы шинэ тэрэг сольж хөлслөн авчээ. Түүний саяын сольж авсан шиг ийм уян нумтай, жинхэнэ зэс чимэгтэй, борооны резинтэй хөшигтэй, нарийн хоолойтой зэс том бүрээтэй тэргийг зуу гаруй юаниар, харин будаг шунх гоёл чимэглэл нь тааруухныг зуун юаниар худалдаж авч болохыг Сянцзы мэджээ. Нэг үгээр хэлэхэд тэрэг худалдан авахад ердөө зуун юань хэрэгтэй байжээ. Өдөрт арван мөнгө цааш нь хийгээд байхад, мянган өдөр зуун юань хуримтлуулж болно. Мянган өдөр шүү! Мөн ч хол байна даа! Гэхдээ яах вэ. Дүүрсэн хэрэг! Мянган өдөр ч гэсэн, түмэн өдөр ч байсан яамай! Яасан ч тэрэг худалдаж авна! Юуны урьд байнгын ажилтай болбол зохино гэж дотроо бодно.

	Нэг хүнд байнга хөлсөөр ажиллахад ашигтай, зарим сард арав шахам будаалга болж, илүү хэд гурван мөнгө унах ч явдал бий. Танил тал ихтэй эзэнд ажиллавал хоёр гурван юанийн хишиг хүртэж мэднэ, бас сар бүр нэг юань цааш нь хийнэ. Тэгээд сард гурав, дөрөв, таван юань хуримтлагдаж, жилд тавь жаран юань болно гэж бодоход санасан мөрөөдөл нь үнэхээр биелмээр болно. Өөрөө бас тамхи татдаггүй, архи уудаггүй, мөрийтэй тоглоом тоглодоггүй, эхнэр хүүхэдгүй, элдэв муу зангүй хүн. Өөрөө л шүд зууж чадвал бүтэхгүй юм гэж ер байхгүй.

	Бүтэн хагас жил болоход заавал тэрэг худалдаж авна, заавал шинийг худалдан авна гэж Сянцзы өөртөө тангараг өргөжээ!

	Сянцзы сар сараар гэрээтэй ажил хийнэ. Тэгэхдээ амьдрал бол тэр бүр санааны дураар болдоггүй шүү дээ. Ингээд халуунд халж, хүйтэнд хөрж зүдэрсээр бүтэн хагас жил болоход санасандаа хүрч чадсангүй. Тэр байнга жинхэнэ ажилтай байх гэж улайн тун нямбай ажиллана.

	Гай болоход амьдрал нарийн төвөгтэй. Сянцзы улам л хичээн ажиллалаа ч гэсэн энэ нь халж солиход эздэд огт падгүй байжээ. Тэр заримдаа нэг газар ганц хоёрхон сар болно, заримдаа үүнээс ч бүр түргэн өөрчлөгдөх удаа ч гарна. Тэгээд л дахин ажил эрж, олтлоо дайралдсаныг зөөнө. «Морио юүлтэл унаж байснаа битгий тавь» гэсэн чинь дэмий үг биш шүү. Тэгж дэмий цаг нөхцөөж болохгүй.

	Сянцзы энэ бүтэн хагас жилд осолдож эндсэн нь чамлалтгүй. Хоолноосоо илүүчлэн, тэрэг авах мөнгө хураах гэж байдгаараа хичээнэ, гэхдээ хөнжлийнхөө хэрээр хөлөө жийх хэрэгтэй. Сянцзы тэрэг чирэн гүйж явахдаа дандаа энэ тэрийг эргэцүүлэн бодож, эмээж болгоомжилж, хожим хойно юу болох бол доо гэж байнга сэтгэл зовно. Ер нь дандаа энэ чигээрээ байгаад байвал яах бил ээ? Хэзээ нэг тэрэг худалдаж авдаг юм бол доо? Заавал ингэж амьдрах болоод байдгийн учир юу бил ээ дээ? Энэ чинь амьдралаа сайжруулах гэж эрмэлзэж байгаа хэрэг биш гэж үү? гэж бодно. 

	Тэгээд тээнэгэлзэн болгоомжлохоо яваандаа мартана. Сянцзы нэг явж байснаа үзүүртэй юм дайрчхаад дугуйгаа хагачин, ажил хийх аргагүй боллоо. Заримдаа бүр долоон дор юм болно, явган хүн ч дайрчих удаа тохиолдоно. Нэг удаа олны дундуур чихэлдэн гарах гэж яарч байгаад, дугуйныхаа хаалтыг хаячихжээ. Хэрэв нэг эзэнд дагнан ажилласан бол ийм олиггүй юм тун амархан гарах билээ. Гэтэл ажил нь ер бүтэхгүй, сэтгэл нь зовж гөлөрнө. Тэргээ эвдсэн болохоор төлөх хэрэгтэй болно, ингэхлээр гал дээр ус хийсэн юм шиг сэтгэл нь улам бүр гуниглан зовно. Дахин бүтэлгүй юм хийхгүй сэн гэж болгоомжлон өдөржин унтана, сэрээд л, нэг өдөр дэмий өнгөрүүлсэндээ гэмшин харамсана. Гэмшихдээ өөртөө өширхөж, улам л тарчлан зовно, үүний хажуугаар бас бүр муу хоол иддэг боллоо.

	Сянцзы чулуу шиг эрүүл чийрэг гэж өөртөө итгэдэг байсан нь гэнэт талаар болж бие нь эвгүйрхэнэ. Үнэхээр Сянцзы өвчлөв. Тэгээд мөнгөө хайрлан, эм уулгүй, чийргээрээ давчихна гэж хайхрахгүй явтал бие нь улам л муудаж арга буюу эмд мөнгө зарснаар барахгүй, хэдэн өдөр ажилгүй хэвтжээ. Энэ бүх бэрхшээл саадыг ялж давах гэж тэр улам л шургуу ажиллан хүчээ шавхаад тэрэг авах гэсэн мөнгө нь огтхон ч нэмэгдсэнгүй. Бүтэн гурван жилийн дотор арай хийж зуун юань хуримтлуулав.

	Өдрийн бодол, шөнийн зүүд болон аль хэдийнээс хүсэн мөрөөдөж хүлээж байсан хамгийн сайхан, хамгийн шинэ тэргээ одоо л энэ зуун юаниар худалдан авч, хүслээ хангаж болох болов. Цааш хүлээж хэрхэвч болохгүй! Ямар нэг гай болоод, бас хэдэн юань үрвэл ямар олигтой юм болох бил ээ! Аз болоход, захиалчхаад, мөнгөгүйдээд авч чадаагүй, Сянцзын хүсэж байснаас бараг ялгаагүй нэг тэрэг дайралджээ. Үнэнийг хэлэхэд, тэр тэрэг нь зуу гаруй юань байсан боловч, барьцааг захиалсан хүнд нь эргүүлэн өгдөггүй учир дэлгүүрийн эзэн хэдэн юань саахад Сянцзын нүүр нь улайн, чичирсэн гараараа ерэн зургаан юань тоолоод:

	— Би энэ тэргийг авах гэсэн юм! гэжээ.

	Дэлгүүрийн эзэн Сянцзыгаас зуун юань салгах гэж шийдээд, эсэн бусын юм донгосож, тэргээ нэг оруулж, нэг гаргаж, дээш нь нэг өргөж, доош нь нэг тавьж, бүрээг нь нэг дуугаргаж, буруу солгойгүй магтан шагшиж байснаа хигээсийг нь хөлөөрөө цохиод:

	— Чи хангинаж байгааг нь сонсооч! Хонхыг нь хараач! За ав! Тэрэг эвдрэхээс өмнө нэг хигээс нь ч гэсэн суларвал, чи авчраад, миний нүүр лүү шидээрэй! Зуун юань! Улаан мөнгө ч саахгүй! гэв.

	Сянцзы мөнгөө дахин нэг тоолж үзээд:

	— Ерэн зургааг өгье!

	Нөгөө эзэн түүний гэнэнийг нь мэдээд мөнгө рүү нь нэг харж Сянцзы рүү нэг харж, санаа алдана.

	— За яах вэ, гар гартаа барилцсанаар болъё, тэрэг чинийх! Зургаан сарын баталгаа өгнө. Үнэгүй засах болно, харин бүхээгийг нь битгий эвдээрэй май, баталгааны баримт нь энэ, ав! гэв.

	Сянцзын гар нь улам чичирч, баталгааны баримтыг далд хийгээд, тэргийг өөртөө ойртуулахдаа ийнхүү аз дайрсандаа уйлчихмаар болжээ. Зайдуухан газар очоод, тэргээ ширтэн харж тэрэгний гялалзсан бүхээгт өөрийгөө тольдон бахархана.

	Авсан юм нь тун ч аятайхан санагдаад л байж, гэхдээ санасанд нь арай хүрэхгүй боловч, одоо өөрийнх нь юм болохоор онц цаашилсангүй. Энэ үнэт эрдэнээ дахин нэг үзээд, амсхийхээр шийдэж, тэрэгнийхээ гишгүүр дээр суун гялалзсан зэс бүрээг ажиж байв.

	Сянцзы энэ жил хорин хоёртой болж байгаагаа гэнэт санав. Эцэг эх нь багад нь үхсэн болохоор хэдийд төрснөө сайн мэдэхгүй хотод ирсээр төрсөн өдрөө ер тэмдэглэсэнгүй. Хөлс, цусаараа олж авсан цус махны тасархай тэрэг худалдаж авсан энэ өдөр бол түүний төрсөн өдөр, тэрэгний нь төрсөн өдөр юм.

	Энэ төрсөн өдрийг хэрхэн тэмдэглэх бил ээ? Бүсгүй хүнийг биш, харин олигтойхон хувцасласан эрэгтэй хүнийг заавал эхлээд суулгана. Түүнийг Цяньмынь хүртэл, эсхүл Дуньаньшичан зах хүртэл зөөвөл зүгээр, тэнд хамгийн сайн хоолны газарт орж, хонины махтай халуун хуушуур иднэ, тэгээд нэг хоёр хүн зөөнө, зөөхгүй ч байсан яах вэ. Өнөөдөр төрсөн өдөр шүү дээ, иймд эртхэн амарч болно гэж Сянцзы шийджээ.

	Сянцзы тэрэгтэй болсноос хойш амьдралдаа улам бүр баясах болжээ. Байнгын ажил хийсэн ч, дайралдсаныг зөөгөөд байсан ч тэрэгний хөлсийг өдөр болгон эзэнд нь төлнө гэж сэтгэл зовохгүй болж хэдийг л олно цөм түүнийх болно. Сянцзы сэтгэл нь тайвширч хөгжөөнтэй болоод, улам ахиухан юм олох болжээ.

	Нэг жил өнгөрөхөд, Сянцзы улам цаашлан бодсон нь: Энэ янзаар ажил минь бүтэмжтэй л байвал, жилийн дараа, хамгийн цаад зах нь хоёр жилийн дараа бас нэгийг... дахиад нэгийг... бас нэгийг... худалдан авч чадна, тэгээд хөлсөөр өгдөг газар нээнэ!

	Мөрөөдсөн болгон биелэх нь ховор. Сянцзых мөн нэгэн адил байв.

	
— ХОЁР —

	Сянцзы тэрэг худалдаж авснаасаа хойш хөгжил баясгалантай болж, урам зориг орж улам түргэн гүйнэ. Өөрийнхөө тэргийг маш гамтай эдлэх нь мэдээжийн хэрэг, гэхдээ өөрийгөө, тэргээ бодсон ч удаан гүйх аргагүй мэт санагдана.

	Тэр хотод ирж суугаад мэдэгдэхүйц өсөж байсан бөгөөд, аажимдаа улам өндөр болно гэж бодно. Чийрэгжин хүчжиж, дээд уруул дээр нь армаг тармаг сахал ургаж байв. Хаалгаар бөхийн орохдоо их л аятайхан санагдаж, өсөөд байгаа юм шиг бодогдоно. Сянцзы нэг харахад насанд хүрсэн эр хүн шиг, нэг харахад хүүхэд шиг байх нь их л сонин. Өндөр гоолиг залуу эр гоё тэргээ чирч, нум нь аяар нахилзаж, арал нь үл ялиг мөхөлзөн бүрхүүл нь гялалзаж, суудлын зөөлөвч нь цав цагаан харагдан бүрээ нь хангинасан тэрэгтэй мөртөө удаан явбал нэрд нь муу болно! Байдгаараа хурдлах нь бардамнасан хэрэг биш, түүний үүрэг мөн билээ. Хурдлан гүймээж нь өөрийнхөө хүч, тэрэгнийхээ сайныг үзүүлж чадна. Үнэндээ сайн тэрэг байв, хагас жил болоход тэрэг нь эзнийхээ барилд орон, эзэн нь эргэсэн ч, алхан явсан ч, зогссон ч хөдлөх бүрд аясыг нь даган, үнэн голоосоо өөрт нь туслах гэсэн шиг санагдаж, Сянцзы тэрэг хоёрын хөдлөх яг зохицно. Сянцзы хүн цөөнтэй, тэгшхэн гудамжаар гүйхдээ ердөө нэг арлыг нь барин явж чаддаг болов. Аяс нь таарсан салхи шиг тэрэг нь түүнийг түлхэн аяндаа түүнийг даган бөмбөрч, эзэн нь өөрөө жигдхэн хурдлан гүйж зорьсон газартаа хүрэхэд усан хулгана болтлоо хөлөрч хувцас нь шүрхийн дуугарч байхад, ядарснаа мэдэвч ядарсандаа сэтгэл тэнийж, хөлгийн сайныг унан газрын холыг товчилсон мэт бахархан баярлана.

	Сянцзы заримдаа зориг нь бадарч болгоомжгүйдэх шахна, гэвч зориг гарган харвасан сум мэт хурдлахдаа ч бас хянуур байна. Алгуур явбал суулгасан хүнийхээ өмнө нэрээ хугална, тараа шавхан гүйж тэргээ эвдвэл өөрийгөө өрөвдөөгүй хэрэг. Амин сүнс нь , болсон тэрэгтэй учир хамаг амьдрал нь болгоомжлох хэрэгтэйг Сянцзы мэднэ. Сянцзы зориг самбаатай, хянуур хүн болохоор өөрийгөө, тэргээ дийлэгдэшгүй гэдэгт гүн итгэж байв.

	Сянцзы осол эндэлгүй гүйж чадна гэдэгт өчүүхэн төдий ч эргэлзэхгүй. Тэрэгнийхээ хүчинд аяга хоол олж иднэ, иймд дуртай цагтаа ажиллахыг хэн ч хориглож чадахгүйг тэр мэднэ. 

	Сиюаньд бас л цэрэг ирлээ. Чансиндяньд дайн болж байна. Сичжимэний хаалганы тэнд цэрэгт ажиллуулахаар хүмүүсийг барьж байна. Цихуамэний бэхлэлт хаалгыг хаасан гэнэ гэсэн цуурхлыг Сянцзы сонсоод сэтгэл зовсонгүй. Ер нь хоршоо дэлгүүр хаагдаад, зэвсэглэсэн цагдаа нар, мөн нийгмийн амгалан тайван байдлыг хамгаалах отрядынхан гудамжаар дүүрэх юм бол Сянцзы хамаа бус аймшиггүй загнахгүй, мөн л бусдын адил яаравчлан ажлаа зогсоох байсаан. Гэхдээ цуурхалд итгэдэггүй байжээ. Сянцзы тэрэгтэй болсондоо л болгоомжилдог боловч, хөдөө тосгоны хүн болохоор, хотынхон шиг тэмээ гэхэд ямаа гэж сүржигнэн, айн сүрддэггүй өөртөө итгэдэг байжээ. Аз дайрахгүй байлаа ч гэсэн яаж ийгээд, аргаа олоод, өөрийгөө хохироохгүй. Иймэрхүү өргөн мөртэй данхар эрийг хялбархан дийлэхгүй шүү!

	Дайн болж байна гэнэ гэсэн цуурхал мэдээ ихэнхдээ хавар тариа соёолж эхлэх үед дэлгэрнэ. Хойд хятадын хүмүүс улаан буудайн түрүүг итгэл найдварын бэлгэ тэмдэг, дайн аюул гаргахгүйн бэлгэ тэмдэг гэдэг.

	Сянцзы тэрэг авснаас хойш хагас жил өнгөрчээ. Хавар тариа соёолоход бороо чухал байдаг. Гэвч санасан ёсоор тэр болгон бороо ороод байдаггүй, харин хүсээгүй байтал дайн болдог. Үнэндээ дайн болж байсан уу, эсхүл ердөө цуурхал байсан уу? Сянцзы ер нь тариа тарьдаг байснаа бараг мартчихаад байгаа болохоор дайн болбол тариа горьгүйтнэ гэж ер сэтгэл зовсонгүй тэр ч байтугай хаврын бороо орж байгаа эсэхийг ч сонирхсонгүй. Ердөө л тэрэгнийхээ хүчинд халуун хуушуур мэтийн хоол олж иддэг хойно түүнийхээ төлөө сэтгэл зовно. Тэрэг нь түүний ясыг дагаж, аргад нь орсон, хамгийг чадагч ганц үнэнч эрдэнэ мэт нандигнадаг зүйл нь мөн. Бороо орохгүй болоод дайны тухай цуурхал дэгдэж, идэх юмны үнэ нэмэгдэж байгааг Сянцзы мэдэж байв. Хотын бусад хүмүүсийн адил зөвхөн аман дотроо үглэхээс биш, саад хийх чадал түүнд огт үгүй байжээ. Юм үнэтэй болоод л байлаа. Боллоо гээд яах вэ дээ? Сянцзы ганц хар амиа бодон санааширч, бусад юмыг огт эс бодно.

	Хотын хүмүүс олон талаар арчаагүй улс мөртөө хамгийн үнэмшмээргүй цуурхал тарааж, юм бүхнийг дэвэргэж, бид ч бас тэнэг биш, дэмий суудаг хүмүүс биш гэдгээ харуулах гэж л учир тоймгүй их юм ярина. Тэд усны гадаргуу дээр цовхчин гараад хэнд ч хэрэггүй хий гаргачхаад их л омог бардам байдаг загас шиг л байдалтай байцгаана. Дайны тухай цуурхлыг хүмүүс нэлээд сонирхдог мөртөө бусад зохиомол зүйлд төдий л итгэдэггүй билээ. Ингэж цуурхал тодорхой нарийн зүйлийг гуйвуулдаг боловч, «Удахгүй тулалдана» гэдэгт л хамаг үнэн учир бий болно гэж байгаа болохоор хэзээ нэг цагт тулалдаж эхэлнэ. Харин хэн нь хэнтэй хэрхэн тулалдах талаар гэвэл санаандаа орсныг л ярина. Үүнийг Сянцзы дуулахгүй өнгөрч хэрхэн болох билээ. Тэр ч байтугай хөдөлмөрийн хүмүүс, түүний дотор тэрэгний хүмүүс хүртэл алдаж хожих юм юу ч үгүй мөртөө дайныг хүснэ. Баячууд л хэнээс ч илүү дайнаас айна. Тэд түгшүүртэй мэдээг олж сонсмогцоо хар амиа хаацайлах гэж шөнийн зүүд, өдрийн бодол болон тарчилж, мөнгөөрөө сүр далайлган нэг газраас явах нь ч амархан, ирэх нь ч түргэн, алга болох нь ч хялбархан, өөрсдөө зайлан нүүж чадахгүй иймд бусдын хүчинд дулдуйдаж бусдаар хөдлөх хөлөө хийж, эд баялаг, эхнэр, хүүхэд настнаа зөөлгөнө. Иймд хөлөөр явж хөлсөө урсган амь зуудаг хүмүүс үнэд ордог. «Уяньмэнь, Дунчэчжань!» «Хаашаа!» «Дун... чэ... Чжань!» Аа! Төгрөг тавиар л явна! Битгий татаад бай! Самуунтай үе шүү!» гэлцэнэ.

	Ийм самуунтай үед Сянцзы тэргээ чирээд хотын гадна гарчээ. Арав гаруй хоногийн турш эсэн бусын цуурхал, хотоор тархаж, юмны үнэ эрс нэмэгдэж байсан боловч, дайн болох бас л болоогүй, гэнэтхэн Бээжин хотод дайн болохгүй мэт санагдаж байжээ.

	Сянцзы цуурхлаас болоод ажил хийх дургүй болоогүй болохоор урьдын адил тэргээ чирнэ. Сянцзы нэг удаа хотын баруун этгээдэд ирээд, үйлс бүтэхгүй юм байна гэдэг сэжиг төржээ. Тэрэгний хүмүүс хотоос тэрэгтэйгээ гарахаас айж байсан болохоор алсын замд хүн тээхээс цөм татгалзана. Сичжимэний хаалганаас гадагш гарвал янз бүрийн тэрэг, тэрэгний хүмүүсийн тэргийг хүртэл цөмийг булаан авч байна гэнэ гэлцэнэ.

	Сянцзы аяга цай уучхаад хотын өмнөд этгээд рүү явахаар завдан байтал зогсоолын газар огт анир чимээгүй байх бөгөөд энэ нь ямар нэг аюулаас урьдчилан сануулж байгаа мэт. Сянцзы аймтгай биш боловч, амиа хайрлахгүй зүтгэх гээгүй байжээ.

	Яг энэ үед оюутан бололтой хүмүүс суулгасан хоёр тэрэг өмнө зүгээс айсуй явах бөгөөд тэрэгний хүмүүс:

	— Цинхуа руу явах хүн байна уу? Хэн Цинхуа явах вэ? гэж хашхирна.

	Хэн ч хариу өчсөнгүй. Зарим нь хариу хэлэхийн оронд хүйтнээр инээмсэглэнэ, зарим нь эргэж ч харалгүй, тамхиа татан сууна. 

	Гэтэл нөгөө нэг тэрэгний хүмүүс:

	— Та нар дүлийр ээ юу? Цинхуа! гэж хашхирсаар байв.

	— Би явъя! Хоёр юань өг! гэж үсээ хусуулсан толгойтой намхан залуу бусад хүн дуугүй байхыг үзээд, тоглосон байдалтай хэлнэ.

	— Тэгье! Дахиад нэг тэрэг хэрэгтэй!

	Нөгөө залуу явахыг хүсэх хүнгүй болохоор эргэлзсэн маягтай түр дуугүй болов.

	Хотоос гарвал аюултай, аюулгүй бол хэн ч гэсэн хоёр юаниас татгалзахгүй, ер нь Цинхуа хүртэл үүнээс арав дахин бага хөлс өгдөг байв, үүнийг Сянцзы мэднэ. Сянцзы мөн л явахгүй гэж шийдэв. Гэтэл нөгөө залуу өөртэй нь хамт нэг хүн явбал ямар ч аюулаас няцахгүй явж, хоёр юань олохоор шийджээ. Түүний сэтгэлд Сянцзы даруй тохирчээ.

	За чийрэг эр явах уу?

	Ингэж хэлсэн нь Сянцзыг өдөөж, нэг ёсны магтаалын үг болж, арга буюу энэ зоригтой эрийг дэмжих ёстой болгожээ. Үүнээс гадна хоёр юань гэдэг бол өдөр бүр олддоггүй, овоохон мөнгө юм. Ингээд Сянцзы түрүүчийн шийдсэнээ өөрчилжээ. Аюул гэнэ? Юу ч болохгүй байж мэднэ шүү дээ! гэж бодно.

	Тэнгэрийн сүмийн тэнд цэрэг бин битүү байна гэж хоёр хоногийн өмнө ярьж байсан нь худал, тэнд цэргийн сураг ч гараагүй байсныг тэр нүдээрээ үзсэн билээ. Сянцзы үүнийг санаад явахаар шийдэв. Тэд явсаар баруун хаалганд ойртоход, хаалганы нүхний тэнд бараг хүнгүй байхад, түүний зүрх нь цохиж, айдас нь хүрнэ. Нөгөө залуу бас л түгшиж байсан боловч инээмсэглэн:

	— За хө, жаахан хурдалъя! Дайралдах тавилантай юмыг дайрахгүй байж болохгүй!

	Эр нэг эндэж, эрэг нэг нурдаг гэдэг. Юу ч болсон дүүрчээ гэж бувтнан шогшино.

	Сянцзы бүтэл муутай байгааг ойлгосон боловч, муу нэр зүүж, үгнээсээ буцахыг хүссэнгүй.

	Сичжимыний хаалганаас хол өнгөрөн явахад нэг ч тэрэг дайралдахгүй байхад, Сянцзы хажуу тийш харахаас айн, толгойгоо доош бөхийлгөн гүйж, маш их айж явтлаа тэр Гаолянцяо хүрээд, ийш тийш харахад нэг ч цэрэг байхгүйд, дотор нь жаахан онгойв.

	«Хоёр юань ч их мөнгө шүү. Аймтгай хүнд ингэж аз дайрахгүй шүү!» гэж бодно. Ер нь дуу цөөнтэй Сянцзы энэ удаа хамт явагчтай хэдэн үг сольчихмоор санагдав.

	Эргэн тойрон анир чимээгүй, нам гүм.

	— Хөдөө замаар арай тайван байх болов уу гэж нөгөөдөх нь түүний санааг тааж хэлэв.

	Гэтэл тэд эргэж ч амжаагүй байтал нь гэнэт цэрэг барин авчээ.

	 

	 

	Мяофыншаний булан дээр өргөлийн сүм нээдэг цаг байсан боловч шөнөдөө бас л хүйтэрч, дан цамцтай даарна. Сянцзын өмссөн нь гэвэл түүнд өгөхөөс өмнө хөлсөнд дэрийчихсэн цэрэг хөх өмд, цамцнаас өөр юу ч байсангүй. Тэр шинэ уранхай хувцсыг хараад, цав цагаан дотуур цамц, хөх хөвөнтэй цамц, өмдөө санана. Тун ч цэвэрхэн, аятайхан хувцас байсан шүү! Ертөнцөд тун аятайхан юм ч бий л дээ, гэхдээ ямаршуу үнээр олдгийг тэр мэднэ. Тэр хөлсөнд дэрийсэн цамцыг үнэртэхдээ одоо бодоход онц гарамгай санагдах, урьдын чармайлт, амжилтаа бахархан санана. Тэр өнгөрснөө санахдаа цэргийг улам бүр үзэн ядна. Тэд түүний хувцас, шаахай, малгай, тэргийг, тэр ч байтугай бүсийг нь , цөмийг нь булаажээ! Тэгээд бас хөх няц болтол зодож нүдэн шагнаж, түүнээс болж хөл нь хүртэл цэврүүтжээ. Хувцас ч яах вэ, шарх ч бас яах вэ мөд эдгэчихнэ, харин хөлс цусаараа олж авсан тэрэг л байна. Хуаранд ирмэгц тэрэг нь алга болжээ. Бусад бүх зовлон зүдүүрийг мартаж болно, харин яаж тэргээ мартах бил ээ!

	Сянцзы бэрхшээлээс айсангүй, гэхдээ дахиад ийм тэрэг амар олж авахгүй, олж авах гэж бас л хэдэн жил хэрэгтэй болно. Түүний бүхий л чармайлт ийнхүү хоромхон зуур арилав. Сохор зоосч үгүйгээр, одоо дахиад л эхнээс нь эхлэн хийх хэрэгтэй болов. Сянцзы уйлна. Тэр одоо тэдгээр цэргээр барахгүй, ертөнц дээрх юм бүхнийг үзэн ядна! Яагаад түүнийг ингэж гомдоож байна! Яагаад вэ! Яагаад вэ? гэж хашхирав.

	Тэр эдгээр үгийг хэлээд дотор нь онгойно, гэхдээ аюул заналхийлж байгааг санана. Одоо амиа аврах нь гол байв, өөр юу ч одоохондоо бодохын хэрэггүй.

	Сянцзы хаана учирлан ярих билээ дээ. Сянцзы энэ хэдэн хоног цэргүүдийн хойноос хөлсөө асгаруулан дагаж явахдаа тэрэг чирч, цэргийн юмыг зөөж үдлэн буух үед ус зөөж, гал түлж, малд тэжээл өгч явав. Тэр өдөржин хүчээ шавхан ажиллаж, их ганцаардмал байжээ. Шөнө, толгой нь газар хүрмэгц ухаангүй унтдаг болов. Ер нь сэрэхгүй нойроор унтчихвал тийм ч их муу биш юм шиг санагдана!

	Сянцзы анхандаа, цэргүүд Цофыншаний район руу ухарч байна гэж санаж байсан байх. Гэхдээ энэ уулыг давснаас хойш хазгай гишгэвэл доош унаж, хүүрийг минь элээ тастан идэх болно гэж байнга айн, өөр юу ч бодолгүй, уулаар авиран явжээ.

	Ингээд олон хоног уулаар мацан явж байтал, нэг өдөр зөрөг зам улам цөөрч нар, нуруу шарж, алсад тал харагдаж байжээ. Оройн хоолны дохио өгч, лагериасаа явсан цэргүүд буцаж ирэв. Тэдний зарим нь олсоор оосорлон тэмээ хөтөлж явжээ.

	Тэмээ байна! Сянцзын зүрх нь дэлсэж, дахиад элдвийн юм бодож эхэлнэ. Тэр төөрсөн хүн мэт баримжаа хийх танил юмаа олж үзээд, бусад нь маш хурдан түүний дотор оржээ. Тэмээ бол уулаар явж чаддаггүй ингэхлээр тал газар ойр байна. Бээжингээс баруун тийш Баличжуан, Хуанцун, Бэйсиньянь, Мошикоу, Улитунь, Саньцзядань зэрэг газарт тэмээ тэжээдэг шиг тэр санажээ. Эд уулаар тэнэж, дахиад Мошикоуд ирсэн гэж үү! Тэнүүчлэн явж, дээрэм хийж л чаддаг энэ хэсэг цэрэг өөрийн тактиктай байдаг бол энэ нь ямар тактик болохыг тэр ойлгохгүй байжээ. Гэвч энэ нь үнэхээр Мошикоу бол эдгээр цэрэг уулнаас гарч чадалгүй, доош бууж, олз омог олохоор шийджээ гэдэгт тэр итгэж байв. Мошикоу бол сайхан газар юм, түүнээс зүүн хойш явбал Сишаньд хүрнэ, урагшаа эргэвэл Чансиньдянь буюу Фынтайд хүрнэ, баруун тийш явбал мөн зам бий. Тэр эдгээр цэрэгт гарах зам эрсэн мэт байв, үнэндээ оргон зугтах болжээ гэж өөрийгөө л бодно. Эдгээр цэрэг дахиад Луаньшань уул руу ухарвал, Сянцзы тэндээс зугтах гэвэл өлбөрч үхэх болно. Зугтвал, одоо л зугтана!

	Эндээс зугтвал удалгүй Хайдяньд хүрнэ. Явах зам нь хол боловч мэддэг газраар явна.

	Сянцзы нүдээ аниад, явах замаа дотроо бодсон нь: Энэ бол Мошикоу! Бурхан минь, зайлшгүй Мошикоу мөн! Эндээс зүүн хойш явна, Цзиньдишань, Ливанфынийг дайран, Бадачу хүрнэ, Сыпинтайгаас зүүн тийш Синцзыкоу руу явж, Наньсиньчжуанд очно. Юмыг яаж мэдэх вэ, ууланд ойр явсан нь дээр. Бэйсиньчжуанаас хойш чиглэн явж, Бэйцзянцунийг дайран, бас хойшоо Наньхэтан мөн хойшоо Хуншаньтоу, Цзеванфу, Цзиниюаньд чиглэн явна. Цзининюань хүрчихвэл нүдээ аниад ч гэсэн Хайдянийг олно. Дахиад л зүрх түг түг цохин, баярлахдаа дэлбэрэх гэж байгаа юм шиг байв. Тэр чөлөөлөгдөнө гэж бодохдоо бүх бие нь чичирч байв.

	Сянцзы унтах гээд удтал нойр нь хүрэхгүй байжээ. Аврагдана гэж горилохдоо баяр хөөр болж, зугтаж чадахгүй гэж бодохдоо айдас нь хүрнэ. Унтах гэж оролдоод унтаж чадахгүй, хуурай өвсөн дээр хөрвөн хэвтэнэ. Эргэн тойрон анир чимээгүй, зөвхөн одод түүний зүрхний цохилтын аясаар сүүмэлзэж байх шиг санагдана. Гэнэт ойролцоо тэмээ буйлж шөнө хааяа уйтгар, найдварыг хослон дуулж байдаг шувууны дууг санагдуулж сонсоход аятайхан байжээ.

	Нэг зайдуу газарт их бууны дуу тодхон сонстов. Сянцзы зүрхлэн хөдөлж ч чадахгүй байв. Цэргийн лагерь дотор айн сандралдана. Сянцзы зугтах цаг боллоо! гэж амьсгаагаа даран хэвтэнэ! Цэргүүд дахиад л уул руу ухрахыг Сянцзы лавтай мэднэ. Цэргүүд тактикаа хэрэглэхдээ гэрт орсон зөгий шиг ийш тийш гүйлдэхийг тэр цэргийн лагерьд хэд хоног байхдаа ойлгон мэджээ. Цэргүүд их бууны дуу дуулаад, зайлшгүй зугтана, тэгэхэд нь цаг алдахгүй байх хэрэгтэй. Сянцзы амьсгаагаа даран, даруй мөлхөв, гэхдээ тэмээ ч олж авмаар санагдана. Тэмээ түүнд бараг тус болохгүйг тэр мэдэж байсан боловч, эдгээр тэмээ мөн түүн шиг олзлогдоод, зовлон эдэлсний хувьд хань нөхөр нь болжээ.

	Цэргийн дотор маш их үймээн дэгджээ. Сянцзы тэмээг олов. Тэдгээр тэмээ харанхуйд хэвтэж байх нь овоолсон шороо гэмээр байв. Тэмээнүүд эргэн тойрон нам тайван байгаа юм шиг хөдлөлгүй, ерийн байдлаараа шуухитнан амьсгаалж байхыг тэр хараад зориг оров. Цэргүүд тулалдааны үед шуудайтай шорооны ард нуугддаг шиг, тэмээний ард нуугджээ. Бууны дуу өмнө зүгээс сонстож байна, ингэхлээр тэр зүгт жинхэнэ тулалдаан болоогүй гэлээ гэхэд, тэр зүгийн зам хаалттайг цэргүүдэд мэдүүлж байна шүү гэж гэнэт санав. Иймд цэргүүд уул руу явах ёстой, тэмээгээ хамт аваад явж чадахгүй, тэмээний хувь заяа бол түүний хувь заяатай холбоотой болно. Цэргүүд тэмээгээ орхихгүй бол Сянцзы дүүрлээ, тэмээгээ мартчихвал зугтаж болно. Сянцзы чихээ газар тулган чагнана. Зүрх нь түг түг цохилно.

	Тэр удтал хүлээхэд, тэмээгээ авах гэж нэг ч хүн ирсэнгүй. Ингэхлээр зүрх гарган босож суугаад ийш тийшээ харвал юу ч харагдахгүй, пад харанхуй. Зугтана! Юу болсон ч зугтана!

	
— ГУРАВ —

	Сянцзы хорь гуч алхаад зогсов. Тэмээг орхиод явахад өрөвдмөөр байжээ. Түүнд үлдсэн ганц юм гэвэл амь нь л байжээ. Сянцзы газар байгаа олсыг өөрт нь хэрэггүй байлаа ч гэсэн баяртайгаар авахаар байлаа, гар хоосон байснаас, гартаа нэг юм баривал, сэтгэл арай тайван байх байв. Амьдрал гэдэг үнэтэй зүйл, гэхдээ гахай явган, нохой нүцгэн тэр амьд явахын хэрэг юу байх билээ дээ. Тэдгээр тэмээг хөтлөөд явах хэрэгтэй, гэхдээ юунд хэрэгтэйгээ бас л мэдэхгүй боловч, тэмээ гэдэг нэлээд хэрэгтэй мал гэж боджээ. Ингээд тэдгээр тэмээг олсоор хөтлөөд явлаа. Тэр тэмээг хэрхэн маллахаа огт мэдэхгүй боловч тосгонд төрсөн болохоор малаас айдаггүй байжээ. Чангаахад нөгөө тэмээнүүд аажмаар босжээ. Тэгээд тэдгээрийг хооронд нь холбосон эсэхийг ч шалгах гэж явдал болсонгүй, мөн нэг тэмээг үү, эсхүл нэг хэсгийг хөтөлж явна уу гэдгийгээ огт анхаарч үзэлгүйгээр тэр даруй хөдөлж эхэлжээ.

	Сянцзы жаахан яваад, хүнд ачаатай яаралгүй явж сурсан тэмээ авч гарсандаа гэмшжээ. Тэмээ яаралгүй явдгаар барахгүй халтирч ойчихоос болгоомжлон айн, маш болгоомжтой явна. Тэмээ ямар нэгэн шавар шалбаагтай газар халтирч хөлөө гэмтээвэл дууслаа гэсэн хэрэг, Сянцзы яагаад ч гэсэн амиа аврахыг бодно.

	Гэхдээ эдгээр малаас салж чадахгүй. Зүгээр олдсон тэмээг хаяж бас болохгүй, тэгээд тэр тэнгэрийн эрхшээлд найдна. Сянцзы тэрэг чирч сурсан, ингэхдээ зүг чигээ олох чадалтай. Харин одоо өөр болжээ. Хамаг анхаарлаа тэмээндээ хандуулчхаад, зүг чигээ алдаж эхлэв. Эргэн тойрон пад харанхуйлаад, Сянцзы айна. Өөр үед бол од хараад зүг чиг олох байлаа, гэхдээ одоо өөртөө итгэж чадахгүй байжээ. Сэтгэл нь догдлоод одод өөрөөс нь илүү эмх цэгцгүй хөдлөн, нэг нь нөгөө дээр очин, сүүмэлзэж байгаа юм шиг санагдана.

	Сянцзы дахиад тэнгэр харахаасаа зүрхшиж байв. Тэр сэтгэл зовон, толгойгоо унжуулан аажмаар урагшлан явж байснаа, тэмээтэй хүн уулархаг газраар биш, замаар явах ёстой гэж гэнэт санав. Энэ нь Мошикоу мөн бол, Мошикоугаас Хуанцунь хүртэл шулуун зам бий. Энэ замаар тэмээ хөтлөн явдаг, гол нь шулуун зам юм. Үүнийг тэрэгний хүн их үнэлдэг. Гэхдээ энэ зам дээр нуугдах газар огт байхгүй! Цэрэг дахиад дайралдвал яах билээ дээ. Ер нь сахал нь ургачихсан, уранхай цэрэг хувцастай, бохир нүүртэй ийм хүнийг хэн тэмээ хөтөлдөг аянчин гэж итгэх бил ээ? Ер нь аянчинтай огт адилгүй шүү! Харин цэргээс оргосон хүнтэй л төсөөтэй очно! Цэргээс оргосон хүнтэй л! Засаг захиргааны хүмүүст баригдвал бас ч гайгүй. Харин тосгоныхонд баригдвал цэрэг хүнд өширхөж амьдаар булах болно. Ингэж бодохдоо Сянцзы хамаг бие нь чичрэв. Ардаа явж байгаа тэмээний хөлийн аяархан чимээ сонсоод бас цочив. Амиа аваръя гэвэл энэ дараанаас салах хэрэгтэй. Гэхдээ барьсан олсоо гараасаа салгаж огт чадсангүй! За яах вэ, санаандаа орсон газар луу явъя. Амьд гарвал тэмээ минийх, үхвэл үхэх ёстой юм байгаа биз!

	Ингээд цэрэг цамцаа огтхон ч эргэлзэхгүйгээр тайлаад, бас хэрэг болж болох зэс товч, захыг авч харанхуйн зүг чулуудахад, огтхон ч чимээ гарсангүй. Тэгээд цэрэг цамцаа хуйлан мушгиад нэг мөрөн дээгүүрээ давуулан сугаараа гарган цээжиндээ авчран зангидав. Ингэвэл сэжиглэгдэх нь арай бага болно. Өмднийхөө шуумгийг шуусхийв. Иймэрхүү байдалтай байхад харангуут аянчин байна гэхгүй гэхэд, цэргээс оргогч л байна гэж дав дээр хэлэхгүй. Хөлс дааварласан, бохир болсныг нь бодвол нүүрс зөөдөг хүн юм уу гэмээр байжээ. Элдвийг эргэцүүлэн бодсоор байгаад тархи толгой нь ядарсан боловч, хэрхэхийгээ нарийвчлан бодно. Нарийвчлан бодож байж хийнэ. Харанхуй шөнө түүнийг харж байгаа хүн байхгүй, яараад ч байхгүй! Тэгэхдээ тэсгэлгүй яарч байв. Чухам хэдийд үүр цайхыг үл гадарлана. Замаар явбал өдөр нуугдах газар олдохгүй. Иймд сэжиглэгдмээргүй байх хэрэгтэй. Тийм ч байдалтай болоод, аюул өнгөрөөд, Бээжинд ирчихсэн юм шиг, их л хөгжөөнтэй байв. Сохор зоос ч үгүй болохоор цаг алдалгүйгээр аль болох хурднаар юу ч болсон Бээжинд хүрч ирэх хэрэгтэй. Тэмээгээ унаад явбал хүчээ хэмнэж, өлсөхийг даана. Гэхдээ унах гэж зүрхэлсэнгүй, яагаад гэвэл тэмээгээ хэвтүүлэх гэж цаг алдана. Сянцзы цаг хэрэгтэй түүнээс гадна ингэж өндөр дээр гарчихвал хөл дор юу болж байгааг мэдэхээ болино, тэмээ нь унавал, өөрөө бас унана, ингэсэнд орвол явган явсан нь дээр.

	Сянцзы замаар явж байгаагаа мэдэж байсан боловч, хаана, хаашаа явж байгаагаа сэхээрсэнгүй. Аажмаар жигд алхлан, нэг хэсэг газар яваад ядарснаа сая мэднэ. Олон хоног ядарсан, мөн оргоод олз болохгүй бол уу гэж айснаас тамирдан, хүч алдаж байгаа мэт санагдана. Шөнө харанхуй агаар чийгтэй эргэн тойрон будантаад нэг л аягүй, Сянцзы дотроо зовсхийнэ.

	Сянцзы доошоо нүдээ бүлтийлгэн ширтэж, болгоон харахад үнэндээ тэгшхэн газар ч гэсэн дандаа л овон товон барайн харагдаж, улам л сэтгэл нь зовон цөхөрнө. Цаашаа замаа таамаглан энд тэнд гишгэн явахад хорвоогийн хамаг харанхуй бүхэн энд л хуран цуглараад өөрийг нь дагаж мөрдөөд байгаа юм шиг санагдана. Хаашаа л харна пад харанхуй. Хөтөлсөн тэмээнүүд нь хойноос нь нам жим дагаж гэлдэрнэ.

	Сянцзы яваа яваандаа харанхуйд дасаж, зүрх нь зогсох мэт болж, нүдээ анихад бүх хэрэг явдал замхрах шиг болов. Тэгээд явж байгаа эсэхээ ч мэдэхгүй алмайрч байтал, зүрх нь гэнэт цохилон дахин түгшүүр сэтгэлийг нь эзэмдэв. Хамаг юм үймэлдэн, нүдний нь өмнө эрээлжлэн ямар нэг юм санаанд нь аяндаа орж ирэх буюу эсхүл ямар нэг дуу чимээ сонсогдох мэт болж зүрх нь өөрийн эрхгүй цохилоход яаснаа тухайлан мэдэхгүй удаа ч гарна. Нүдээ нээгээд харахад явсаар л байна, дөнгөж сая чухам юу бодсоноо үл санана, эргэн тойрон нам гүм байхаар сэтгэл нь уужирна. Одоо хурдхан хот хүрэх нь чухал гэж бодон нойроо хулжаах гэж элдвээр оролдоно. Юм л бодохгүй бол аяндаа нүд нь анилдана. Иймд ямар нэг юм бодож, сэрүүн байх хэрэгтэй. Унтчихвал хэдэн өдрөөр унтчихаж мэднэ. Юу бодох бил ээ? 

	Толгой нь эргэж, чийгтэй агаарт бие нь чичирсхийж, хөл нь өвдөж, толгой нь загатнаж, ам нь хатна. Өөрийгөө өрөвдөж бодоход эсэн бусан юм бодогдож, мандаж байгаа зул шиг сүүмэлзэнэ. Эсэн мэнд урагшлан явж байгаагаа мэдэх боловч чухам хаана яваагаа мэдэх арга тасраад хязгааргүй далайд хаягдаад аврагдах горьдлогогүй болсон хүн шиг болж, гав ганцаараа юу болохоо эс мэдэн аялна. Сянцзыд үүнээс өмнө ийм ганцаардмал учир тойм нь үл олдох явдал хэзээ ч тохиолдож байгаагүй билээ.

	Сянцзы хэдийгээр хүмүүстэй найзлан нөхөрлөх төдий л дургүй боловч гэгээн цагаан өдөр элдэв дээдийн аймаар юм үзээд айж явсан удаагүй. Харин одоо нэг их айж эмээгээгүй хэр нь зүг чигээ алдсандаа нэг л эвгүй. Хэрэв энэ тэмээ гэдэг амьтан луус шиг хүний аргыг дагадаггүй сэн бол анхаарал татаад зүгээр байх сан! Гэтэл хөтөлсөн тэмээ нь зориуд л аясыг нь дагаж байгаа юм шиг яваад байхаар сэтгэл нь зовно. Сянцзы ийнхүү элдвийг эргэцүүлэн бодож явахдаа тэмээгээ хойноосоо дагаж яваа эсэхэд хүртэл эргэлзэнэ. Тэр ч байтугай энэхүү үлэмж биетэн хайлж байгаа цас шиг харанхуйд агшин зуур зайлан одож алга болчиход болохгүй гэх газаргүй билээ. Ингэж яваад тэр, гэнэт цочсон юм шиг эргэж харав.

	Сянцзы явсаар байгаад өөрийн эрхгүй суун тусав. Сянцзы үхчхээд, дараа нь сэргэж ухаан орсон ч гэсэн яагаад хэдийд газар дээр сууснаа мэдэх учиргүй билээ. Өөрөө аль хэр удаан суусан, хэдхэн мөч суусан уу, хэдэн цагаар суусан уу, сууж байгаад зүүрмэглэсэн үү, эсхүл зүүрмэглэж байгаад суусан уу, аль ч учраа олсонгүй. Бодоод л байвал ядрахаар зогсоогоороо ч унтчихдаг, ингэхлээр зүүрмэглэсээр унтчихсан нь лавтай.

	Сянцзы гэнэтхэн давхийж нүд ирмэхийн зуур сэрсэн нь хорвоо ертөнц солигдсон юм шиг хачин байв. Орчин тойрон пад харанхуй байсан боловч орилох дуун хамар дор нь дуугарч байгаа юм шиг тодхон сонстоход, сэрчхээд, тэмээгээ гэнэт санан харахад, хөтөлсөн оосроо барьсаар, тэмээ нь хажууд нь зогссоор л байхад нь санаа нь амрав. Хамаг бие нь шархиран өвдөж босохоос л залхуу нь хүрнэ, гэхдээ дахиад унтчихаас айна. За байз яая даа гэж бодтол тэрэг нь гэнэт дотор нь ороод, «булаах ямар эрх байна!» гэж хашхирав.

	Хашхираад ямар тус болох бил ээ? Чухам хэдэн тэмээ хөтөлж яваагаа мэдэхгүй болохоор, тэмтрэн тоолж үзвэл гурав байхад нь олон цөөн алин болохыг сайн ухаарсангүй. Энэ амьтдаар чухам яахыгаа мэдэхгүй мөртөө бодож бодож, хойчийн хувь заяа маань эднээс бүрэн шалтгаална шүү дээ гэж бүүр түүр төсөөлөн бодно.

	«Тэмээгээ зараад, тэрэг худалдан авч яагаад болохгүй билээ» гэж бодохдоо хөл нь газар хүрэхгүй баярлана! Гэхдээ ийм хялбар ерийн юмыг урьд нь яагаад санаагүй бил ээ? гэж гэмшсэн мэт хөдлөхгүй зогссоноо дөнгөж сая тахиа дуугарахыг сонсоогүй гэж үү? гэж баярлан бодно. Одоо шөнийн нэг, хоёр цаг байлаа ч гэсэн үүр цайх удахгүй болсон. Тахиа байгаа газар тосгон бий. Энэ нь Бейшань байхыг хэн байг гэх вэ? Энд тэмээ эдэлдэг. Түргэхэн явж үүр цайхаас өмнө хүрье. Тэмээгээ зараад хотод очмогцоо тэрэг худалдаж авна, түгшүүртэй үед тэрэг хямдардаг. Тэмээгээ зарах нь ер бусын амархан юм шиг санагдан дандаа л тэрэг худалдаж авах тухай л бодно. Тэрэг худалдаж авч болно гэж бодохдоо бие нь хөнгөрч, өргөс авсан юм шиг ядарсан нь огт мэдэгдэхгүй болчхов. Тэмээг нь зуун му газраар буюу хэдэн сувдаар авъя гэвэл одоогийнх шигээ ингэж баярлахгүй байх шүү.

	Сянцзы хүргэн босоод тэмээгээ хөтлөн цааш явахдаа тэмээ ямар үнэтэй байдгийг мэдэхгүй юм харин төмөр зам байхгүй байсан урьдын цагт луусыг бодвол өл даадаг тэсвэртэй гэж их үнэ хүрч байсан гэж дуулсан гэж бодно. Сянцзы олигтой үнэ хүрнэ гэж бодоогүй ердөө тэрэг худалдаж авч болохуйц үнэ хүрэх байх гэж бодож байжээ.

	Үүр гэгээрсээр, явж байгаа зүгт нь туяарахад дорно зүг явж байгаагаа сая мэдэв. Ер нь буруу замаар явлаа ч гэсэн чигээ алдаагүй байна, хойно нь уул өнгөрч байгаа учир хот дайралдах ёстой гэдгийг мэдэж байв. Гэгээрсээр тариалан, ой мод тодрон харагдаж, тэнгэрийн одод бүдгэрсээр байхад дээш харахад үүл ч бүрхсэн юм шиг, манан ч татсан юм шиг санагдана.

	Сянцзы зүрх орон, тэргүүнээ дээш болгон өвсний үнэр үнэртэж, шувуу шагшрахыг сонсож үүрийн гэгээгээр дурайн үзэгдэх юмсыг таньж юмыг үзэх, сонсох, үнэрлэх мэдрэхийг одоо л үзэж байгаа шиг болов. Ингээд юу өмсөж яваагаа үзвэл бумбын навс шиг ноорхой хувцас өмссөнөө хараад, ээ зайлуул даа гэж бодов. Сянцзы хар даран зүүдэлж байгаад сэрсэн юм шиг байсан болохоор амьд явах их л сайхан санагдана. Өөрийнхөө биеийг ажиж ажиж тэмээгээ харахад өөр шиг нь өрөвдмөөр харагдаж алтан амь шиг нь үнэ цэнтэй мэт байв. Тэмээнийх нь үс нь гуужин унаж, хожийсон хөх арьс цухуйж, энд тэнд нь бөөн бөөн ноос бүр унадгийн даваан дээр санжганана.

	Тэдгээр тэмээг харахад янхийсан том биетэй яс арьс болсон гуйлгачин шиг харагдаж, гуриатсан чонын гэдэс шиг урт тохийсон нүцгэн хүзүү нь тун ч өрөвдмөөр байв! Гэхдээ Сянцзы гадна байдлыг нь ажин хараад дургүй нь хүрсэнгүй, ямар ч гэсэн амьд амьтан шүү дээ. Арилжаа хийж тэрэг олж болох ийм гурван амьд эрдэнийг бурхан тэнгэр л түүнд хайрласан болохоор өөрийгөө ертөнц дээр хамгийн азтай хүн гэж үзнэ. Өдөр бүр ингэж аз дайраад байхгүй яав даа гэж бодоод Сянцзы тэссэнгүй инээд алдав.

	Дорно зүгт туяарч, ой мод, газар алсад бараантан, өглөөний бүдэг гэрэл улаан туяатай хослон харагдана. Тэнгэрийн хаяа зарим газраар улаавтар, зарим газраар тод улаан байх боловч нэлэнхийдээ бас л барайн харагдана. Төдхөн алтан шаргал туяа сацарч, зүйл бүрийн өнгө тодрон эргэн тойрны юмс дурайн, дорно зүгт тэнгэрийн хаяа улайран шарлана. Зүүн өмнө зүгт нарны туяагаар нэхсэн асар том тор гялалзан, ногоон тариалан өвс ногоо модны навч, номин эрдэнэ шиг гялтганаж, нарсан модон дээр шар улаан туяа тусч, шувууны өд шарлан гялалзана. Эргэн тойрон баяр баясгалангаар бялхав. Сянцзы ургаж байгаа наранд баяр хүргэмээр санагдан цэрэгт баривчлагдсанаас хойш нар үзээгүй юм шиг толгойгоо унжуулан сэтгэл зовон, нарыг ч, сарыг ч, өөрийгөө ч, мартсан юм шиг болов. Харин одоо нарны зүг явна. Нар өвсний шүүдрийг гялалзуулж, Сянцзын нүүрийг туяаруулан сэтгэлийг нь уяруулан ээнэ. Сянцзы ноорхой хувцастай бохир байлаа ч гэсэн нарны туяа илч түүнийг дулаацуулан ээж байна, өөрөө нарлаг, дулаан ертөнцөд амьдарч байна! Ингээд баярлан магнай нь тэнийн чанга хашхирмаар санагдав!

	Сянцзы ноорхой хувцсаа, ард нь гэлдрэн байгаа гуужсан тэмээгээ хараад инээд алдана. Өөрөө, мөн тэмээ нь чухам ийм өрөвдмөөр байдалтай болохоор аврагдлаа шүү! Нарыг чиглэн явах чинь яасан сайхан юм бэ! Хэн нь зөв бэ гэж толгойгоо эргүүлээд байсны хэрэг алга, юм болгон бурхан тэнгэрийн аврал гэж бодно.

	Сянцзы тайвширч яаралгүй алхлан явахдаа юунаас ч айхгүй, ердөө л тэнгэр бурхан битгий орхиорой гэнэ. Сянцзы тариалан дээр ажиллаж байгаа тариачинтай дайралдсан ч гэсэн, хаана байгаагаа асууж сонирхсонгүй, яваад л байх нь чухал, тэмээгээ даруйхан зарж чадахгүй байлаа ч гэсэн яах вэ! Юуны өмнө хот орох нь чухал, тэгээд учраа олно, хотын бараа харна гэхээс тэсэж ядна, хот, төрсөн эх эцэг, төрөл садан, гэр шиг нь бодогдоно. Хот л орвол юу ч болсон аргаа олно.

	Алсад том тосгон харагдав. Өндөр ногоон уд модод намхан байшинг өнгийн, манаж байгаа юм шиг тосгоны захад ургажээ. Байшингийн дээвэр дээгүүр утаа олгойдно. Нохойн хуцах дуун хүртэл аятайхан сонсогдох бөгөөд Сянцзы хамаг юм санасан ёсоор бүтэх байх гэж найдан тосгоныг зүглэн, зориг орон, түргэн түргэн алхална, өөрөө гэмгүй хүн тэгэхлээр гэмгүй иргэдээс болгоомжлоод байх юм огт байхгүй. Болбол ус гуйх ч байлаа гэсэн сүйд болох юм алга, ууланд байхдаа үхээгүй юм, жаахан тэсвэрлэвэл онц юм болохгүй.

	Сянцзы нохой боорлоход ер санаанд орсонгүй харин эхнэр, хүүхдүүд нүдээ бүлтийлгэн харж байхыг хараад санаа зовно. Би ер нь лав тэмээн жинчинтэй огт адилгүй байна даа, адил бол ингэж хараад байхдаа яах вэ даа гэж бодно. Сянцзы яах ч учраа олохгүй болов. Цэргүүд түүнийг хүн гэж үздэггүй байв! Тосгоныхон мөн л зэрлэг хүн шиг ширтэж байв. Иймд яахыгаа ч мэдэхгүй болов. Том чийрэг биетэй болохоор нь бахархаж, бусдад хүндлэгдэж байсан бол, харин сүүлийн үед ямар ч гэмгүй мөртөө доромжлогдон, дарлагдах болов.

	Байшингийн дээвэр дээгүүр харагдаж байгаа нар одоо түрүүчийн адил баярламаар биш байв.

	Тосгоны ганц зам дээр эсэн бус хог дүүрч, муухай үнэртэй шалбааг энд тэндгүй тогтжээ.

	Тэмээ маань халтирч унах вий гэж Сянцзы айж байснаас гадна, өөрөө ч амармаар санагдана. Замын хойд талд том хаалганы оронд богинохон шургаагаар хаалт хийсэн вааран дээвэртэй байшин байх нь нэлээд баян айл бололтой байв. Сянцзы баярлахдаа зүрх нь дэлсэнэ. Вааран дээвэртэй байшин болохоор зайлшгүй баян хүнийх, том хаалганы оронд богино шургааган хаалттай байгаа болохоор тэмээтэй хүний тэмдэг. За нэг боллоо доо! Энд жаахан амарна. Тэмээгээ борлуулчхаж ч юун магад.

	— Сөг! сөг! сөг! гэж тэмээгээ хэвтүүлэв. 

	Сянцзы тэмээ эдэлдэг хэд хэдэн аргаас ердөө л энэ аргыг мэднэ, үүнийг мэдсэнээрээ маяглахад баярлаж, энэ талаар бас ч оргүй биш гэдгээ тосгоныхонд мэдүүлэв. Тэмээнүүд амархан хэвтэхэд, Сянцзы ихэмсэг дүр үзүүлэн, намхан уд модны дор суув. Хүмүүс ширтэн харахад Сянцзы мөн л нүд салгалгүй харна. Ингэвэл л тосгоныхон сэжиглэхээ болино гэдгийг тэр мэднэ.

	Сянцзы суузнаж байтал, хашаанаас энгэрийг нь задгай тавьсан хөх цамцтай, гялалзсан нүүртэй, зэрвэсхэн харахад л тосгоны баян гэдэг нь мэдэгдэхүйц өвгөн гарч ирэхэд Сянцзы шийдэж:

	— Өвгөн гуай! Танайд ус байна уу? Аяга ус уумаар байна гэв.

	— Аа ... гэж нөгөө өвгөн гартаа бөөрөнхий шавар эргэлдүүлж Сянцзын учрыг нь мэдэх гэсэн юм шиг харснаа, тэмээ рүү нь анхааралтай ширтэн:

	— Ус байж болно. Чи хаанаас ирэв? гэв.

	— Баруунтайгаас гэж Сянцзы хэлээд ирсэн зүгээ тодорхой мэдэхгүй болохоор ирсэн газрынхаа нэрийг хэлэхээс эмээв.

	— Тэнд цэрэг байна уу? гэж өвгөн асуугаад, Сянцзын цэрэг өмдийг ширтэнэ.

	— Цэргүүд намайг аваад явчихсан юм, би тэгээд сая зугтаж гарлаа.

	— Замд чинь юм тохиолдсонгүй юу?

	— Цэргүүд ууланд гарчихсан, замд тайван байна.

	— Уухай чи хүлээж бай би чамд ус авчирч өгье гэж өвгөн аажмаар толгой дохин хэлэв.

	Сянцзы дагаж, хашаанд орохдоо дөрвөн тэмээ байхыг үзэв.

	— Та миний тэмээг ав, тэгээд нэг сүрэг6 болгоорой.

	— Өө сүрэг? Гучин жилийн өмнө би гурван сүрэг тэмээтэй байсан! Одоо цаг өөр болжээ. Одоо хэн тэмээ тэжээж чадах бил ээ! гэж өвгөн хэлээд, тэмээнүүдийг ширтэв. — Хэд хоногийн өмнө би тосгоныхонтойгоо хамтран эднийг бэлчээрлүүлэх гэсэн юм. Гэтэл хаашаа ч явсан дандаа л цэрэг байна. Ингэхлээр яах вэ?! Зун хотондоо тэмээ байлгана гэдэг зүрх шимширмээр юм байна шүү. Энэ олон ялааг хараач! Халуун болохоор бас шумуул гарч ирнэ! Харсаар байтал хамгийн сайн тэмээ ч гэсэн үхэх болно, гайтай хэрэг шүү! гээд толгойгоо сэгсэрнэ.

	— Өвгөөн, минийхийг ав. Нэг сүрэг болгоод бэлчээрт гарга. Зун энд ялаа, шумуулд баригдана гэж Сянцзы өвгөнийг бараг гуйна.

	— Тийм, тэгэхдээ мөнгө хэнд байна? Одоо тэмээ тэжээх хэцүү шүү.

	— Ав л даа. Бололцоогоороо л өг. Би эднээс л салах гэсэн юм, хот орж ажиллана.

	Өвгөн Сянцзыг дахин анхааралтай хараад, дээрэмчин биш гэдэгт итгээд хашааны гадна тэмээнүүдийг харна. Тэдгээр тэмээ түүнд огт хэрэггүйг сайн мэдэж байсан боловч сэтгэлд нь тохирч байгаа мэт байв. Гэвч номд дуртай хүн ном хараад өнгөрөн гардаггүй, моринд дуртай хүн сайн мориноос салж чаддаггүйтэй адил, нэг үе гурван сүрэг тэмээтэй байсан энэ өвгөн тэдгээр тэмээг хараад өнгөрч чадахгүй байв. Сянцзы хямдхан өгнө гэж амлажээ. Юм мэддэг хүн хямдхан юм дайралдахаар өөртөө хэрэгтэй эсэхийг боддоггүй шүү дээ.

	— Чи хө! Би мөнгөтэй байсан бол үнэндээ худалдан авах байсан гэж өвгөн үнэнээ хүлээв.

	— Яалаа ч гэсэн ав. Тохиролцоно биз.

	— Залуу минь, би үнэн үг хэлж байна, гучин жилийн өмнө тэд зуун тавин лан мөнгө хүрэх байсан, харин одоо самуунтай цагт би... Чи ер нь өөр газар аваачиж зарсан нь дээр!

	— Яах вэ, өгч чадахыгаа өг л дөө! гэж Сянцзы өөрийнхөөрөө зүтгэнэ. 

	Өвгөн үнэн үг хэлж байгааг мэдэж байсан боловч, даян дэлхийгээр тэмээ хөтлөн өөртөө дахиад гай тарихыг хүсэхгүй байв.

	— За чи бодоод үз! Өгөхөд амаргүй ч гэсэн, хорь гучин юань чамд өгье гэхэд ч эвгүй байна шүү.

	Залуугийн дотор палхийв. Хорь... гучин юань? Энэ нь тэрэг авах мөнгөнд бараадаж очихгүй байна шүү. Гэхдээ тэмээнээс салахын түүс болж байв. Яагаад гэвэл дахиад худалдан авах хүн олдоно гэхэд итгэхийн аргагүй.

	— Өвгөөн, байгаагаа аль.

	— Ер нь чи, залуу... юу хийдэг вэ? Харахад чи энэ талаар туршлагатай биш бололтой. 

	Сянцзы үнэнээ ярив.

	— Уухай! Чи эднийг амьдралаараа сольж авсан юм вий.

	Нөгөө өвгөн Сянцзыг өрөвдөхийн зэрэгцээгээр, хулгайн тэмээ биш болохыг мэдээд тайвшрав. Тэдгээр тэмээ хулгайлснаас ялгагдах юмаар бага байсан боловч Сянцзы тэдгээрийг дайныг далимдуулан олж авчээ. Самуунтай үед юм бүхнийг өөрөөр үздэг.

	— За залуу, ингэе. Гучин таван юань өгье. Үүнийг хямд биш гэж би хэлэх юм бол олиггүй хүн болно, гэхдээ ганц юань ч илүү өгөх чадал алга. Би одоо жар гарсан хүн, мэхлэхгүй шүү.

	Сянцзы эргэлзэнэ. Сянцзы нэг мөнгө ч гэсэн илүү авах боломжоо хэзээ ч алдахгүй байх сан. Гэхдээ цэргүүдийн гараас нэгэнт мултарснаас хойш, иймэрхүү үнэнч ариун сэтгэлтэй, өрөвчхөн яриа хөөрөөтэй өвгөнтэй үнэ хаялцаад байх нь эвгүй мэт санагджээ. Ер нь өөрийн нь амин хувьдаа үнэлж байсан үнэ нь ялихгүй байсан боловч өөрөө мөрөөдөж байсан түмэн юанийг нь бодвол гучин таван юань хавьгүй бодитой. Энэ гурван амьд амьтан гучин таван юаниас илүү, үнэтэй байх нь лав. Гэхдээ яах ч арга алга даа!

	— Өвгөөн, тэмээг өөрийнхөө гэж бодоорой. Танаас нэг гуйх юм байна. Ямар нэг өмсөх цамц, идэх юм олж өгөөч.

	— Энэ ч болно.

	Сянцзы хүйтэн усыг нь нэг амьсгаагаар уучхаад, гучин таван гялалзсан мөнгөн юань, эрдэнэ шишээр хийсэн хоёр бинг аваад, өмсөхөд цээж халхлахтай үгүйтэй хуучирчихсан цагаан цамцыг өмсөөд хот руу зүглэжээ.

	
— ДӨРӨВ —

	Сянцзы Хайдянийн нэг буудлын газар гурав хоног хэвтэхдээ заримдаа халууран чичрүүлж, заримдаа ухаан алдаж буйл нь хөхрөн хавдаж, хоолонд дургүй болж ам нь цангана. Халуун нь буурахад огт тамир тэнхээгүй маш сул болжээ. Сянцзы дэмийрч, зүүдэндээ ярихад нь хүмүүс тэмээнийх нь явдлыг сонсож, «тэмээ» гэж хочлох болжээ.

	Анх хотод орж ирэхэд нь овог байхгүй байсан юм шиг, Сянцзы гэж дууддаг байв. Одоо Сянцзы гэдэг нэрд нь «тэмээ» гэдэг хоч нэмээд, овогтой эсэхийг нь хэн ч үл сонирхоно. Харин үүнд онц сэтгэл зовохгүй байв. Гэвч тэмээгээ худалдаад гучин тавхан юаниар бас «тэмээ» хоч авсандаа гоморхоно. Сянцзы босож чадахтай болмогцоо гадагш гармаар санагдана.

	Сянцзы хөлөө гуйвна гэж бодолгүй, явж хаалганы дэргэд очиход бие нь туйлдан эцэж арга буюу газар удаан сууж, амрахад толгойноос нь хөлс асгаж байв. Сууж сууж нүдээ нээхэд гэдэс нь хужигнан дуугарч, өлссөнөө мэдэв. Аажуухан босож баншны худалдааг олоод банш захиж, бас дахин газар суув. Шөл оочиход огиулна. Ингэхлээр шөл оочоод, амандаа удтал байлгаж байгаад залгина. Юм идэх дургүй халуун шөл уухад хэхрүүлнэ. Сянцзы сая л амьд байгаагаа мэдэв.

	Сянцзы жаахан юм идээд, өөрийгөө хармаар санагдахаар харахад их турснаас гадна, уранхай өмд нь хар хир болжээ.

	Босохоос л дургүй хүрч байсан боловч ийм муухай хувцастай хот орох аргагүй болохоор даруйхан урьдын адил цэвэр үзэмжтэй хувцаслах хэрэгтэй болов. Гэхдээ үсээ авхуулж, хувцсаа солино, шаахай оймс худалдан авахад хүртэл мөнгө хэрэгтэй. Байгаа гучин таван юаниасаа нэгийг нь ч үрж болохгүй. Ийм мөнгөтэй ч гэсэн тэрэг автал өдий байжээ. Өөрөө өөрийгөө өрөвдөнө. Цэрэгт баривчлагдаад онц удаагүй боловч одоо болтол тэр нь хар дарсан зүүд шиг санагдаж, гэнэт хэдэн насаар хөгширсөн юм шиг болжээ. Сянцзы өөрийнхөө гүжир гар, том хөлөө харахад хүнийх шиг санагдан, тун ч хэцүү байв. Амсаж туулсан аюул зовлонгоо бодохоос л айдас нь хүрч ер санаанаас нь гарахгүй байжээ. Сянцзы өвчингүй жаргал гэж эрүүл энх байхыг эрхэмлэнэ. Идэхээ хасаж болохгүйг ойлгоно. Сянцзы тамир тэнхээгүй байсан боловч, үсээ авхуулж, шинэ хувцас өмсвөл эрүүл байх юм шиг даруйхан хувцсаа солихоор шийдэв.

	Сянцзы будаггүй бүдүүн даавуу өмд, цамцыг нэг юаниар, хөх даавуун шаахайг наян мөнгөөр, шляп малгайг хорин таван мөнгөөр, муухан оймсыг арван таван мөнгөөр авч, хоёр юань хорин мөнгө зарж хувцсаа сольж, хуучин муу хувцсаа хоёр хайрцаг чүдэнзнээс өгчээ.

	Ингээд Сичжимэнь орох их замаар Хайдянаас холгүй явтал тамирдаж ядрахад, шүд зуун явсаар байв. Яалаа ч гэсэн тэргэнд сууж болохгүй. Хөдөө тосгонд өссөн хүн найм есхөн мод газар явах юу ч биш, түүнээс гадна өөрөө тэрэгний хүн шүү. Энэ ч бас яамай хэрэг. Ийм чийрэг, эрүүл эр хүн ялихгүй өвчинд чөдөрлөгдлөө гэхэд инээдтэй. Тамир тэнхээ тасарлаа ч гэсэн, юу ч атугай хот хүрнэ. Бууж өгч болохгүй. Өнөөдөр хот хүрэхгүй бол дүүрэх нь тэр. Ямар ч өвчнийг хайхрахгүйгээр хүчиндээ итгэнэ!

	Сянцзы гуйвчин замаар ялихгүй жаахан явтал нүд нь бүрэлзэн дотор нь харанхуйлж, газар тэнгэр нийлэн эргэлдээд уд мод түшин суухгүй л юм шүү гэж удтал зогсоход дотор нь жаахан онгойж толгой нь эргэхээ болив. Зүрх нь алга болчхоод дахиад л хүрч ирсэн юм шиг санагдана. Сянцзы толгойныхоо хөлсийг арчаад, цааш явна. Үсээ авхуулж шинэ хувцас өмссөн нь тун аятайхан болсон юм шиг санагдана. Иймд хөлөөсөө болох ёсгүй гэж бодно.

	Урагшаа яваад бай! 

	Сянцзы төдхөн Бээжингийн захад хүрчээ.

	Сянцзы ийш тийш хөлхөлдөж байгаа олон хүн, олон морьдыг үзэж, чихэнд хадсан дуу сонсогдож өмхий үнэртэж зөөлөн бохир тоостой газар гишгэхдээ энэ өмхий газарт, мөнгө төрүүлдэг энэ энхрий газарт сөхрөн унаж, үнсмээр бодогдоно.

	Төрөл садангүй, өнчин өрөөсөн Сянцзыд ганц хань нөхөр бий нь өнө эртний энэ хот билээ. Энэ хот түүнд юм бүхнийг өгдөг. Энд тосгоныг бодвол өлсгөлөнгийн зовлон арай гайгүй, энд үзэж сонсмоор юм бишгүй бий, энд газар сайгүй гэрэл гэгээтэй наргиан шуугиан ч бий. Худалдаж болох хүч л байвал энэ хотоос хэмжээгүй баялаг олж болно. Энд юм бүхэн үй түмээрээ бий, идэх юмыг нь идээд идээд барагдахгүй, өмсөх юмыг нь өмсөөд өмсөөд барагдахгүй, гуйлга гуйхад ямар нэг амттан хайрлана, тосгонд бол эрдэнэ шишийн бингээрээ л болох нь тэр ээ.

	Сянцзы Гаолянцяо гүүр өнгөрөөд, эрэг дээр нь суухад нулимс нь хэлхээ тасарсан сувд адил бөмбөрнө.

	Нар баруунаа хэлбийн, голын дээр бөхийсөн хөгшин уд мод шингэх нарны туяанд шарлана. Энэ жижигхэн голд тос болсон тууз шиг урт нарийн хар ногоон өнгөтэй, муухай үнэртэй өдий төдий олон замаг дүүрэн ургажээ. Голын хойд эрэгт тоосонд дарагдан хөх өнгөтэй болсон навч бүхий намхан, хатсан улаан буудайн түрүү ургасан харагдана. Лянхуа цэцгийн жижигхэн навч голын урд захад хөөс шиг хөвөх төдий хөдөлнө. Гүүрээр явган хүн, хүн суулгасан тэрэг цааш нааш хөлхөлдөнө. Хүмүүс дандаа нар жаргахын өмнө, орой хэрд бүр олшрон чихцэлдэнэ. Энэ бүхнийг Сянцзы тун ч сонирхоно, сэтгэлд нь ч таалагдана. Энэ бол мод, улаан буудай, лянхуа цэцэг, гүүр энэ бүхэн Бээжинд байгаагаас хойш бахь байдгаараа л байна гэж Сянцзы бодно.

	Сянцзы ядраад байх газаргүй болохоор эрэг дээр суув. Энд байгаа бүхэн танил, дотнын байв. Одоо түүнийг алсан ч гомдох юмгүй. Сянцзы босоод, гүүрэнд ойртон очив, тэгээд цуу, буурцаг, жижиг хэрчсэн чинжүү зэрэг хольсон нэг аяга дүүфүү идэв. Дун цагаан халуун дүүфүүний үнэр нь ханхалж, амьсгал нь давхацна. Аягатайгаа барин хар ногоон чинчүүг харан, гар нь салганан жаахан идтэл бие нь тавьж байв. Бүгдийг нь идэж дуусахад, хөлс нь асгарна. Нүдээ аньсхийн, гараа тосож «Дахиад нэгийг» гэв.

	Сянцзы идэж цадаад, ёстой л хүн шиг болжээ. Нар шингэх дөхөж, улаавтар туяд нь усанд гялалзана. Сянцзы баярлахдаа хашхирмаар байв. Нүүрнийхээ сорвийг илж, халаасан дахь мөнгөө тэмтэрч үзэн, жаргаж байгаа нарны туяа туссан, хэрмийн булангийн цамхгийг зэрмүүхэн хараад хот орохоор шийдэв. Тэр, нэг юм бодлогошрон санааширч өвчнөө ч бодох завгүй, хорвоогийн хамаг юмыг мартана.

	Хотын хаалганы тэнд хүмүүс язганаж янз янзын тэрэг цугларч хэн ч гэсэн яараагүй байлаа ч гэсэн бушуухан шиг өнгөрөн гарахыг хичээнэ. Хүмүүс ярилцах, хашхиралдах, инээлдэх дуун, бүрээ, хонхны дуун, ташуурын тас нясхийх дуун холилдон хүнгэнэнэ.

	Сянцзы том туранхай загас долгионд шидэгдэж байгаа юм шиг ийш тийш түлхэгдэн, гар нь санжганан, олон дундуур чихэлдэн явсаар хотод оржээ.

	Сянцзын нүдний өмнө Синьцзекоу гэдэг том шулуун гудамж зурайн харагдаж, байшингийн дээвэрт нарны туяа тусан түүний нүдийг гялбуулахад, баярлан толгойгоо дохино.

	Ор дэвсгэрээ Сианьмэнийн гудамжинд орхисон болохоор аргагүй тийшээ явахаар болов. Сянцзыд эхнэр, хүүхэд байхгүй. Тэр «Жэньхэчан» гэдэг тэрэгний хүмүүсийн конторын хөлсөөр өгдөг тэргийг тэр бүр хэрэглэдэггүй боловч тэнд сууна. Тэр конторын эзэн Лю Сы-е хариу ч үгүй дал хүрэх ёстой харимал насны хүн боловч төв шударгаараа гоцлоогүй хүн. Лю Сы-е, залуудаа манж дайчин улсын үед, цэрэгжин алба хааж явсан, тоглоомын газар эрхэлж явсан, амьд бараа худалдаж, мөнгө хүүлж явсан хүн. Иймэрхүү ажил хийхэд их арга чарга, хүч самбаа, ов мэх, заль авхаалж шаардагдахын гадна хань хамсаа «нэр алдар» хэрэгтэй бөгөөд энэ бүхэн Лю Сы е-д бүрдсэн ажээ. Манжуудын ноёрхож байхад хэрүүл зодоон дэгдэж эмэгтэйчүүдийг хулгайлахад оролцож явжээ.

	Лю Сы-ег элдвээр тамлан байцаахад гөлийчхөөд, өршөөл ч гуйдаггүй байжээ. Бүгд Найрамдах засаг тунхагласнаас шоронгоос гарахад нь цагдаа улам л хүчтэй болсоор байжээ. Ийм үед урьдын баатарлаг явдал гэгдэж байсан бүхэн нь мартагдсаныг Лю Сы-е ойлгожээ. Хуан Тяньба7 дахин хувиллаа ч гэсэн өнгөрснийг эргүүлэхээсээ өнгөрчээ.

	Ингээд Лю Сы-е хөлсөөр хэрэглүүлдэг, тэрэгтэй контор нээхээр шийджээ. Энэ өөдгүй этгээд ядуу хүмүүст хэдийд алга тэнийлгэх, хэдийд ташуурын амт үзүүлэх, хэрхэхийг ер андахгүй, хүмүүсийг гартаа атгаж чадна. Тэрэгний хүмүүс түүний үгнээс гажихаас айна. Лю Сы-е шүдээ зуун цоргих мэт муухай харж хүний голыг нь гогодох мэт маш хүйтнээр инээхэд хүний айдас хүрч, гол руу хүйт оргино. Түүний аль болдоггүйгээр араншингүйтэхийг нь тэрэгний хүмүүс аргагүй тэсвэрлэн хүлээнэ. Лю Сы-е одоо жар гаруй тэрэгтэй. Тэрэгнийх нь хамгийн муу нь бараг шинэ юм шиг гялалзана, хуучирсныг нь байлгахгүй үгүй хийнэ, тэрэгний хөлсийг бусдаас илүү авна, гэхдээ баяр цэнгэлийн үед, жилд гурван удаа бусад эздийг бодвол хоёр хоногоор илүү хугацаагаар тэрэгний хүмүүсээс тэрэгнийхээ хөлсийг үл авна. «Жэньхэчаны» тэргийг хөлслөн авсан гоониуд үнэ төлбөргүй сууц хэрэглэнэ, гэхдээ тэрэгнийх нь хөлсийг зохих цагт нь төлөх ёстой. Тэрэгний хөлс өгөлгүй удааж, маргаж зөрсөн хүнийг тэр дор нь гудамжинд хөөн гаргана. Тэрэгний хүмүүст яаралтай туслалцаа хэрэгтэй болох, эсхүл яггүй хүнд өвдвөл эзэнтэн нь их л гар султай загнана. Энэ нь түүнийг «нэр алдартай» болгожээ.

	Лю Сы-е нэг талаар бартай төстэй хүн байлаа. Тэр нас харьсан боловч арав хорин мод газар ч дажгүй явж чадна. Ширүүн догшин зан авиртай, Лю Сы-е том дугуй нүдтэй, бүдүүн хамартай, хоёр том соёо бүхий дөрвөлжин амтай. Амаа ангайх нь яг л бар, нуруугаар Сянцзытай адил, үсээ хусуулна, сахал тавиагүй. Тун яг л бар шиг бархирна. Харин харамсалтай нь хүү байхгүй, гучин долоо орчим насны нэг охинтой. Лю Сы-ег мэддэг хүн, охин Ху Ню-г нь андахгүй. Охин нь бас л бар шиг, эр хүн айн сүрдэнэ. Охин нь эцэгтээ сайн тусалдаг боловч түүнд санаархсан хүнгүй. Ху Ню аль ч талаар эр хүн шиг, ичиж зовохоо мэдэхгүй буруу солгойгүй хараал хэлж заримдаа гар ч хүрнэ. Эцэг нь аж ахуйгаа, охин нь гэр орноо эзэгнэж, юм бүхэн дээр хамгийн чанд дэглэм сахина.

	«Жэнь Хэчан» контор тэрэгний хүмүүсийн дунд нэр хүндтэй байв. Тэрэг, тэрэгний хүмүүсийн эзэд, боловсролтой хүмүүс эртний сонгодог зохиолоос эш татдаг шиг, Люгийнхний дэглэмийг жишээ татах нь олонтоо.

	Сянцзы тэрэгтэй болтлоо Лю Сы-е-гийн тэргийг хөлслөн ажиллаж байв. Тэр, мөнгөө эзэндээ хадгалуулж байгаад, тэрэг авч хүрэхээр болмогц нь мөнгөө авч тэрэг худалдан авчээ.

	— Лю Сы-е, миний тэргийг хараач! гэж Сянцзы тэргээ «Жэнь Хэчан» авчраад үзүүлэв.

	Өвгөн тэргийг нь үзэж байснаа, толгой дохин:

	— Муу ч биш ээ!

	— Одоохондоо эндээ байна. Байнгын ажил олохоор, эзнийдээ очно гэж Сянцзы бардангуй хэлэв.

	— Болно! гэж Лю Сы-е бас толгой дохив.

	Сянцзы байнгын ажил хийж байхдаа эзнийдээ сууна, харин дайралдсаныгаа зөөх болохоор Лю Сы-е-гийнд дахиад л ирнэ.

	Тэргийг нь хөлслөн аваагүй мөртөө Лю Сы-е-гийнд ийнхүү суухыг тэрэгний хүмүүс ер бусын зүйл гэж үздэг болохоор зарим нь Сянцзыг, Лю Сы-е-тэй ураг төрлийн холбоотой байх гэлцэнэ, зарим нь өвгөнд Сянцзы таалагдаад, тэгээд л охиноо түүнтэй суулгах гэж байгаа байх гэлцэнэ.

	Олон хүн Сянцзытай атаархана. Үнэхээр ингэх юм бол Лю Сы-ег үхэхээр «Жэнь Хэчан» зайлшгүй Сянцзын гарт шилжинэ гэж тэд бодно. Энэ нь одоохондоо таавар төдий байв, гэхдээ тэд Сянцзын нүүрэн дээр эвгүй юм ярьдаггүй байжээ. Өвгөн Лю үнэндээ огт өөр шалтгаанаар Сянцзытай зүгээр сайн харилцаатай байлаа. Байдал төлөвөөр боллоо ч гээд Сянцзы сурсан дассанаа орхисонгүй. Сянцзы жишээлэхэд цэрэг боллоо ч гэсэн зэрлэг харгис болж хүмүүсийг доромжилж огт чадахааргүй хүн юм. Тэр энэ газар ирээд, гар хумхин зүгээр суухгүй, хөлсөө арчин ямар нэг юм хийнэ, тэргээ цэвэрлэнэ, тосолно, дугуйг нь хийлнэ, хөшгийг нь хатаана. Ийм тийм юм хийнэ үү гэж гуйхын хэрэггүй байв. Сянцзы үнэн голоосоо дуртай тусална, ингэж л баймаажин сая амардаг шиг болдог. «Жэнь хэчан»-д хорь, заримдаа илүү ч хүн сууна. Тэд цөмөөрөө тэргээ тавиад эсхүл дэмий юм чалчина, эсхүл хэвтэж унтана. Ганцхан Сянцзы л ядрахыгаа мэдэхгүй ажиллана. Сянцзы Лю Сы-е-гийн өмнө долигонож, нүүр талтай болох гэж байна гэж анхандаа цөм үздэг байв. Сянцзы, хар амиа бодсон ямар нэг зорилгогүй шударга хүн юм гэдэгт төдхөн цөм итгэв. Ингээд шивэр авир хийх нь зогсжээ.

	Лю Сы-е түүнийг магтаж, олноос онцгойлдоггүй байсан нь өвгөний холын бодол билээ. Сянцзы гарын дүйтэйг өвгөн мэднэ. Тэргийг нь хөлслөн аваагүй ч гэсэн гэртээ суулгахдаа өвгөн дуртай. Сянцзы байвал хашаа, гэр орон дотор нь ядахдаа цэвэр байх болно.

	Энэ тэнэгэвтэр гүжир эр Ху Нюд мөн л таалагдана. Ху Нюг юү ч хэллээ гэсэн Сянцзы хариу маргахгүй анхааралтай сонсоно. Харин бусад тэрэгний хүмүүстэй байн байн маргана. Ху Ню тэднээс огт айдаггүй боловч, ер нь тэднийг анхаардаггүй байв. Сянцзы байнгын ажилтай болоход, эцэг охин хоёр найз нөхрөөсөө салсан мэт болно. Сянцзы буцаж ирэхэд, Лю өвгөн хэн нэгийг аашилж байлаа ч гэсэн сайхан ааштай, хөгжөөнтэй болно.

	Энэ удаа Сянцзы «Жэнь хэчан»-д хоёр хайрцаг чүдэнзтэй иржээ. Үдшийн бүрий арай болоогүй. Эцэг охин хоёр яг оройн хоолоо идэж байв. Ху Ню Сянцзыг хармагцаа савхаа тавиад:

	— Сянцзы, чи хаашаа алга болов? Африкийн алтны уурхайгаар яваагүй биз дээ?

	Сянцзы дуугүй санаа алдана.

	Лю Сы-е том нүдээрээ Сянцзыг сорин харснаа, юу ч хэлсэнгүй.

	Шинэ сүрэл малгай өмссөн Сянцзы тэдний өөдөөс харан сууна.

	— Хоолоо идээгүй бол бидэнтэй хамт оройн хоол ид, гэж Ху Ню дотнын найз шигээ түүнийг урив.

	Сянцзы ер хөдөлсөнгүй, гэхдээ гэнэт сэтгэл нь уужрав. Тэр «Жэнь хэчан»-г өөрийн гэрээ гэж үздэг, яагаад гэвэл бусад газар байнга ажилладаггүй, ингэхлээр эзэд ч, зорчигчид ч байнга солигдоно.

	Зөвхөн энд л түүнийг суухыг зөвшөөрнө, зөвхөн энд л тэр дуртай цагтаа санасан бодсоноо ярьж болно. Одоо үхлээс аврагдан, танил хүмүүстээ эргэж ирэхэд нь хоол ид гэж урив, тэднийг үнэн голоосоо ингэж байна гэдэгт эргэлзэж байсан ч баярлахдаа уйлмаар байв. 

	— Би тун саяхан хоёр аяга дүүфүү идчихсэн гэж эелдэг зөөлнөөр хэлэв.

	— Чи хаачсан бэ? Тэрэг чинь хаана байна? гэж Лю Сы-е дугариг нүдээрээ Сянцзыг ширтэн харж асуув.

	— Тэрэг үү?.. гэх зуураа Сянцзы нулимна.

	— Урьдаар жаахан юм идчих, битгий айгаад бай, хордохгүй шүү. Хоёр аяга дүүфүү ямар хоол байх вэ, гэж Ху Ню, бэр нь хадам дүүгээ шиг түүнийг ширээ рүү ойртуулав.

	Гэвч Сянцзы аягатайг ч авалгүй, мөнгөө гаргаад,

	— Сы-е үүнийг ав, гучин юань гэж хэлээд, жижиг мөнгийг нь халаасандаа хийв.

	«Юун мөнгө вэ?» гэж өвгөн хөмсгөө зангидна.

	Сянцзы хоол идэх зуураа юу болсноо ярив.

	— Ээ дээ, чи тэнэг, хотод авчраад, яргынханд өгсөн бол арай илүү үнэ хүрэх байсан байх, харин өвөл, үсийг нь ургуулаад, зарвал жар хүрэх магадгүй байсан байх гэж Лю Сы-е толгойгоо сэгсрэн хэлэв.

	Сянцзы урьд нь жаахан гэмшиж байснаа, одоо бүр санаагаар унав. Гэвч гурван сайхан тэмээг яргынханд өгч алуулах нь шударга биш болно гэж нэлээд ултай бодно.

	Өөрөө тэдгээр тэмээтэй хамт амь гарсан болохоор тэдгээр тэмээ ч амьд байх ёстой. Тэр юу ч хэлсэнгүй, тайвшрав.

	Ху Ню аяга, тавгаа хурааж авна. Лю Сы-е толгойгоо гэдийлгэн ямар нэг юм бодсон мэт сууж байснаа жил ирэх бүр том болоод байгаа юм шиг санагддаг соёогоо яралзуулан гэнэт инээд алдана.

	— Тэнэг ээ? Хайдянд өвчтэй байсан гэж хэлэв үү? Чи яагаад Хуанцунаас шууд их замаар гэртээ ирээгүй вэ?

	— Их замаар явахлаар гай болж хүн дайралдаад мөрдөн, цэргээс оргосон гэж барих байх гэж айгаад Сишанийг тойрч ирсэн гэв.

	Лю Сы-е анивчин бас л инээмсэглэнэ. Сянцзыг хуурч байгаа байх хэмээн болгоомжилно.

	Залуу эр хүн дээрэмдчихвэл яах вэ? Тэгэхэд хүрвэл Сы-е хулгайч шиг л нуугдчихна. Тэр залуудаа өдий төдий бузар булай хэрэг өдүүлж явсан бөгөөд харин одоо зөв замдаа орж, нэлээд хянуур болжээ. Нээрэн ч хянуур байж чадаад байгаа билээ.

	Сянцзы явснаа ярихдаа зарим талаар авцалдаагүй дээр дор нь оруулах боловч огтхон ч түгдрэлгүй тайлбарлан ярина.

	Лю Сы-е мөнгө рүү заагаад:

	— За яая гэж бодож байна? гэж асуув.

	— Чиний юу хэлэхийг сонсъё?

	— Дахиад л тэрэг худалдаж авах гээд байна уу? хэмээн өвгөн соёогоо гялалзуулан Сянцзыг зэмлэнгүй хэлнэ.

	— Мөнгө даанч бага байна. Ер нь шинийг л худалдаж авбал зүгээр юм сан, гэж Сянцзы өвгөний нүүр лүү цэх харж чадалгүй далдирсхийн хэлж бодлогошрон сууна.

	— Тэгээд зээлэх үү? Нэг хувийн хүүтэй хадгалъя бусдад нь хоёр хагасыг өгсөн ч болно шүү дээ.

	Сянцзы толгойгоо сэгсрэв. 

	Өвгөн:

	— Хоршооноос хугацаа сунган тэрэг худалдаж авснаас надад нэг хувийн хүүтэй хадгалуулаад байвал дээр гэв. 

	Сянцзы эрс шийдэмгийгээр:

	— Би ийм юм ердөө ч хийхгүй гэж хэлээд цөөн цөөнөөр мөнгө хуримтлуулж тэрэг худалдан авч чадна гэв. 

	Өвгөн, Сянцзыг гайхсан маягтай ширтэнэ. Өвгөн «энэ мөн өөдгүй эр шүү» гэж бодсон боловч уурлаж юм болсонгүй, хоромхон зуур мөнгөө аваад,

	— Гуч байна шүү! Битгий залилаарай гэв.

	Сянцзы:

	— Яг байна гэж босоод, — Явж унтъя, өвгөн та, нэг хайрцаг чүдэнз ав гээд ширээн дээр чүдэнз тавив. 

	Сянцзы хэсэг зуур байснаа:

	— Тэмээний явдлын тухай хэнд ч бүү хэлээрэй гэж нэмж захилаа.

	
— ТАВ —

	Өвгөн Лю үг тогтоодог хүн болохоор хэнд ч юу ч ярьсангүй. Гэвч тэмээний явдлын тухай яриа муу үг модон улаатай гэгчээр төдхөн Хайдянаас Бээжин хүрчээ. Сянцзы тэрэгний хүмүүст дутагдаж үгүйлэгдсэнгүй. Харин хүнтэй нийлдэггүй, зожиг зантай, бардам омогтой гэлцэнэ. Тэмээний явдлын тухай яриаг хэн хүн ярих болсноос хойш тэрэгний хүмүүс Сянцзытай өөрөөр харилцдаг болсон боловч Сянцзы урьдын адил гар хумхилгүй ажиллаж, нэг их яриа дэлгэж үүсгэлгүй явна. Нэг хэсэг нь тэр алтан цаг олж гэнэ гэж байхад нөгөө нэг нь яаж ч олсон юм бүү мэд, гурван зуун доллартой болж гэнэ гэж ярилцана. Зарим нь их л мэдэмхийрхэж: Сишанаас 30 тэмээ хөөж ирсэн гэнэ лээ гэж бүр барин тавин ярина. Хүн хүн чиг чигтээ эсэн бусан юм ярих боловч, шударга биш аргаар баяжжээ гэдэгт ам нийлнэ. Гэхдээ тэрэгний хүмүүс үүнийг онц хайхарсангүй. Урьдын адил хүндэтгэн харилцана. Хүчээ худалдаж байж мөнгө олно гэдэг тун яггүй хэрэг боловч тэрэгний хүмүүс болгон яаж ийгээд л жаахан юмжих юм сан гэж боддог билээ. Харин ингэж баяжих нь бараг байхгүй. Баяжсан хүнийг тун аз жаргалтай гэж тэрэгний хүмүүс үзнэ.

	Иймд Сянцзы дуугүй, хүнтэй нийлэхгүй, зожиг язгууртны зан төлөв байх гэж тэд бодно. Ихэмсэг бардам омогтой байвал тэрэгний хүмүүс тэднийг зусардан бялдуучилна гэж язгууртан бодно.

	— За Сянцзы, чамд болоо юм биш үү дээ, яаж баяжсанаа хэлээч, ярь л даа гэж өдөр бүр Сянцзыг асууж шалгаахад нь огт дугардаггүй байв. Элдвээр оролдоод байхаар нь Сянцзы чамархайныхаа сорвийг улайлган уцаарлаж унтууцаж 

	— Баяжих гэнэ ээ? Надад тэрэг хаана байна вэ, чөтгөрт алгадуул даа! гэнэ.

	Нээрэн ч тэрэг нь хаана байна даа? гэж хүмүүс эргэцүүлэн бодно. Ер нь хэн нэгнийхээ төлөө сэтгэл зовж байснаас баярлаж баясах нь аятайхан шүү дээ. Яваандаа Сянцзы тэрэгний тухай ярилцахаа больж, харин азтай хүн гэж хүүрнэн ярилцана. Сянцзы бахь байдгаараа тэрэг чирч орон гэр ч үгүй, газар ч үгүй явахыг үнэмшин мэдэж түүнийг сонирхохоо бараг болив. Тэмээн Сянцзы гэж хэзээ нэршсэн, яагаад гэнэтхэн ийм хочтой болсон зэргийг хэн ч сонирхсонгүй. Хар багаасаа л ийм нэртэй болсон биз гэж бодно. Өнгөрсөн явдал Сянцзын сэтгэлд хоногшсоор л байв. Шинэ тэрэг шуудхан худалдаад авчхаж чадахгүйдээ маш их санаа зовно. Сэтгэл нь догдлох тусам өөрийг нь зовлонд унагасан тэр явдал өөрийн эрхгүй бодогдоно. Ургах нарнаас унтах нар хүртэл борви бохирохгүй ажиллавч өнгөрсөн явдал, өнөө ирээдүйнхээ тухай бодол байнга л сэтгэлд нь хадаатай. Хүмүүс олигтой сайн байх гэж чармайн зүтгэж санасандаа хэрхэн хүрч байна? гэж бодно. Ертөнцөд хэн нэгэн хүн хүний төрлийг арилжсанаар шударга болох учиргүй билээ. Гэмгүй мөрөөрөө явж байгаа хүний тэргийг булаан авах эрх хаа байна? Аз дайрч мөдхөн нэг тэрэг олж авахыг яаж мэдэх вэ?

	Өнгөрсөн явдал сүнс зайлчихмаар аймшигт юм мэт бодогдон, ирээдүйдээ итгэхээ бараг больжээ. Хааяа янхны газар очиж хүмүүс ууж наргих, тамхи татах зэргийг үзээд атаархах сэтгэл төрнө. Хүмүүсийн дотор орж жаргал зовлонгоо хуваалцахгүй бол амьдралын сайн сайхныг яаж амсах бил ээ? гэж эргэцүүлэн бодож зөвөөр ажлаа зохиох төлөвтэй боллоо. Янхны газар шууд очдоггүй ч гэсэн ганц нэг хундага тогтоож, сэтгэлээ зугаацуулдаг болов. Тамхи, жимсний архи хоёрт л яггүй шунах боллоо.

	Сянцзы тамхи татаж, жимсний архи уун, сэтгэлээ сэргээж, энэ тэрийг бодохгүй, зориг орж байхдаа анхандаа төдий л их мөнгө зарахгүй байх шиг бодогдоно.

	Гэвч тамхи, жимсний архинд нэг их мөнгө үрэгдээгүй л байв. Мөнгө гамнахгүй салан загнаад л байвал дав дээр тэрэг худалдан авч чадахгүйг ойлгоно. Нэг удаа тэрэг худалдан аваад, үгүй хийчихсэн ч гэсэн, дахиад заавал олж авах болно. Энэ бол түүний чин сэтгэлийн нандин хүсэл мөрөөдөл, өөрийн гэх тэрэггүй байгаа цагт аж төрж болохгүй. Баяжиж, чинээлэг аж төрөн түшмэл болох гэж огтхон ч мөрөөдсөнгүй. Зөвхөн тэрэг чирч амь зуух чадалтай л хүн. Энэ бол хамгийн нандин хүсэл мөрөөдөл нь билээ. Тэрэг худалдан авч чадахгүй болбол өөрийгөө гутаасан хэрэг даруй болох билээ. Яавал тэрэг авах билээ гэж Сянцзы өдөржин бодож байсхийгээд л мөнгөө тоолно. Хурдан сайн гүйдэг болохоор тэрэггүйгээр амьдарч болно гэдэг бодол сэтгэлд нь ер багтахгүй. Ингэхлээр тэрэгний тухай мартах нь өөрийгөө мартсантай адил. Бусдаас ямар ч сайн тэрэг түрээслэн авлаа ч чирч явахад ёстой хар дөнгө шиг санагдана. Сянцзы нямбай, няхуур хүн. Тэргээ хаа дайралдсан газар нь хаячихгүй, байнга гялалзтал арчаад эзэнд нь өгнө. Ингэж байхдаа сэтгэл нь тэнийн баясна.

	Сянцзы тамхи татахаа ч больж, жимсний архи ч уулгүй, тэр ч байтугай сайн цай ч уудаггүй болов. Сянцзы шиг хамгийн сайн тэрэгний хүн тээж ирмэгцээ цайны газар яаран очиж, сайхан цай ууж хүч авна. Сянцзы тэрэг чирэн гүйж явахад, гар нь хүртэл хөлөрч, хоолой нь байнга хатаж, сайхан цай ганц аяга уучихмаар бусдын адил бодогдоно. Энэ бол тэрэгний хүмүүс цайсагтаа ч биш тааваараа загнадагтаа ч биш, алдсан хүчээ авах зайлшгүй шаардлагатай зүйл билээ. Сянцзы сайхан цай уух сан гэх боловч дандаа муу цай ууна. Сянцзы заримдаа, өөрөө өөрөөсөө аль бүгдийг харамлаж явах билээ дээ гэж өөрийгөө зэмлэнэ. Бага сага мөнгө хэмнэх гэсэн тэрэгний хүн хэн боловч ингэхээс өөр аргагүй, Сянцзы тэрэг худалдаж авбал хамаг хэрэг бүтэж аймшигтай юм ердөө ч үгүй болно гэж бодон биеэ үл хайрлан зүтгэнэ.

	Тэр мөнгөө хэмнэхийн хамт арай ахиухан мөнгө олох сон гэж эрмэлзэнэ. Байнгын ажил олдохгүй болохоор юу олдсоныг өдөр бүр ачиж зөөнө. Өглөө эртлэн тэргээ чирч гараад орой болтол ажиллах боловч олох гэсэн мөнгөө олтол хөл, хүчээ ч үл хайрлан ажиллана. Заримдаа өдөржин, шөнөжин амралтгүй ажиллах удаа ч гарна. Сянцзы урьд нь, бусад тэрэгний хүний, ялангуяа өвчин эмгэгтэй, нас өндөр хүний зөөх гэсэн хүнийг өрсөн зөөдөггүй байлаа. Сайн тэрэгтэй, хүч чадалтай залуу эр, өрсөлдөн яваад байвал эдэнд юу олдох бил ээ? Гэхдээ үүнийг одоо анхаарахгүй болжээ. Сянцзы нэг ч мөнгө гэсэн илүү олох гэж улайрна. Тэр бусдын олох гэснийг зуураас нь булаан авахдаа тэр чухам яахыг огт үл хайхарна. Суулгах хүн олохыг л бодно, ер нь өлссөн араатан мэт байв. Хар хурдаараа гүйвэл сая сэтгэл нь амарна. Тэрэг л олъё гэвэл нэг дор зогсоод байж болохгүй гэж бодно. Ингээд яваандаа тэмээн Сянцзыг муучлан ярилцах болов. Бусдын суулгах гэсэн хүнийг харсаар байтал нь булаан суулгаад явахад нь хойноос нь хараахыг олонт сонсоно. Гэхдээ Сянцзы хариу үл дуугаран, хүзүүгээ гүлдийлгэж хурдлан одохдоо «Тэрэг хэрэггүй байсан сан бол юу ч гэж нинжин сэтгэлгүй загнах бил ээ дээ» гэж бодохдоо хүмүүсээс уучлалт гуйх мэт байвч, зүрхэлж илэрхийгээр хэлж үл чадна. Тэрэгний зогсоол дээр, цайны газар ороход нь хүмүүс түүнийг найрсаг бишээр харахад нь анхандаа учирлан хэлмээр санагдана, гэхдээ тэд түүнтэй хүйтнээр харилцаж, хамт ууж наргих ч үгүй, хөзөр, даам тоглох ч үгүй ер нь энэ тэрийг хүүрнэн ярилцах дургүй байгааг нь хараад дуугүй л байв. Ганцаараа ярилтай биш дээ.

	Томоотой байснаа аажимдаа түрэмгий аашлах болжээ. Сянцзы улам л догшин болоход нь бусад тэрэг чирэгчид аягүй ширтэн харна. Сянцзы ч бас ширтэнэ. Бүтэлгүй юм болоод анх буцаж ирж байхад нь хүмүүс түүнийг их л хүндэтгэдэг байсан нь одоо үзэн ядах болсныг дурсан санаад дотор нь аягүй болно. Тэр цайны газар байхдаа эсхүл ганцаараа данхтай цайны өмнө сууна, эсхүл олсноо тоолж сууна. Тэрэгний зогсоол дээр байдгаараа уураа барина. Бусад тэрэгний хүмүүстэй зөрөлдөх гээгүй боловч тэднээс үл айна. 

	Гэтэл тэд? Тэд түүнээс мөн үл айна, гэхдээ Сянцзы ноололдохын хэрэг байна уу даа, ганц ганцаараа үзэлцэхээр дийлэхгүй, олуулаа нэг хүнийг дайрахаар шударга биш болно гэдгийг бодох хэрэгтэй байв.

	Биеэ барин арай гэж уураа дарж байгаад тэрэг олъё, тэрэг олсноос хойш эвээ олно гэж Сянцзы шийднэ. Тэгэхээр тэрэгний хөлс төлнө гэж зовохгүй, нэлээд тайван болж, бусдын суулгах гэсэн хүнийг булаан авч гомдоохгүй болно гэж бодохдоо «жаахан тэсвэрлэж үзээрэй» гэж хэлэх мэтээр бусад тэрэгний хүмүүсийг харж байв. Харин өөрийнх нь хувьд гэвэл биеэ ингэж туйлдуулах хэрэггүй байв. Сянцзы хотод ирээд бүрэн эдгэрэхээ хүлээлгүй тэргээ чирэв. Сулдаж туйлдахад хүрээгүй боловч заримдаа ядарснаа мэдэж байв. Гүйхээр хөлрөөд бие бадайрах нь намдана гэж бодоод тэр ер амарсангүй. Идэхээ хориогүй боловч ер хэтрүүлэхгүй байв. Их турснаа мэдэж байв, гэхдээ өндөр нуруутай чийрэг цээжтэй болохоороо өөрийгөө тайвшруулна. Бусдаас нуруу өндөр болохоор бусдаас илүү зовох хэрэгтэй гэж Сянцзы дандаа бодно, харин бусдаас нуруулгаас гадна илүү ядарч байгаа болохоор илүү юм хэрэгтэйг огт ухаарахгүй байв.

	«Чи муу ер нь ингээд л байвал цусаар ханиалган эхэлж, биеэ ална шүү» гэж Ху Ню хэд дахин хэлэв.

	Ху Ню сайн санасандаа ингэж хэлж байгааг ойлгож байсан боловч ажил явдал нь муу болж байсан болохоор биеэ бодох арга яаж байх билээ. Сянцзы, Ху Нюг муухай харан «Би ингэж ажиллахгүй бол тэрэг яаж авах вэ дээ?» гэж хариулна.

	Ху Нюд өөр нэг хүн ингэж хариулах юм бол хагас өдөржин аашлах байсан билээ. Харин Ху Ню Сянцзытай найрсаг харилцан түүний төлөө санаа тавьдаг байв. Ху Ню ердөө л «чи төмрөөр хийсэн биш шүү дээ, тэрэг авахаа битгий яар, нэг хоёр хоног амрахад зүгээр байх» гэж хэлснээ Сянцзыг анхаарахгүй байхыг хараад «Өөрөө мэд! Толгойгоо даасан хүн, далд орвол өөртөө л гомд» гэж хэлэв.

	Лю Сы-е ч гэсэн Сянцзыг төдий л таалахгүй байв. Сянцзы эрт гараад орой ирж гар хумхилгүй ажиллана. Ингэж байх нь Лю Сы-е-гийн тэргэнд нэмэр үл болно. Тэрэг хөлслөн авагчид эрт орой ажиллах нь хамаагүй, цаг хязгааргүй байсан боловч, бусад тэрэгний хүмүүс Сянцзы шиг ингэж хэнээрхээд байх юм бол тэрэг бүр хугацаанаасаа хагас жилийн өмнө элэгдэнэ. Ямар ч бөх эд ч гэсэн гамгүй эдэлбэл дорхноо оргүй болно. Үүнээс гадна Сянцзы ахиухан олохын хойноос үхэлдэн, гэр аж ахуйд туслах завгүй байх нь эзэнд гарз болно. Өвгөн дотроо дургүй байсан боловч дуугүй байв. Тэргээ цаг хязгааргүй хөлсөөр өгөх нь нийтийн тогтсон заншил, тэрэг авахад туслах нь заавал биелүүлэх үүрэг биш, дурын хэрэг.

	Лю Сы-е нэр төртэй хүн болохоор таалахгүй байгаагаа Сянцзыд хэлсэнгүй. Харцанд нь таалахгүй байгаа нь илэрхий байсан боловч ам ангайхгүй байв. Заримдаа Сянцзыг харахдаа хөөмөөр тун их санагдаж байлаа, гэхдээ охиныгоо харахдаа биеэ барина. Сянцзыг хожмын хүргэн гэж түүний дотор үл орно. Охинд нь энэ болхи эр таалагдаж байгаа болохоор бусдын хэрэгт оролцох нь эвгүй. Ганцхан охинтой хүн, тэгээд охин нь мөдхөн хүнтэй сууж байхгүй болно, ингэхлээр энэ найз нөхрөөс нь салгачхаж болохгүй. Чин үнэнийг хэлэхэд Ху Ню өөрт нь тун ч их хэрэгтэй, иймд хүнтэй суухыг нь үл хүснэ. Өөрийнхөө хар амиа бодсон энэ байдлаа бодоод охиныхоо өмнө буруутайгаа ухамсарлана, тэгээд ч охиноосоо айна.

	Лю Сы-е хэнээс ч айдаггүй байсан мөртөө нас ахисан хойноо охиноосоо айх болжээ. Лю Сы-е нинжин сэтгэлгүй явснаа санан, ер нь хэн нэг хүнээс айж байгаа болохоор бас ч дан нүгэлтэн болохгүй, ингэхлээр айхавтар тамд орохгүй ч байж мэднэ гэж биеэ зөвтгөнө. Тэгээд ч охиноосоо айх ёстойг өөрөө хүлээгээд Сянцзыг хөөж чадсангүй. Энэ бол охиныхоо аяыг харсаар байгаад түүнийг Сянцзытай суулгана гэсэн хэрэг биш. Тийм биш! Охин нь Сянцзыд санаа өгөхөд тэр энэ талаар бод оо ч үгүй байгааг Лю Сы-е тааварлана. Ингэхлээр тэр нэлээд болгоомжтой байх хэрэгтэй, охиноо урьдаар гомдоох хэрэггүй байжээ.

	Сянцзы эзнийг уурлаж байхад ер анхаарсангүй, ийм үл ялих юманд сэтгэлээ догдлуулах хэрэггүй гэж үзэж байв. Тэр «Жэнь хэчанг» орхиод явах гэвэл түүнд уурласнаас биш, ямар нэг хүнд нэг сар хөлсөөр ажиллах гэсэн хэрэг. Дайралдсан хүнд үйлчлэх нь улиг болов, яагаад гэвэл бусдын олох гэснийг зуураас нь булаан багыг олох мэтээр өдөр бүр хэчнээнийг олохоо яг мэдэх авч бусдад үзэн ядагдана, мөн ч өнөөдөр их, маргааш аргагүй, тэрэг авч чадах мөнгө хэдийд цуглуулж чадахаа мэдэхэд бэрх байв. Сянцзы тодорхой тооцоолон мэдэхийг хүснэ. Бага ч гэсэн, сар бүр тогтмол хэдэн төгрөг хураагаад байвал, авна гэж найдаж болох болно, тайвширч болно. Яг тодорхой мэдэхийг л хүснэ.

	Сянцзы нэг сар хөлсөөр ажиллах болсон газар нь бас л сэтгэлд нь тохирсонгүй. Одоо ноён Яныд ажиллах болов. Ноён Ян өөрөө Шанхайн хүн, нэг эхнэр нь Тяньцзины хүн, хойд зүгийн хүн, нөгөө эхнэр нь Сучжоу нутгийн өмнө зүгийн хүн. Нэг ноён хоёр ноёгтой, өмнө хойд зүг хоёр бүрэн зохицон хэчнээн хүүхэд цувуулсныг бурхан л мэднэ! Сянцзы анхныхаа өдөр борви бохиролгүй ажиллав. Өглөө эрт нэгдүгээр эхнэрийг нь юм худалдаж авахад нь зах дээр хүргэж ирээд, ноёны эрэгтэй хүүхдийг нь нэг сургуульд, эмэгтэйг нь өөр нэг сургуульд, нэг хэсгийг нь дунд сургуульд, нөгөөдхийг нь бага сургуульд, заримыг нь цэцэрлэгт хүргэх зэргээр ийш тийш нь хүргэв. Тэдгээр хүүхэд янз янзын сургуульд явдаг, насаар ч харилцан адилгүй, гэхдээ цөмөөрөө тун ч арчаагүй, ялангуяа тэргэнд суухдаа бүр ч горьгүй байв. Үнэнийг хэлэхэд тэр сармагчнаас ч дор авиргүйтнэ! Сянцзы хүүхдүүдийг тараагаад ноён Яныг албаны газар нь хүргэж ирмэгцээ хоёрдугаар эхнэрийг нь «Дунаньшичан» гэдэг худалдааны газар, ах дүүд нь хүргээд ирэхэд хүүхдүүд нь хоол идэх цаг болсон байв. Хоолыг нь идүүлээд бас л тараан хүргэв. Эргэж ирээд хоол идэх гэтэл Тяньцзин яриатай ноёгтой ус авчир гэнэ. Ноён Яныд уух усыг нь тусгай хүн зөөж, угаалгад хэрэглэх усыг нь тэрэгний хүн зөөдөг. Уух ус зөөх нь Сянцзын үүрэг биш боловч хөөгдөхгүйн тул юу ч хэлсэнгүй, явж ус авчирна. Ус авчраад хоолоо идэх гэтэл хоёрдугаар ноёгтой юм худалдаж авхуулахаар явуулна.

	Хоёр ноёгтой хоорондоо эвгүй байсан атал гэрээ нэг санаатайгаар толгойлж, зарц нараа зүгээр суулгаж, хоол идэх зав өгөх дургүй байдгийг нь Сянцзы үл мэднэ. Бүрэнхий болтол үхтлээ ядраад гэртээ харихдаа юу ч хэлэлгүй хэдэн мөнгөө үрэн хэдэн бин авна. Аминаас илүү, мөнгөө хайрлана, гэхдээ тэрэг авна гээд өлсөн тарчилж чадахгүй байв.

	Сянцзы юм худалдан авчрахад нь нэгдүгээр ноёгтой хашаа цэвэрлэхийг тушаана. Ноён, хоёр ноёгтой гадагш гарахдаа их гоёдог мөртөө хашаа байшиндаа их новширхуу сууна. Сянцзы энэ новшноос нь ой нь гутан хашааг цэвэрлэнэ. Хашаа цэвэрлэж дуусахаар нь хоёрдугаар ноёгтой өрөө цэвэрлэх гэхэд нь татгалзсангүй, гэхдээ ийм гоё сайхан хээнцэр хатагтай нар яахаараа өрөөгөө хөл тавих газаргүй болтол нь новшруулдаг бил ээ? гэж гайхна! Өрөө цэвэрлэхээр нь хоёрдугаар ноёгтой ойндоо хүрсэн чөтгөрөө бариулчихна. Сянцзы яах ч учраа олохгүй байна, янз янзын ажил хийж явлаа, гэхдээ хүүхэд авч явсангүй байна. Хоёр гараараа энэ жижиг ноёныг тэврээд алдаж уначихаас болгоомжилно, мөн ч хэт тэвэрч, хавирга сүврэгийг нь хугалахаас айна. Тэгээд хөлс нь гоожсоор, энэ эрдэнэсийг хөдөө тосгоны том хөлтэй Чжан-ма авгайд аваачиж өгөхөд нь түүн рүү давшлан учир зүггүй аашилна.

	Яныхан гурав дөрвөн өдөр л зарц тогтооно. Тэр зарц нарыг гэрийн боол мэт үзэж, арьс махыг нь зулгаана. Тэгэхгүй бол юунд хөлс өгөх бил ээ дээ? Ганцхан Чжан-ма л хэнийг ч хамаагүй аашилдаг болохоор энэ ноёдтой нийлж зургаан жил болжээ. Чжан-маг зэмлэхэд учир зүггүй аашилна. Яны хэгжүүн хараал, Тяньцзин нутгийн нэгдүгээр ноёгтойн ширүүн үг, Сучжоугийн хоёрдугаар ноёгтойн хараал урсгах нь хэнд ч дийлэгдэхээргүй байдаг. Тэд галзуу Чжан-ма-тай тулгарахдаа сая нэг тээглэж, эн зэрэгцэх хүнтэйгээ тулгардаг учир Чжан-ма-г үнэлж тоодог байжээ.

	Сянцзы хойд зүгийн хүн, ингэхлээр зүгээр байгаад хараах дургүй, Чжан-ма-г зүрхэлж үл зодно. Олигтой эр эхнэрээ зоддоггүй, тийм ч учраас өөдөөс нь адилхан харааж аашлахгүй, зөвхөн л өөдөөс нь ширтэн харахад нь Чжан-ма айсан мэт дуугүй болно. Яг ингэж байхад нь нэгдүгээр ноёгтой Сянцзыг хүүхдүүдээ сургуулиас авчир гэж хэлмэгц нь хүүхдийг нь хоёрдугаар ноёгтойд шууд бариулав. Тэр ноёгтой доромжилж байна гэж үзээд ертөнцийн хамаг хараалыг ичгүүр сонжуургүй урсгана. Нэгдүгээр ноёгтой нөгөө ноёгтойн хүүхдийг Сянцзы саатуулж байхыг хараад анхандаа дургүй байв Гэтэл Сучжоугийн хоёрдугаар ноёгтойг орж ирэхийг нь хараад мөн л сурсан зангаараа хараал урсгана. Сянцзыг тал талаас нь хараан аашлахад хурдхан тэргээ аваад, уурлаж ч амжилгүй явчхав.

	Сянцзы ийм бэрхшээлтэй тохиолдож байгаагүй учир толгой нь эргэнэ.

	Тэр хүүхдүүдийг нэг нэгээр нь гэрт нь авчрахад зах зээлийн шуугианаас илүү шуугиан дэгдэв. Гурван эмэгтэй хараал уншиж, язганасан хүүхдүүд орилолдох нь театрын үзмэр тарсны дараах шиг ер бусын шуугиан гарна. Аз болоход ноён Яныг авахаар явах болсон тул хашаанаас гарч явахад гудамжны шуугиан хавьгүй дээр байжээ.

	Ингэж Сянцзы анхны өдөр арван хоёр цаг болтол гүйж байгаад сая нэг амрах болов. Хамаг бие нь өвдөж, үхтлээ ядарчээ, толгой нь дүйрч, зүрх нь түг түг цохилж, юм ч бодох сүггүй байсан учир унтахаар шийдэж, давчуухан өрөөнд ороход нойр нь хулжив. Тэнд Чжан-ма суудаг тасалгаанаас гадна Сянцзы суух нэг тасалгаа байв. Тасалгаанд дэн байсангүй, гудамж руу харсан хоёр чий өргөн цонхоор гудамжны дэнлүүний гэрэл тусна. Өрөөнд муухай өмхий чийг үнэртэнэ, газар шал нь тоосонд дарагджээ. Тэнд хэдэн банзан вандангаас өөр юм байхгүй байв. Сянцзы ванданг тэмтэрч үзэхэд, дэр хийгээд хэвтвэл хөл нь хананд тулж хөлөө ханан дээр тавих болно, хөлөө жийвэл цээжээ өндийлгөж суухаар байв. Ер нь аятайхан хэвтэх аргагүй байв. Сянцзы нэлээд бодсоноо ванданг өрөөлдөж тавиад тасалгааны хоёр буланд хөл толгойгоо тааруулан хэвтэхээр болов.

	Тэгээд дэвсгэрээ авчирч дэвссэн бөгөөд хэвтэхэд хөл нь унжаад нойр нь хүрэхгүй байхад, маргааш эрт босно, унтах хэрэгтэй гэж өөрийгөө тайвшруулан нүдээ анина. Болж бүтэхгүй юмыг даагаад л ирсэн, үүнийг тэсвэрлэхгүй гэж үү? Муу хоол өгч, их ажил хийлгэж байгааг нь анхаарах хэрэг алга. Энэ эзэд байн байн хөзөр тоглож, зочид урьж, будаалга хийдэг байж мэднэ. Юуны төлөө энд ир лээ дээ? Мөнгөний төлөө ирээгүй гэж үү? Ингэхлээр ахиухан л олбол юу ч гэсэн тэсвэрлэнэ! Ингэж бодохдоо нэлээд тайвширч, тасалгаанд анх ороход үнэртэж байсан муухай үнэр үнэртэхээ больж нэг мэдэхэд унтаж, нойрон дунд нь бясаа хазахад босож хөөх чадалгүй байв.

	Хоёр хоног болоход Сянцзы юу ч гэсэн ер анзаарахаа болив. Дөрөв дэх хоног дээр хатагтай нар зочлон ирэхэд Чжан ма тэр дорхноо хөзөр тоглох ширээ засах нь Сянцзын хувьд баярламаар явдал болно. Хоёр ноёгтой хөзөр тоглож хүүхдүүдээ зарц нарт өгнө. Чжан ма зочдод үйлчилж байсан болохоор нөгөө зулзаган сармагчнуудыг Сянцзы харах болов. Сянцзы эдгээр сармагчнаас уйдсан боловч, сэмхэн шагайхад нэгдүгээр ноёгтой хожиж байв. Ер нь хожсоноо зарц нартаа өгнө. Энэ ноёгтой их л ууртай, гэхдээ хэрэгтэй үед зарц нартаа гуч дөчин мөнгө өгчихнө, ингэхлээр тийм ч тэнэг биш байх гэж Сянцзы бодно. Тэр хэдэн мөнгийг нь хамж авахын төлөө эдгээр сармагчин зулзагыг нь тэсвэрлэн зугаацуулж байх ёстой байв.

	Ноёгтой тоглож дуусаад, зочныг хүргэж өг гэв. Хоёр зочин зэрэг явах гэсэн болохоор дахин нэг тэрэг хөлслөн авах болж, Сянцзы нэг тэрэгчин олов. Нэгдүгээр ноёгтой тэрэгний хөлс төлөхөөр хамаг халаасаа уудлахад нь зочид төлүүлэх дургүй байв. Нэгдүгээр ноёгтой «Эрхмүүд минь! Зочноор ирчхээд бас тэргэнд суух хөлсийг өөрсдөө төлнө гэдэг чинь юу гэсэн үг вэ? Та нар дуугүй л сууцгаа!» гэж хашхирах шахаж байгаа мэт санагдана. Ингээд ноёгтой арван мөнгө гарган ирж өгөхдөө гар нь чичирч байхыг Сянцзы сайн харна.

	Сянцзы зочдыг хүргэж ирээд хөзөр тоглосон ширээ зэргийг цэвэрлэхэд Чжан-мад тусалж байхдаа ноёгтой руу байн байн харна. Ноёгтой Чжан-маг буцалсан усанд явуулаад, Сянцзыд арван мөнгө өгөөд хэлсэн нь:

	— Май, намайг битгий хараад бай!

	Сянцзы нүүр нь улайн, бардмаар биеэ шулуун болгоход толгой нь таазанд хүрэх шиг санагдана. Ингээд мөнгийг нь аваад, ноёгтойн тарган нүүр лүү ширтээд:

	— Дөрвөн хоногийн мөнгө төлөөрэй.

	— Юу нь болохгүй болоов? гэж ноёгтой хашхирах гэснээ Сянцзыг хараад дуугүй болно.

	Ноёгтой ажилласан хоногийнх нь мөнгийг төлөхөд, Сянцзы хучлага дэвсгэрээ аваад гадаа гарлаа. 

	Ноёгтой хойноос нь хараана.

	
— ЗУРГАА —

	Намрын энэ үдэш орой салхи сэвэлзэж байв. Сянцзы дээшээ тэнгэр харан, санаа алдана. Энэ сэрүүхэн үдэш Сянцзы амьсгал авахад цээж давчдан, уй гашуу болно. Тэр сууж уйлан сэтгэлээ онгойлгох гэж бодно. Хүний зэрэгт хүрэхээр эрмэлзэж байгаа ийм чийрэг сайн эрийг мал мэт үзнэ, тэгээд аяга будаа ч олж үл чадна. Тэр Яныхныг үзэн ядаж байснаар барахгүй, ямар ч найдваргүй гарах газаргүй байдалтай байгаагаа төсөөлнө. Ингээд ядрахаа мэддэггүй Сянцзы биш юм шиг хучлага дэвсгэрээ үүрэн гэлдэрнэ.

	Өргөн гудамжинд гарахад хүн цөөн байсан боловч дэнлүү тодхон асна. Тэр гарах газаргүй, юу ч үгүйгээ улам ойлгож, хаашаа ч явахаа үл мэднэ. Хаашаа явах вэ? «Жэньхэчан» рүү л биз дээ. Сэтгэл нь ихэд зовно. Хөлсөөр ажилладаг тэрэгний хүмүүс ажилгүй болохоосоо үл айна. Харин байнга ажиллуулах хүнд удаж чадахгүйгээс айна. Ажилд авахаас олонтоо татгалздагийг Сянцзы алдахгүй. Тэрчлэн нэг газар таарахгүй бол өөр газар ажиллаж болохыг мэднэ. Гэсэн ч тэрэг авах гээд бие хайрлахгүй ажиллаж байхад хэдхэн хоногийн дараа хоолны сав шиг хоосон нь гомдолтой байв. «Жэньхэчанд» дахин очих инээдэм болохоор байв. «Хөөе хараач, нөгөө тэмээн Сянцзыг чинь гурав хоноод хөөчхөж шүү!» гэх сонстох шиг болно.

	Жэньхэчанд очихгүй гэхээр хаачих вэ? Энэ талаар сайн бодож төлөвлөхийн тул тэр, Шианьмэнь гудамж руу шууд явлаа. Жэньхэчаний нүүрийн гурван тасалгаа байшингийн зүүн баруун талын хоёр тасалгаанд Лю эзэн, охин хоёрын тус тусын унтлагын өрөө байдаг тул голд байгаа албаны тасалгаанд тэрэгчдийг хөлсөө тушаах буюу ажлын талаар ярилцахаас бусад хэргээр хамаагүй сэлгүүцэхийг үл зөвшөөрнө. Баруун тасалгааны хажууд байдаг тэрэг орж гардаг нэгэн хаалганы хоёр самбарыг ногоон тосон будгаар будаж, дээд талын махийлгасан төмөр утаснаас маш их гэрэлтэй, бүрхүүлгүй дэнлүү өлгөж, дэнлүүний доод талд «Жэнь хэ чө чан» гэж алтлаг шар төмөр дээр бичсэн пайзыг хөндлөнгөөр нь хадсан байлаа. Тэрэг чирэгчид ганцхан энэ хаалгаар орж гарна. Үүдний өтгөн ногоон тосон будаг дээр нь байгаа алтлаг пайз зэрэг нь дэнлүүний цагаан гэрэлд гялалзана. Орж гарч байгаа хар, шар будгаар будаж цагаан дэвсгэр дэвссэн тэрэгнүүд хүртэл өнгө үзэмжтэй харагдаж, тэрэг чирэгчид нь ч гэсэн бардам байдалтай аргагүй л эндхийн эзэн нь би гэсэн шиг үзэгдэнэ. Хашааны хаалгаар оронгуут, баруун талын тасалгааг тойроход голдоо хөгшин хуайс ургасан дөрвөлжин хашаа бий. Өмнө талын болон түүний арын жижиг байрнуудад тэрэг чирэгч нар байрлан сууна.

	Бараг 23 цаг өнгөрч байхад, Жэньхэчаний тэр өнчин ганц хурц цагаан дэнлүүг Сянцзы харлаа. Албаны байр, зүүн талын тасалгаа гэрэлгүй, баруун талын тасалгааны гэрэл асаалттай байв. Ху хүүхэн унтаагүй байна гэдгийг тэр мэдлээ. Жирийн цагт Ху хүүхэн түүнийг их тоодог учир, ийнхүү хохиролд учирснаа түүнд юуны өмнө мэдэгдэхийг хүсээгүй тул аль болохоор сэмхэн орохыг тэр их хичээв. Түүнийг, тэргээ чирсээр Ху хүүхний байрны цонхны доод талд хүрч явтал, Ху Ню тэрэг тавьдаг байрнаас гарч ирээд:

	— Хүүе, Сянцзы? Чи чинь... гэснээ Сянцзыг уруу царайлан тонгойж, хөнжил дэвсгэрээ тэргэн дээрээ ачсан байхыг хараад асуултаа цааш үргэлжлүүлсэнгүй.

	Түүнд хэлэх үг ч олдохгүй, дэмий л Ху Нюг харж зогсов. Өнөөдөр түүний байдал мөн өөрчлөгдөж, дэнлүүний гэрэлд тэр юм уу, эсвэл оо тавьсны аль нь ч мэдэгдэхгүй царай нь ерийн байдгаас их цайрч, цагаан царайны цаад талд түүний догшин авир дарагдах мэт харагдана. Уруулаа улаанаар будсан нь түүнийг үзэмжтэй болгосон ч юм шиг. Сянцзы ерийн цагт Ху-г эм хүн гэж үздэггүй байсан бол одоо энэ бүхнийг хараад сэтгэл нь зовов. Тэр цайвар ногоон дурдан цамц, өргөн шуумагтай хар өмд өмсжээ. Зөөлөн дурдан ногоон цамц нь дэнлүүний гэгээнд гялтганаж, цамц нь богинодсон учир доогуур нь өмдний тэлээ нь цухуйна. Сянцзы удтал харж чадалгүй, тонгойсон боловч оготор ногоон цамц нь санаанаас нь үл сална. Ху Нюг ингэж хувцасладаггүй гэдгийг тэр мэдэх билээ. Лю эзний хөрөнгийг аваад хэлбэл Ху хүүхэн өдөр болгон торго дурдан өмсөж болох боловч тэрэг чирэгчдийн дунд ямагт ажилладаг тул тэр нь жирийн нэг даавуу даалимба өмсдөг байлаа. Сянцзын нүдэнд онцын сонин юм харагдаагүй боловч энэ удаа хачин санагдсан тул түүний сэтгэл бага зэрэг үймэрнэ.

	Сэтгэл нь угийн үймэрч явсныг хэлэх үү, түүн дээр энэ хурц гэрэлд ийм ер бусын амьд юмтай учирсан тул тэр яах учраа олохгүй боллоо. Тэр өөрөө шууд зайлж болохгүй, Ху Ню хүүхэн байрандаа орохгүй, түүнд ингэ тэг гэж тушаал өгөхгүй байх нь түүнд юунаас ч илүү тамлал шиг байв.

	— Хөөе! гэж урагш нэг алхсанаа, «Битгий дэмий зогсоод бай! Яв. Тэргээ тавьчхаад хурдан буцаад ир. Чамтай яриа байна. Манайд уулзъя» гэж аяархан өгүүлэв. 

	Жирийн цагт түүний ажилд тусалж сурсан тул тэр гүйцэтгэхэд бэлэн байв. Гэвч өнөөдрийн хувьд Ху хүүхний байдал өөр байсан учир энэ талаар бодмоор санагдсан боловч зав ч олдсонгүй тэргээ аваачиж тавилаа. Тэрэг чирэгчдийн байр луу санамсаргүй харсанд бүгд унтсан юм уу, эсвэл буцаж ирээгүй юм уу, гэрэлгүй байв. Тэргээ тавьчхаад, тэр буцаж түүний байрны үүдэн дээр иртэл, зүрх нь гэнэт хүчтэй цохиллоо.

	— Ороод ир. Чамтай ярих юм байна гэж тэр хаалгаа онгойлгож инээх уурлахын хооронд хэлэв.

	Тэр аажуухан явж орлоо.

	Ширээн дээр сайн болоогүй хэдэн цагаан лийр ногоорон байна. Мөн нэг гүц архи, гурван шаазан хундага, хагас тахианы шарсан мах, утсан элэг, жантай гэдэс зэрэг зүйлийг хийсэн нэг том тавагтай зууш зэрэг байлаа. 

	Ху хүүхэн, суу гэж түүнд суудал зааж өгөөд 

	— Чи үүнээс ид, гээд нэг хундага цагаан архи хундагалав. 

	Цагаан архи, хуурсан хайрсан зуушны эхүүн, гашуун үнэр тасалгаа дүүрэн анхилна. «Ид, ид. Энэ тахианы махнаас ид. Намайг харах юмгүй. Би аль түрүүн идчихсэн! Би сая даалуу тоглож байснаа чамайг ирнэ гэдгийг мэдсэн юм шиг гараад ирж, мэргэн байгаа биз?»

	— Би уухгүй гэж Сянцзы хундагатай архи руу харж хэлэв.

	— Уухгүй бол даруй эндээс зайл. Чамд сайн санасандаа ингэж байгаа болохоос, ингэхгүй байсан ч яадаг юм? Тэнэг тэмээ минь! Чамайг түлж алахгүй! Би ч гэсэн гурав дөрвөн лан архи уучхаж дөнгөнө. Итгэхгүй байвал чи хар! гээд архи хундагалж хагасыг нь өнгөртөл балгаад, нүдээ аньж, — Пүү гэж амьсгаагаа үлээв. Хундагатай архиа өргөсөн хэвээр: «Чи уу! Чамайг уухгүй бол чихдэж байгаад ам руу чинь цутгана шүү!» гэв.

	Сянцзы гуньсан сэтгэлээ тайлах газар олдохгүй байснаа ийм явдалтай гэнэт тохиолдсон учир түүний өөдөөс эвгүй хармаар санагдав. Гэвч Ху хүүхэн угаас түүнд сайн, мөн хэнтэй ч гэсэн цайлган цагаан сайхан харилцдагийг тэр мэдэх тул тэр түүнийг зэмлэх нь зохимжгүй байлаа. Түүнд зэмлэл өгөх үндэс ч үгүй байв. Харин өөрийн санаснаа чөлөөтэй ярьж чаддаггүй боловч бүхэл зовлон жаргалаа илэн далангүй яримаар санагдав. Ингэж бодоход Ху Ню түүгээр тоглоом хийж байгаа биш харин түүнийг хайрлаж байгааг нь ойлгов. Тэр хундагатай архийг нь авч уулаа. Ширүүн цагаан архи хоолойг нь зурж ходоод руу нь ороход хамаг бие нь зарсхийв.

	Ху Ню инээд алдав. Сянцзы архи ууж, түүний чанга инээснээс болж зүүн талын эзний байр луу өөрийн эрхгүй харав.

	— Хүн байхгүй гэж тэр чангаар инээхийг больсон боловч нүдэнд нь инээмсэглэл тодрон байлаа. «Өвгөн, бэргэн эгчийн төрсний ойд очихоор явсан. Хоёр, гурав хоног ирэхгүй. Бэргэн эгчийнх Нань Яньд байдаг юм» гэж ярих зуур түүнд архи хундагалав.

	Үүнийг сонсоод, түүнд эргэлзэх сэтгэл төрж, ямар нэг болохгүй явдал хийж байгаа мэт бодогдов. Үүний зэрэгцээгээр шууд гараад явж болохгүй. Түүний нүүр түүнд үе үе ойртох, гялгар үзэмжтэй хувцас нь хааяа шүргэх, улаан уруул зэрэг нь түүнд ямар нэг шинэ цочрол төрүүлнэ. Түүний бие ахуй нь хуучин янзаар боловч ямар нэг онцгой байдал түүнд нэмэгдсэн мэт харагдана. Ямар ч үйл явдлаас буцмааргүй болсон өөрийн байдлыг гэнэт ойлгомогц царай нь час улайв. Зориг орсон юм шиг дахин нэг балга архи уув. Сая тэр Ху хүүхэнд гуньхралаа яримаар бодогдож байсан бол одоо түүнийгээ бүрмөсөн мартжээ. 

	Тэр царайгаа улайлган Ху хүүхнийг хэдэнтээ харж амжив. Харах тусам түүний санаа сэтгэл үймэрч өөрөө өөрийгөө анхааралтай бай гэж захирах боловч мөн зориг орно. Жирийн цагт тэр түүнээс айдаг байсан бол одоо түүнээс айх юмгүй боллоо. Түүнд одоо улам хүч орох шиг болж, муур бяцхан хулгана базан авах адил түүнийг тэврэн авахад тасалгааны гэрэл унтарлаа.

	Маргааш өглөө нь Сянцзы маш эрт босож, тэргээ чирэн гарч одлоо. Анх удаа архи уусан учир хоолой, толгой нь чинэрэн өвдөж байсан боловч тэр анхаарсангүй. Нарийн гудамжны аман дээр өглөөний цэвэр агаарт сууж байхад толгойны өвдөх нь намдана гэдгийг тэр ойлгож байв. Гэвч нэг явдал түүний сэтгэлээс үл ангижирна. Өчигдөр оройны болсон явдал түүнд эргэлзэл, ичгүүр, зовлон, түүнчлэн аюултай мэт бодогдоно.

	Ху Нюг яагаад тэгснийг тэр үл ойлгоно. Түүний аль хэдийн хүүхэн болсныг тэр хэдхэн цагийн өмнө сая үзэж мэдлээ. Тэр түүнийг үргэлж хүндэлдэг бөгөөд журамгүй явдал үйлдлээ гэдгийг нь огт дуулаагүй. Тэр, хүмүүстэй хамаагүй байдаг боловч хүн түүнийг муу хэлж байх нь дуулдаагүй, тэрэг чирэгчид түүнийг муухай хараадаг хэцүү гэж ярихаас өөр юм сонсогдоогүй. Гэтэл өчигдөр орой яагаад тийм байв аа? Энэ асуудал түүнийг өчигдрийн явдалд сэжиглэх байдалд оруулав. Ху хүүхэн түүнийг байрандаа байхгүйд яаж үнэнчээр хүлээж чадах вэ? Хэрэв хэнтэй ч хамаагүй байдаг бол... Сянцзы толгойгоо унжуулав. Тэр хөдөөгөөс ирсээр эхнэр авъя гэж санаагүй боловч сэтгэл дотроо төлөвлөөгүй биш байлаа. Хэрэв өөртөө тэрэгтэй болж амьдрал сайжирч эхнэр авахаар бол хөдөө гарч нэг залуу, чийрэг, зовлон үзсэн ажилсаг охин авна гэж бодож явжээ.

	Түүний үеийн залуучууд янхны газраар сэмхэн орж, ядаж олсон хэдийгээ хамаагүй үрж дуусахын хамт 18—19 настай тэр чийрэг залуучууд жорлонд ороод бие засах гэж толгойгоороо ханаа тулж янцаглан зовж байхыг нь олонтоо харсан билээ. Ингээд тэр өөрөө маш томоотой байвал авгайдаа үнэнч байж чадна. Ийм учир угаас нөхөртэй суугаагүй цэв цэвэрхэн хүүхэн авна. Өөрөө ч бас тийм явж байгаад хүүхэнтэй сууна гэж бодож байжээ. Гэтэл одоо, одоо... 

	Ху Ню бодоход жирийн нэг үерхдэг нөхрөө гэж бодвол болох л юм, харин хүүхнээ гэж үзвэл, тэр нас дээр гарсан, айхавтар ширүүн, ёс мэддэггүй хүүхэн! Чирдэг тэргийг нь булаан авч ажил амьдралыг нь тасалсан нөгөө цэргүүдээс ч Ху хүүхэн хорсолтой санагдана. Ху хүүхэн түүний ариун цагаан биед сэв хүргэсэн учир тэр одоо айлын авгайчуудыг сэм чангаадаг эр болох нь энэ.

	Үүнээс гадна, энэ хэрэг задарч Лю эзэнд мэдэгдвэл яана? Лю эзэн охиныхоо энэ замбараагүй явдлыг мэддэг бол уу, үгүй бол уу? Хэрэв мэддэггүй бол Сянцзы хүү хар тогоо долоох нь ээ! Мэдсэн ч гэсэн охиныхоо энэ явдлыг хориглодоггүй байж болох юм. Тэгвэл энэ хоёр яасан сонин амьтад вэ? Тэр ийм хүнтэй нийлбэл сүүлд нь ямар юм болох вэ? Эцэг охин хоёр дуртай байсан ч тэр Ху-тай суухгүй. Лю эзэн 60 тэрэгтэй байлаа ч гэсэн, 600 тэрэгтэй байлаа ч гэсэн 6000 тэрэгтэй ч байсан түүнийг огт тоохгүй, Сянцзы тэр даруй л Жэнь хэчанаас холдож, тэдэнтэй холбоогоо бүрмөсөн таслах байв. 

	Сянцзы бол бие даасан ажилтай, өөрийн чадлаар тэрэг худалдан аваад, эхнэр авна. Энэ нь түүнд гавьяа байлаа. Энэ хүртэл бодоод тэргүүнээ дээшлүүлэн, би ч ёстой сайн эр байна. Надад айх юм алга. Ганцхан ажилдаа зүтгээд л байвал заавал амжилт олно гэж бодлоо.

	Хоёр ч хүн суулгах гэж оролдсон бүгд бүтсэнгүй. Нөгөө явдал дахиад л санаанд нь оров. Үүнийг бодохыг хүсэхгүй байсан ч санаанаас нь үл холдоно. Энэ удаагийн болсон бүх явдал тохиолдож байсан бусад хэргүүд шал өөр, ямар ч аргаар мартаж үл болно. Биед нь ямар нэг юм наалдсанаар барахгүй, сэтгэлд нь нэг бөөн хар толбо тогтсон мэт санагдана. Түүнийг яаж ч жигшсэн, яаж ч хорссон бүх сэтгэл санаа хүчин чадлыг нь зууран авч зугтах аргагүй болгожээ. Тэр, ямар ч хүнтэй ийм ойр дотно байж үзээгүй, хэдийгээр гэнэт болсон ч гэсэн, хэдийгээр уран аргад нь автагдсан ч гэсэн энэ хэрэг нь хэзээд үл мартагдах дурсгалт зүйл боллоо. Энэ нь түүнд туршлага болсноор барахгүй, хэрхэх учир нь олдохгүй ээдрээтэй асуудал боллоо. Тэр Ху хүүхэнд, өөртөө, орчин үед, ирээдүйд алинд нь ч болов аргагүй болж, аалзны шүлсэнд ороолдсон бяцхан хорхой яаж ч тэмцээд ашиг олдоггүйн адил болжээ.

	Үлгэн салган явж байж тэр хэдэн хүн зөөлөө. Хүн зөөгөөд шогшиж явсан ч нөгөө явдал нь эхнээс эцсээ хүртэл тов тодхон санагдаж, хайр янаглал, амтат явдал алив бүхэн нь бодогдоно. Ганцаараа бүр ухаан алдталаа архи уувал бүх бодол нь арилж, энэ зовлонгоос түр боловч салах бол уу? гэж бодсон боловч тэр уухыг хүссэнгүй. Энэ өчүүхэн хэргээс болж тэр өөрийн биеийг тэгж сүйтгэхгүй. Тэр тэрэг худалдан авах ажлаа бодлоо. Гэвч бодлын төв нь түүн дээр биш, ямар нэг зүйл түүнд саад болно. 

	Орой болж тэрэг тавих цаг ойртох үед улам хэцүү санагдав. Тэр заавал харих ёстой боловч харихаас эмээнэ. Хэрэв түүнтэй дайралдвал яана аа? Тэр, сургуулиас анх оргосон хүүхэд гэртээ шууд орж чаддаггүйн адил хоосон тэргээ чирсээр байрныхаа ойролцоо хий дэмий тойрон явлаа.

	Хамгийн гайхалтай нь, Ху хүүхнээс холдохыг бодох тутам, түүнтэй уулзмаар санагдах нь улам нэмэгдэж байв. Харанхуй болох тутам, энэ бодол улам гүнзгийрсээр байлаа. Бага байхад зөгийн үүрийг модоор цохиж үзвэл яадаг бол гэж эргэлзэх адил, яавал дээр вэ гэж эргэлзэн байснаа, яадаг юм очоод үзье гэдэг зориг эрмэлзлээр дүүрч, бадарсан зоригоо барьж чадалгүй, урагшаа шууд тэмүүллээ.

	Тэр мөн л Шианьмэнь хаалгыг тойрон ирэв. Энэ удаа тэр, эргэлзэхээ больж, шууд Ху-гийн байранд орж түүнтэй уулзахаар шийджээ. Ху хүүхэн хүнээс өөр хүн биш, жирийн л нэг эмэгтэй. Түүний бүх бие халуун оргив. Түүнийг хашааны хаалганд тулж очтол дэнгийн гэрэлд их зүс үзсэн, дөч гаруй насны нэг эрэгтэй хүн дайралдсан боловч түүнийг дуудаж чадсангүй. Гэтэл тэр хүн «Тэрэг чирэгч үү?» гэснээ баахан дуугүй ажигласнаа «Сянцзы юу даа?» гэв.

	— Тийм байна? гэж Сянцзы инээн Цао эзэн үү, та? гэв.

	Цао эзэн инээмсэглэн толгой дохив. 

	«Сянцзы аа, чи тухайлсан ажилгүй байгаа бол манайд очиж ажиллахгүй юу? Би чамд хэлэх гэсэн юм. Миний одоогийн ажиллуулж байгаа хүн хэт залхуу, гүйхдээ сайн боловч тэргээ огт цэвэрлэхгүй юм. Чи манайд очих уу?»

	— Эзэн минь! Очихгүй байж яаж болох вэ? 

	Сянцзы баярлахдаа бараг инээхээ мартаж, алчуураар дэмий л нүүрээ арчиж байв. 

	— Эзэн минь, хэдийнээс эхлэн ажиллавал болох вэ?

	— Хэдийд ч яах вэ гэж бодолхийлснээ «Нөгөөдрөөс» гэв.

	— За эзэн минь! гэж Сянцзы түр бодсоноо «Эзэн минь, би таныг хүргэж өгөх үү?» гэж асуув.

	— Хэрэггүй. Би Шанхайд хэд хоног явсан шүү дээ. Буцаж ирээд манайх өөр газар буусан. Одоо Бэй чан жэ гудамжинд байгаа. Би одоо салхинд гарч явна. Нөгөөдөр уулзъя гээд Цао эзэн Сянцзыд хаалганы дугаар зэргээ зааж өгснөө «Харин би өөрийнхөө тэргэн дээр ажиллуулна шүү!» гэж нэмж хэлэв.

	Сянцзы баярлахдаа нисмээр санагдаж, өдөржин бодлогошрон явсан сэтгэлийн хар толбо нь ширүүн бороонд угаагдан цэвэрлэгдсэн толигор зам шиг сав саруул боллоо. 

	Цао бол түүний хуучин эзэн нь хэдийгээр хамт удаан ажиллаагүй боловч, зан сайнтай маш их эелдэг бөгөөд гэртээ тийм олуулаа биш, ганц авгай, нэг хүү хоёртой билээ.

	Тэр тэргээ чирсээр байр луугаа гүйн оров. Ху хүүхний өрөө мөн л гэрэлтэй байв. Энэ гэрлийг хармагц Сянцзы зогтусав.

	Нэлээн удаан зогссоноо, түүн дээр орж ажил олсноо түүнд хэлж, сүүлийн хоёр өдрийн тэрэгний хөлсөө тушаагаад, түүнээс холбоогоо бүрмөсөн тасалъя. Ингэхэд тэр тайлбарлуулахгүйгээр ойлгох болно гэж шийдэв.

	Тэр, тэргээ оруулж тавиад, зоригтойхон очиж Ху хүүхний хаалгыг тогшив.

	— Ороод ир!

	Түүнийг орж очиход тэр орон дээрээ жирийн цагт өмсдөг дээл хувцастайгаа хөл нүцгэн хэвтэж байв. Тэр, хажуулдан хэвтсэн хэвээр «За, ямар байна? Аятайхан юм амс аа биз дээ?» гэж асуув.

	Сянцзын царай час улайлаа. Тэр хэсэг дуугүй байснаа «Би дахиад ажил оллоо. Нөгөөдөр ажилдаа орно. Тэр хүн өөрөө тэрэгтэй гэнэ...» гэж түгдрэн хэлэв.

	Тэр түүний үгийг өлгөн авч «Чи чинь яасан юм мэддэггүй зулбадай вэ?» гэж босоод уурлах инээхийн хооронд түүнийг чичлэн зааж «Энд чамд идэх байна, өмсөх байна. Өмхий хөлсөө гоожуулахгүй бол хамаг бие чинь загатнаад байна уу? Би одоо өвгөнд хамаагүй! Тэр намайг нэг насаар минь бэлэвсрүүлж чадахгүй! Өвгөнийг муухай зан гаргавал надад ч гэсэн бэл бий. Хоёулаа түүгээр хоёр гурван тэрэг аваад хөлслөхөөр өдөрт нэг төгрөг наян мөнгөний орлого орно. Тэгэхэд өдөржин гүйж хөлсөө гоожуулснаас дээр биш үү? Би аль талаараа тусгүй байна вэ? Намайг өөрөөсөө арай насаар ах гэхгүй бол? Гэхдээ тийм олон насаар биш шүү дээ! Би харин чамайг хамгаалж дөнгөнө шүү!

	— Би өөрөө тэрэг чирэх хүсэлтэй байна! гэхээс өөр маргах үг Сянцзыд олдсонгүй.

	— Мөн мангуу толгой ёо! Чи суучих. Би чамайг барьж идэхгүй! гээд инээхэд түүний шар шүд нь арзайн харагдав.

	Сянцзы аяархан очиж суугаад «Миний хэдэн төгрөг хаана бий вэ?» гэв.

	— Өвгөнд бий. Тэр чинь үрэгдэхгүй, чи битгий ай! Чи түүнээс авсны хэрэггүй. Түүний занг нь чи мэднэ биз дээ? Тэрэгний мөнгөө бэлэн болохоор чи түүнийгээ ав. Тэр чамд сайн шүү. Сохор зоос ч дутсан би төлөөд өгнө. Хөдөөгийн хөөсөн толгойт минь, битгий хэрэг тарих гээд бай!»

	Сянцзы дахин дуугүй болж тонгойн байснаа өврөө ухаж ухаж хоёр өдрийн тэрэгний хөлсөө гарган ирж, ширээн дээр тавиад «Хоёр өдрийнх. Өнөөдөр тэргээ тушаачхаад, маргааш нэг өдөр амаръя» гэв. Үнэндээ тэр амрах дургүй боловч тэргээ тушаасан болоод эндээс хурдан холдохоор шийджээ.

	Ху хүүхэн босон ирж, мөнгийг нь авч түүний өвөрт хийгээд «Энэ хоёр өдөр төмөр тэрэг, төрсөн бие хоёроо үнэ төлбөргүй хэрэглүүлье! Новш минь, энэ энэрлийг минь битгий мартаж орхиорой!» гээд эргэнгүүт хаалгаа дотроос нь түгжин авлаа.

	
— ДОЛОО —

	Сянцзы Цао эзнийд ажиллахаар очлоо.

	Ху хүүхнээс тэр баахан ичингүйрч байв. Гэвч уул хэргийг тэр өөрөө өдөн гаргасан, Сянцзы түүний эд хөрөнгөнд нь шунаагүй, ийм учир түүнтэй харилцаагаа нэгмөсөн таслахад түүнд буруудах газаргүй мэт түүнд санагдана. Түүний зовох юм, гагцхүү Лю эзний гарт байгаа түүний хэдэн төгрөг л байлаа. Одоо ингээд авна гэхээр өвгөн муу санана. Үүнээс хойш очиж тэдэнтэй уулзахгүй бол Ху хүүхэн уурлаж өвгөнд элдвийг хэлээд хэдэн төгрөгийг минь үрэн таран болгочих болно. Төгрөг минь тэдэнд байхаар заавал түүнтэй уулзах хэрэг гарч, хэцүү явдал дахиад л гарах байх. Ийнхүү яах аргаа олохгүй болох тутам, сэтгэл нь улам үймэрнэ.

	Энэ талаар Цао эзэнтэй ярилцмаар санагдавч чухам юу гэж хэлэх вэ? Ху хүүхэнтэй болсон явдлыг хэнд ч цухуйлгаж болохгүй. Ийнхүү бодогдоход тэр үнэнээсээ гэмшлээ. Ийм учир тэд нар огт тасарч болохгүй болов. Арьс махан дээр байгаа сорвийг арилгаж болдоггүйн адил, болсон бүх явдлыг угаан цэвэрлэж болохгүй ажээ. Үүнээс өмнө огт мөрөөрөө явж байгаад тэргээ дээрэмдүүлэн алдсан, одоо мөн л огт мөрөөрөө явж байгаад ийм урхинд орчихлоо. Ер нь хэчнээн хүч тэнхээтэй гэлээ гэсэн ч энэ нас минь ингээд өнгөрдөг байж гэж тэр бодов. Ингэхэд яван явсаар Ху хүүхэнтэй суух болох нь ээ! Тэр өдрийн тэр хоёр таваг хуурганаас л нэгмөсөн боллоо доо! За яах вэ, хэрэг биш болтол ингээд л явж байя гэж санахад түүний бие, хүч чадал, бодол санаа, амь нас нь хүний мэдлийн болж ямар нэг шал хэрэггүй юманд захирагдах боллоо.

	Цао эзний тохиромжтой байранд ирсэндээ Сянцзы уг нь их баясгалантай байвал зохих байлаа. Цао эзнийд ажиллахад цалин хөлс нь бусдаас их биш. Илүү тав гурван мөнгө ховор олдох боловч тэд нар хүнийг хүн ёсоор хүндэлдэг, Сянцзы мөнгө олохын тул бүх хүчээ шавхах хэрэгтэй боловч түүнд зохих ёсны сууц, цадтал идэх хоол хэрэгтэй байлаа. Цао эзний байр маш цэвэрхэн, доод зэргийн байр нэг ч гэсэн мөн адил, эзэн зарц хоёрын хооронд найрсаг харилцаатай байсан тул Сянцзы ганцхан мөнгөний төлөө зогсож болохгүй байв. Хоол унд, орон сууц нь бүгд тохиромжтой, ядартлаа хийгээд байх ажилгүй учир бие амар хэвтэх нь бас ч таатай. Өөрийнхөө мөнгөөр идээд ийм сайхан хоол олж иддэггүй байсан бол одоо өөрийн дуртай юмаа, бөхийж болохгүй болтол нь цадталаа идээд хэвтэж байхад түүнд хэчнээн зоосны хэмнэлт гарч байгааг тэр тодорхой мэдэж байв. Цао эзнийх даалуу тоглодоггүй, үргэлж зочид цуглаад байдаггүй боловч илүү дутуу ажил хийхэд арав, хорин мөнгө тасралтгүй олдоно. Жишээ нь: Эзний авгай Сянцзыг хүүхдийн эмд явуулахдаа, түүний сайн гүйдгийг сайн мэдэх боловч түүнийг унаанд суугаад яв гэж 5—10 мөнгө өгдөг байв. Энэ нь их мөнгө биш боловч, хүний сайн санааны илрэл учир аргагүй баярлуулдаг байлаа. Сянцзы уулзан учирч байсан эзэд гэвэл цөөнгүй. Тэдний аль нь ч хөлсийг хугацаанд нь өгч байсан удаагүй. Тэд зарцаа муур нохойноос ч доорд үзнэ. Гэтэл Цао эзнийхэн бусдаас өөр учир Сянцзы энд байхдаа маш тааламжтай байв. Тэр, хүнээр хэлүүлэхгүй өөрийн сайн дураар хашаа шүүрдэж, цэцэг услах зэргээр ажиллахад эзнийхэн түүнийг цаг ямагт магтан, хуучин хувцас хунараасаа үүнийг худалдаж ганц хайрцаг чүдэнз ч гэсэн ав гэж өгдөг байв.

	Сянцзы, Лю эзнийгээ хорвоод ховорхон дээд хүн гэж боддог байлаа. Хорвоод ховорхон хүн гэж эрдэм номтой, учир ёс мэддэг хүнийг хэлдэг гэж тэр сонсжээ. Тэр, эрдэм ном оюун билгээр тэргүүн зэргийн олон хүнд зарагдаж байсан боловч Лю эзнийг гүйцэх сайн хүн огт дайралдаж байсангүй. Эрдэм номын талаар их сургуульд багшилдаг, яам тамганы газар алба хаадаг хүнтэй ч дайралдаж байлаа. Нөхөр нь ёс мэдэх боловч авгай хүүхэд нь түүний толгойг хяргачих гээд байдаг байжээ. Гэтэл Цао эзэн бол эрдэм номтой, ёс мэддэг, авгай хүүхэд нь ч гэсэн журамтай байв. Иймээс хорвоод ховор хүн гэдэг аргагүй Цао эзэн нь шиг санагдана.

	Үнэндээ, Цао эзэн тийм ч их эрдэмтэй хүн биш, заримдаа багшилдаг, заримдаа дунд зэргийн мэргэжлийн хүн хийх ажил хийгээд явдаг байв. Тэр өөрийгөө социалист үзэлтэн, мөн өөрийгөө цэвэр урлагийг баримтлагч гэж үздэг В. Марисийн нөлөөг нь их авсан хүн байлаа. Тэр өөрийн үзлийг улс төр, урлагийн тайзан дээр тодорхой тавьдаггүй боловч өөрийн үзлээ амьдралдаа ашигладаг сайн талтай байв. Тэр өөрийгөө хүнээс илүү гоц чадалгүй гэдгээ ойлгодог байсан учир өөрийн бодлого ажил, гэр орондоо зохицуулан хэрэглэдэг байлаа. Ийм учир тэр бага юмыг ч гэсэн их анхаарч, өчүүхэн жижиг гэр бүлээ ч гэсэн сайхан зохицуулж чадвал нийгэмд нөлөөтэй гэж үздэг байв.

	Сянцзы аз болоход бэрх замыг туулан явсаар ийм таатай газраа олж иржээ. Тэр Цао эзэн шигээ ийм хүнтэй ер дайралдаж байгаагүй болохоор ёстой учир ёсыг мэддэг эрдэм төгс хүн гэж бодно. Энэ нь түүний туршлага багатайгаас юм уу? Үгүй бол хорвоо дээр ийм хүнтэй ховор дайралдаж байсных байж болно. Цао эзнийг тэргэн дээр суулгаж аваад гарахад, Цао эзэн нь даруу бөгөөд цэвэрхэн хувцаслаж, замд хөгжөөнтэй явдаг тул түүний сэтгэл хөдлөн хурдлан гүйнэ. Гэртээ ч гэсэн, газар сайгүй цэв цэвэрхэн, үргэлж намуун тайван байх нь түүнд маш их амар байв, хөдөө нутагтаа байхад нь, өвөл юм уу, намрын сүүлийн сард өвгөд хөгшид хийх онц ажилгүй, мод толгой зуун удтал дуу шуугүй суудаг шиг тэр одоо хот газар янжуураа татаад орон нутгаа бодох завтай суудаг болов.

	Ху хүүхэн болон нөгөө хэдэн төгрөг нь л ганцхан түүний сэтгэлийг зовооно. Ингэж бодлогошрон байгаад Цао эзэнд мэдэгдэхээс бас зовно. Цао эзнийхэн орой эрт унтдаг учир орой 9 цагаас хойш тэр хийх ажилгүй болж өрөөндөө ганцаар суух буюу эсхүл хашаан дотуур нааш цааш дэмий тэнэж энэ зүйлээ бодно. Одоохон гэрлэвэл Ху хүүхнээс холбоо тасрахад хүрэхгүй байгаа гэдэг бодол толгойд нь орох боловч эхнэр аваад яаж тэжээх вэ? гэдэг асуудал аяндаа өөрт нь тавигдана. Тэрэг чирэгч бусад нөхдийнхөө эхнэр нь юм оёж, хүүхдүүд нь нүүрс түүн ядран зовж байдгийг тэр мэднэ. Сянцзы ингэж чадахгүй. Үүнээс гадна, хэрэв эхнэр авбал Лю эзэнд байгаа хэдэн мөнгөө эргүүлэн авч чадахгүйн дээр Ху хүүхэн түүнийг яасан ч уучлахгүй! Амь тавьж явж олсон хэдэн төгрөгөө яаж тийнхүү хаях вэ гэж эргэлзэнэ.

	Дээрэмдүүлсэн тэргээ тэр өнгөрсөн намрын эхээр авсан. Одоо байвал жил гаруйхан болж байх нь. Одоо түүнд юу ч алга. Ганцхан салган авахад бэрх болсон хэдэн төгрөг, урхидуулсан бөөн будилаанаас өөр юм алга! гэх зэргээр бодох тусам түүний урам хугарна.

	Намрын дунд сарын 15-даас хойш 10-аад хоног өнгөрмөгц сэрүүн орж эхэллээ. Түүнд давхар хувцас шаардагдаж эхлэв. Ингэхлээр бас л мөнгө орно! Хувцас авахаар мөнгө хадгалж чадахгүй болно. Тэрэг авах горьдлого мөн л өнгөрлөө! Ингэж цаг үргэлж айлд зарагдаад байвал нэг насаар юу хийсэн болох вэ?

	Нэг орой, Цао эзэн Дүн чэнгээс буцаж ирэхдээ баахан оройтжээ. Тэд Тянь ань мэний өмнөх засмалаар явах хэрэгтэй байв. Хүний хөл цөөрч, сэрүүн салхи сэржигнэсэн энэ үед бүдэг дэнгийн гэрэл дагаж тэр эрчлэн гүйлээ. Хөлийнхөө чимээ, тэрэгнийхээ нумын хяхнах дууг чагнан гүйж байхад хэдэн өдөр сэтгэлээс нь салахгүй байсан бодол түр боловч завсарлав. Цамцны товчоо тайлж сэрүү татуулан гүйхэд түүнд улам аятай санагдаж, болбол арай илүү хурдан гүйхийг оролдов. Ийнхүү урдаа яваа тэрэг бүхнээс түрүүлсээр удалгүй Тянь ань мэнгээс өнгөрөв. Түүний хоёр хөл пүрштэй юм шиг намалзан дэгдэж, тэрэгний хоёр хүрд нь хийтэй камераасаа салчих вий гэмээр жирэлзэн эргэлдэнэ. Цао эзэн нь оройн сайхан сэрүүнд, тэргэн дээр тавтай зүүрмэглэн сууж, түүний ийнхүү хамаагүй хурдлахыг хориглох сэхээгүй явлаа. Өнөөдрийн энэ сайхан гүйлтэд ядарч энэ шөнө элдвийг бодохгүй сайхан унтах байх гэж тэр дотроо бодон гүйнэ.

	Бэй чан-жэ гудамжинд хүрэх ойртож явтал, улаан хэрмийн дэргэдүүр тарьсан хуайс моднууд гудамжны гэрлийг таглаж, сүүдэрлэн харанхуйлав. Сянцзы хурдаа зөөлрүүлж амжаагүй байтал хөл нь ямар нэг зүйлд бүдэрч ойчихдоо тэрэгнийхээ нэг арлыг даран хугалав. «Юу болов?» гэсээр Цао эзэн босож ирлээ. Сянцзы үг дуугүй босов. Цао эзэн хурдан очиж суудалдаа суугаад «Юу болов оо?» гэж дахин асуув.

	— Шинээр зам засахаар хэсэг шороо овоолоод түүн дээрээ улаан гэрлэн тэмдэг тавьсангүй гээд, — Та унаагүй биз? гэж асуув.

	— «Үгүй. Би явган яваад харья. Чи тэргээ чирээд яв» гэж Цао эзэн тайвнаар хэлээд чулуун дотор юмнаас унагасан эсэхийг буун эрж тэмтрэн үзэв.

	Сянцзы тэрэгний арлын хугархайг тэмтрэн авч, «Тийм ч урт хугарсангүй. Эзэн минь суугаад яв, чирч болно!» гээд Сянцзы тэргээ овоолготой шорооноос зайлуулав. «Суу л даа эзэн минь!»

	Цао эзэн явган явах гэж бодсон боловч Сянцзыг ийнхүү уйлагнан гуйхад нь аргагүй суулаа.

	Бэй чан жэ гудамжны амны гэрэлд хүрч очиход Цао эзэн өөрийн баруун гар хэсэг шалбарсныг хараад «Сянцзы, чи зогсоодох!» гэв.

	Сянцзы эргэж харахад, Сянцзын нүүр дүүрэн цус болсон байв.

	Цао эзэн үүнийг харж айхдаа, хэлэх үг нь олдохгүй «Чи хурдан, хурдан» гэлээ.

	Сянцзыд ашгүй хурдан явъя гэдэг үг сонсогдоход тэр хар хурдаараа гүйж харилаа.

	Тэргээ тавимагц эзнийхээ гараас цус гарч байхыг хараад ихэд сандарч авгайгаас нь эм олж ирэхээр гүйхийг завдав.

	«Би яах вэ. Урьдаар чи өөрийгөө янзал!» гээд Цао эзэн гүйж орлоо.

	Сянцзы өөрийнхөө биеийг ажихад хоёр өвдөг, тохой нь хорсон өвдөнө. Нүүрнээс нь хөлс урсаж байх шиг байсан, гэтэл тэр нь цус байлаа. Яахаа мэдэхийг больж, арлыг нь хугалсан тэргээ дэмий л харан, хаалганы хонгилын чулуун шатан дээр сууж байв. Гялалзсан хар будагтай энэ сайхан тэрэгний хугархай арлыг харахад даанч сүрийг нь дарж байлаа.

	— Сянцзы! Чи хаа байна? гэж Цао эзний эмэгтэй зарц Гао авгайн цангинасан дуу гарав.

	Сянцзы хугархай модоо харан хөдлөлгүй суухад тэр нь зүрх рүү нь шаах мэт санагдана.

	«Чи чинь яадаг шаар вэ? Үг дуу ч үгүй энд нуугдчихаад байдаг. Хүн айлгачихлаа гэм! Эзэн чамайг дуудаж байна!» гэв. 

	Гао авгай бол цагаан санаатай, ажилч хичээнгүй, ам задгайтай, гучин хоёр, гуравтай бэлэвсэн авгай билээ. Зарим хүмүүс түүнийг элдвийг шүтэн биширч, олон юманд оролцдог саваагүй зантай гэж хэлэлцэх боловч, Цао эзнийхэн түүний цэвэрч, сэргэлэнд нь дуртай учир тэрхүү аар саар явдлыг нь онц анхаардаггүй тул тэр энд хоёр гурван жил ажиллаж байгаа бөгөөд ийш тийш явахдаа үргэлж дагуулан явдаг байлаа.

	«Эзэн чамайг дуудаад байна!» гэж дахин шаардав. Сянцзыг босож ирэхэд түүний шархыг тэр хараад «Ээ бурхан минь! Яасан аймаар юм бэ? Юу бол оо вэ? Ингэж шархдаад байж үүнийгээ янзалдаггүй яасан хачин амьтан бэ? Хурдхан яв! Эзний тэнд эм бий!» гэв.

	Сянцзы түрүүлж, Гао авгай хойноос нь үглэсээр байшинд хамт орлоо. Цао эзний авгай мөн тэнд нөхрийнхөө гарын шарх дээр эм түрхэж байснаа Сянцзыг хараад тэр «Пөөх» гэж дуу алдав. «Эзэгтэй минь, энэ чинь унахыг ёстой нэг үзүүлжээ» гэж Гао авгай эзний гарыг харахгүй гэсэн байртай яаравчлан төмпөнд ус хийгээд «Би үүнийг аль эрт мэдсэн юм. Нэг гүйхээрээ үхэхээ мэддэггүй юм. Эрт орой ч заавал нэг хэрэг гарах байсан юм. Ийм болчхоод байж бас хурдхан угааж цэвэрлэхгүй юу хийгээд байгаа юм бэ? Угаачхаад эм түрхвэл дээр!»

	Сянцзы баруун тохойгоо барьсаар хөдлөхгүй зогсоно. Тийм цэвэрхэн сайхан номын сангийн тасалгаанд, бүхэл нүүр ам нь цус болсон ийм том эр зогсож байх нь зохимжгүй мэт бөгөөд хүмүүст ямар нэг буруу хэрэг хийсэн мэт санагдав.

	«Эзэн минь!» гэж Сянцзы тонгойн, нам бөгөөд зоримог дуугаар «Эзэн минь, өөр хүн олж ажиллуулсан нь дээр боллоо! Би энэ сарын хөлсөө авахгүй. Түүгээр тэргээ засуул. Өрөөсөн арлын бариул нь хугарч, буруу талын дэнгийн шил хагарчээ. Бусад нь хэмхэрсэн юм алга».

	«Урьдаар угааж, эм түрхчхээд дараа нь бусдыг ярь!» гэж гэргийгээрээ боолгож байгаа гараа харж Цао эзэн өгүүлэв.

	«Урьдаар угаачих» гэж Гао авгайн санаанд үг орсон мэт «Эзнийг юу ч хэлээгүй байхад чи битгий дэмийрээд бай!» гэв.

	Сянцзы мөн л хөдөлсөнгүй. 

	«Угаах хэрэггүй. Ингээд зүгээр болно! Хөлсний ажилчин хүн эзнийгээ унагаж тэргийг нь эвдчихээд ямар нүүрээрээ...» гэснээ цааш нь хэлэх үг олдохгүй бухимдаж, хамаг бие нь сулдан, уйлахаас эхэлж, мөнгө өгөөд ажлаас халагдах нь амиа хорлож үхсэнтэй адил түүнд санагдана. Үүнээс гадна хариуцлагаа бодсон ч, нүүрээ бодсон ч энэ удаа өөр хүнийг биш, Цао эзнээ унагасандаа улам ч эвгүйрхэнэ. Хэрэв нөгөө Янгийн гэргийг унагасан бол ч яах вэ. Унагаа л биз, Хохь нь! Янгийн гэргий бол хүнийг хүн гэж үздэггүй хүн. Гэтэл Цао гуай бол тийм биш. Хүнд мөнгөө өгөөд бас их эелдэг байдаг хүн. Тэр хэнд хорсох вэ, ганц өөртөө л хорсоно. Ингээд эднийхээс явж хойшид тэрэг чирэхээ бүр болимоор ч санагдана. Сохор зоосны үнэгүй өөрийн амь ч яах вэ, өнгөрөө л биз. Хүний амийг яах вэ? Ингээд нэг хүн алчихвал яана? Урьд өмнө энэ талаар огт санаж явсангүй. Энэ удаа Цао эзнийг унаган шархдуулснаар ухааран гэмшив. За яах вэ, хөлс мөнгөө авахгүй байж болно. Үүнээс хойш ажлаа ч сольё. Хүний амьтай холбоотой энэ ажлыг хийхийг ч больё. Хөлсний тэрэг чирэх нь түүний мөрөөддөг ажил байсан бол үүнийгээ болино гэхээр тэр хүссэн хүслээ хаяна гэсэн хэрэг.

	Тэр нэг насныхаа амьдралд сайн тэрэгч болохоо ч больё, гэхдээ өдий насаа даанч хайран үрсэн мэт бодогдоно. Гадуур дайралдсан хүнийг хөлсөөр зөөж байхдаа хүний хоорондуур орж, улайран явж, амьтан хүнд хараалган, нэр нүүргүй ажил хийж байсан нь өөртөө хувийн тэрэг худалдаж авахтай холбоотой тул тэр өөрөө өөрийгөө уучилж болох юм. Хүнд гэрээгээр хөлсний ажил хийж байгаад ийм гайтай учирсныг өөрөө юу гэж хэлэх вэ? Энэ явдал хүнд мэдэгдвэл Сянцзы хүн зөөж яваад онхолдуулж тэргээ эвджээ. Хүнтэй гэрээгээр ажиллаж байж яаж байгаа хэрэг вэ? Сянцзы өнгөрчээ! гэж хэлэх болно гэж бодсон учир Цао эзэн түүнийг ажлаас халахаас нь өмнө өөрөө л алга болж өгмөөр санагдав.

	Цао эзэн гараа боолгочхоод «Сянцзы аа! Чи урьдаар нүүрээ угаачих. Яагаа ч үгүй байж ажлаас халагдах гэж битгий яриад бай. Энэ бол чиний буруу биш. Зам дээр чулуу овоолчхоод, улаан гэрлэн тэмдэг тавих ёстой байсан. Чи нүүрээ угаагаад, эм түрхчих» гэв.

	Гао авгай хажуугаас нь «Эзнийг ийм болгосноор Сянцзы заавал холбогдох ёстой. Гэвч чиний буруу биш гэж эзэн хэлж байхад, чи битгий төвөг болоод бай. Үүний байж байгааг хараач, ийм мундаг эр байж, яг хүүхэд шиг буруугаа гэмшиж байгааг нь! Эзэгтэй ч гэсэн хэлж үүнийг тайтгаруулаач» гэж яг л эгшигт хайрцаг шиг үгээ үргэлжлүүлсэн нь эцэстээ хэн нэг нь энэ талаар юм яриад байхгүй, мухарлах гэсний тэмдэг байлаа.

	— Түргэхэн угаагаач ээ! Яасан аймаар юм гэснээс өөр юм эзэгтэй хэлсэнгүй.

	Сянцзын сэтгэл үймрэн байснаа яасан аймаар юм гэдгийг нь сонсоод, төмпөнтэй усаа өрөөнөөс авч гараад нүүрээ угаав. Гао авгай шилтэй эм бариад өрөөн дотор зогсож байлаа.

	Гао авгай түүний нүүрэнд эм түрхэж өгөөд «наад өвдөг, тохойгоо яах юм?» гэж асуув.

	— Зүгээр! гэж Сянцзы толгой сэгсрэв.

	Эзэн гэргий хоёр амрахаар явлаа. Гао авгай шилтэй эмээ барьсаар Сянцзыг дагаж гарав. Түүний байранд очиж, шилтэй эмээ тавиад, үүдэн дээр зогсож «Байзнаж байгаад чи өөрөө түрхээрэй. Энүүхний төлөө чи битгий зов. Анхан, би нөхрийгөө амьд байхад сав л хийвэл ажлаа солих гэдэг байсан юм. Тэр үед, нэгдүгээрт намайг ажил хийж ядарч байхад, нөхөр маань онц зүтгэж өгөхгүй болохоор нь уур хүрнэ. Хоёрдугаарт, залуу байхад шазруун байдаг болохоор эзэнтэйгээ нэг л үг зөрвөл, ажлыг чинь хийхгүй, би мөнгө олох гэж ажил хийж байгаа болохоос боол чинь биш, чамд мөнгө байхад надад хаана ч ажиллах чадал байна гээд л шаралхдаг байсан юм. Одоо би шал өөр болсон. Өвгөн маань ч үхээд өглөө. Нас ч хөгширлөө. 9 сарын 9-нөөс эднийд ажилласан гэж бодоход би гурван жил ажиллаж байна. Илүү дутуу орлогоор ховор боловч эд нар хүнээр сайн улс. Бид мөнгө олох л гэж хүчээ худалдаж байна.

	Гэвч юмыг алсаас нь бодож сурах хэрэгтэй. Өнөөдөр энд, маргааш тэнд ажлаа солиод л явбал амьдрал ер сайжрахгүй. Өгдөг мөнгө нь бага боловч эзэн нь сайн бол яваандаа заавал илүү орлоготой байдаг юм. Өнөөдрийн явдлын талаар эзэн юм болохгүй байхад чи зовоод байж яах юм бэ! Би өөрийгөө юм мэддэг гэж байгаа хэрэг биш, гэвч чи надаас дүү. Ийм учир би чамайг битгий уурлаж бай гэж сургаж байна. Уур биеийг зовооно, уул морийг зовооно гэдэг шүү дээ. Чам шиг ийм томоотой хүн эндээ илүү хэд хоног ч гэсэн ажиллавал гадуур ажил эрээд хөлсөө гоожуулаад гүйж явснаас дээр байхгүй юу. Би сайн хүн болох гэж тэдний амыг дагуулан хэлж байгаа юм биш. Ганцхан чиний тулд хэлж байна» гэж тэр санаа алдсанаа «За маргааш уулзъя. Битгий зөрүүд зан гаргаад байгаарай. Би хэлэх гэсэн үгээ шууд хэлчихдэг хүн шүү» гэв.

	Сянцзын баруун тохой нь өвдөөд шөнө унтуулсангүй. Бодоод байхад Гао авгай түүнд үнэхээр учиртай үг ярьсан мэт бодогдоно. Юм бүхэн хуурамч байдаг. Гагцхүү мөнгө л байвал үнэн болно. Мөнгө хуримтлуулж тэрэг худалдан авъя. Уур маань хоол болж гэдэс цатгахгүй! гэж бодогдоход сэтгэл нь жаахан уужраад унтжээ.

	
— НАЙМ —

	Цао эзэн Сянцзыгаас мөнгө гаргуулалгүй, тэргээ засуулав. Цао эзний гэргий түүнд уух эм өгсөн боловч тэр хэрэглэсэнгүй. Тэр ажлаасаа гаръя ч гэхийг болилоо. Эвгүй явдал гаргасандаа хэдийгээр хэд хоног зовсон боловч эцэстээ Гао авгайн ятгалга дийллээ. Хэд хоногийн дараа ажил амьдрал нь зохицож, болсон явдал нь мартагдан, хүсэл эрмэлзэл нь дахин шинээр оргилон эхлэв. Ганцаараа байрандаа байхдаа яаж мөнгөө хэмнэж тэрэг худалдан авах талаар бодлогоширч солиотой хүн шиг үглэн суудаг байлаа. Бодоод бодоод олигтой арга олохгүй боловч «Зургаан зургаа гучин зургаа» гэх мэт амандаа үглэдэг бөгөөд энэ нь түүний бэлтэй онц хамаагүй авч ийнхүү бодож байх нь тооцооны сайн данс гаргаж байгаа мэт санагддаг байв.

	Гао авгайн ажилд тэр зохих ёсоор тусалдаг бөгөөд түүнийг муу эрээс илүү амтай, ажилтай хүн гэж боддог байв. Тэр сул яриагаар Гао авгайг гүйцэхгүй боловч хашаа хүрээнд дайралдаж ганц нэг сольсон үгийг нь дуртай сонсоно.

	Гэвч мөнгө хадгалах талаар тэр хоёрын санаа баахан зөрнө. Гао авгайн санал зүйтэй мэт боловч эцэстээ найдваргүй мэт түүнд санагдана.

	Гэхдээ Гао авгай мөн л аргатай байв. Тэр бэлэвсэрснээсээ хойш, сар сар дээр илүү гарсан тав гурван мөнгөө, зарц хүмүүс буюу, хоёр, гуравдугаар зэргийн эргүүлийн цагдаа, жижиг худалдаачин зэрэг хүмүүст гурваас доошгүй мөнгөний хүүтэй зээлүүлдэг байжээ. Тэдгээр мөнгө зээлэгчид ч гэсэн сохор зоосны төлөө амь тавьж, хэчнээн ч хүүтэй байсан гар сарвайна. Гэвч ингэж авсан мөнгө нь нүд ирмэх хооронд үрэгдэж, тэд энэ өрөө дарахын тулд хөлс, цусаа гоожуулна. Гао авгай нөхрийнхөө амьд байхад энэ бэрхшээлийг мөн амссан аж. Нөхөр нь согтуу түүн дээр ирж мөнгө өгөхгүй бол агсан тавьдаг, аргагүйн эрхэнд мөнгө олж өгч түүнээс холдохын тул хэдэн мөнгөний хүүтэй ч хамаагүй хэд гурван төгрөгийг ийм аргаар олдог байжээ. Одоо энэ туршлагынхаа дагуу хүнд мөнгө зээлүүлэхдээ хүнд энэрэлтэй ажил хийж байгаа мэт өөрт нь санагддаг аж. Ингэж мөнгө зээлүүлээд, хэдийд хэчнээн хүүтэй эргүүлж авах зэрэг нь нарийн тооцоотой, хэрэв өгөхгүй бол яахаас ч буцдаггүй байжээ. Энэ талаар хүмүүс Гао авгайг хэцүү ширүүн гэдэг байсан бөгөөд үүнийг өөрөө ч хүлээдэг байжээ. Түүнд ийм ширүүн авир занг тэр үеийн амьдрал нь сургасан аж. Туулж ирсэн бэрх амьдрал болоод энэрэл халамжгүй эр нөхрөө бодоод тэр шүд зуудаг байлаа. Тэр хүнтэй эвлэж ч чаддаг, эвдэрч ч чаддаг ба ингэж байхгүйгээр энэ хорвоо ертөнц дээр амьдарч чадахгүй гэдгийг тэр мэдэж байв.

	Сянцзыг энэ маягаар мөнгө хүүл гэж тэр сайн санаанаасаа ятгаж байв. Хэрэв түүнийг хүсвэл, түүнд туслахад бэлэн байлаа.

	— Сянцзы аа, чи мөнгөө ингэж өвөртлөөд явбал улаан мөнгө ч нэмэгдэхгүй! Харин хүүтэй гаргавал огт сул мөнгө ороод ирэх болно. Бид ямар сохор хүмүүс биш. Чухам хэнд хэдийг зээлдүүлэхээ нягталж байж өгнө шүү дээ. Жишээ нь эргүүлийн цагдаа нар тогтоосон цагтаа мөнгө, хүүгээ өгөхгүй бол түүний даргад нь очиж хэлээд суулгачихна шүү дээ! Чи миний үгэнд ор. Энэ талаар ямар ч будилаан гарахгүйг би баталж чадна, гэж ятгадаг байлаа.

	Сянцзы онц юм ярих ч үгүй, түүнийг ярьж байхад зөвшөөрсөн царай гаргах боловч ганцаараа байхдаа, мөнгө нь өөрийн гарт нь л байвал баттай мэт санагдана. Хэрэв ингээд үхчихвэл мөнгө нь мөнгө хэвээрээ үлдэнэ. Сүүлийн хоёр гурван сар хадгалсан мөнгө нь бүгд цэвэр мөнгө, хооронд нь харшуулж дуу гаргахгүй гэсэн байртай тэр аяархан барьж эргүүлж тойруулан үзнэ. Тэрэг худалдаж авахаас наана энэ мөнгийг биеэсээ салгахгүй. Хүн бүхэн өөр өөртөө аргатай байдаг. Гао авгайн үгэнд хамаагүй орж болохгүй гэж тэр бодно.

	Фан гэдэг нэг айлд үүнээс өмнө ажиллаж байхад тэдний зарцаас эхлэн эзэн хүртлээ бүгд кассад мөнгөө хадгалуулдаг байв. Нэг удаа Фангийн гэргий Сянцзыд хэлсэн нь «Мөнгө хадгалуулах их ашигтай байдаг. Чи яагаад хадгалуулдаггүй юм бэ? Юмыг алсаас нь харж сурах хэрэгтэй. Залуу дээрээ хэдэн төгрөг хуримтлуулж авбал хожмоо хэрэг болно. Мөнгө хадгалуулахад ороод байх ажил алга. Мөн баттай, бас хүүтэй. Очоод нэг цаас аваад хэдэн үг бичээд гүйцээ. Хэрэв чамайг бичиж чадахгүй бол би бичээд өгье!» гэжээ.

	Фан эзний авхайг зөв үг хэлж байна гэдгийг Сянцзы мэдсэнээр барахгүй тэдний тогооч Ванлю, хүүхэд асрагч авгай нар мөнгөө хадгалуулсныг тэр мэдэх учир туршин үзэхийг их боддог байжээ. Гэтэл нэг өдөр Ван эзний том охин банканд 10 төгрөг хийгээд ир гэж түүнийг явуулжээ. Хадгаламжийн дэвтэр дээр хэдэн үсэгтэй, жижигхэн улаан тамганаас өөр юм алга байсныг тэр сайн ажин хараад, энэ чинь хүн хуураагүй боловч ёстой хуурамч эд байна. Хайран сайхан бэлэн зоос мөнгө энэ хэдэн эрээн тооноос солих гэж юу гэсэн үг вэ! Сянцзы хүү үүнийг ч больё гэж бодсоноос гадна ер нь Фан эзэн энэ шуудангийн байгууллагатай холбоотой, үүгээр явж хүний мөнгийг энд өгүүлэх ажил хийдэг байж мэднэ. Муу Сянцзы хүүг ч гэсэн аятайхан аргалж байгаад хэдэн мөнгийг минь авчих гэж байж магад хэмээн санав.

	Ингээд мөнгө хадгалуулагчийн учрыг ер ойлгосонгүй. Мөнгөө хадгалуулах гэж бодохыг болилоо. Хотын юмнаас түүний ойлгохгүй зүйл олон байлаа. Цайны газар ороход хүмүүсийн өгүүлэх олон янзын яриа түүний толгойг эргүүлнэ. Ийм учир тэдний яриаг сонсох дургүй, янз бүрийн юм бодох хүсэлгүй болж мөнгөө өөрөө л хадгалж явахаас дээр юм алга гэж бодох боллоо.

	Түүнийг тэрэг авахын тул улайран явааг Гао авгай ч ойлгож байв.

	— Сянцзы аа, чамайг хурдхан нэг өөрийн тэрэгтэй болох гэж мөнгөө хүүтэй зээлүүлэхгүй байгааг би мэдэж байна. Энэ ч бас л нэг бодол! Хэрэв би эрэгтэй байсан бол чам шиг тэрэг чирдэг, гэхдээ өөрийн тэрэгтэй эрх дураар явж байх байсан. Тэрэг чирнэ гэдэг чинь өвөл зунгүй гудамжинд үргэлж зогсож байдаг харуулын цагдаагаас дээр ажил. Ядаж байж сардаа 5—3 янчаан олохоос өөр мөнгө олох арга тэдэнд алга. Чи тэрэг авах гэж байгаа бол хурдан авахыг бод. Олигтойхон ажиллахад сард 40-өөд янчаан ололгүй яадаг юм бэ? Их бага гэж чамлалгүй цуглуулж байгаад өөрийн гэсэн нэг тэрэгтэй болбол болох нь тэр! гэж Гао авгай түүнд дахин анхааруулав.

	Энэ яриа Сянцзын сэтгэлийг ихэд хөдөлгөв. Нээрэн 30—40 янчаан олчихвол түүн дээр Лю эзэнд хадгалуулсан гуч гаруй янчаанаа нэмэхэд 80 гаруй янчаантай болчихгүй юү! Шив шинийг нь авч чаддаггүй юм гэлээ гэхэд арай хуучивтрыг авч болох юм. Хуучивтрыг аваад дараа нь хэдэн зоос нэмэрлүүлж дахин шинэтгэж бололгүй яах вэ.

	Гэхдээ өдөрт 20 гаруй хүн хаанаас олж зөөх вэ? Нийт олноороо ийм ядуу зүдүү байхад мөнгө яасан ч амархан олдохгүй. За яах вэ. Сайн эр хэзээ царай алдаж гуйлга гуйж явлаа! Чадлаараа явж байгаад тэрэг авч чадвал авъя! Хүнээс л царай алдахыг больё гэж дотроо бодов.

	Сянцзыг дуугарахгүй болохоор Гао авгай түүгээр тоглоом хийх гэснээ түүний шулуун шударгыг мэдэх учир «За яах вэ! Байгаа хэдийгээ хав дарчхаад сууж байсан ч болох юм» гэлээ.

	Гао авгайг яван явтал Сянцзы юу ч дуугарсангүй. Түүнийг явахтай зэрэг, тэр ганцаараа толгой дохиж, мөнгөө өөртөө л хадгалж байх нь зүйтэй гэж бодов.

	Өвлийн эхэн сар гарч, оройн зах дээр жимс, самар, шавар данх, хөтөвч худалдана. Сянцзы очиж нэг том шавар ваар авсанд худалдагч хариулт задгай мөнгөгүй байсан тул тэнд байсан нэг жижиг ногоон хөтөвчийг маш их сонирхон, мөнгөний хариулт авахгүй харин үүнийг чинь авъя гэлээ.

	Том ваараа өрөөндөө тавиад, жижиг ногоон хөтөвчөө барьсаар эзнийдээ орж, «Жаал эзэн унтаагүй биз? Үүнийг өгөх гэсэн юм» гэв.

	Цао эзний хүү Шао-вэнь усанд орж, гэрийнхэн нь түүнийг харж байсан тул түүний барьж орсон зүйлийг хараад бүгд инээлдэв. Энэ хөтөвч нь бүдүүлэг зүйл боловч Сянцзы үүнийг сайн санаанаасаа өгч байгаа учир эзэн, гэргий хоёр дугарсангүй боловч түүн өөд инээмсэглэн, баярласнаа илэрхийлэв. 

	Гао авгай мөн л дуугүй байж чадсангүй,

	— Хараач! Энэ ч аргагүй л Сянцзыгийн ажил даа. Ийм том болсон эр байж, ийм юм авч байх гэж гэв. 

	Эзний хүү түүнд маш их сонирхож, авангуутаа төмпөн доторх уснаас хийж «Ийм жаахан данх байж яасан том цорготой юм бэ?» гэхэд тэнд байсан хүмүүс элэг мадгүй инээлдэв. Сянцзы хэсэг зогссоноо гарч одлоо. Сянцзы урьд өмнө нь ийм ажил хийж яваагүй бөгөөд бүх хүмүүсийн инээмсэглэсэн харц өөр дээр нь тусч, аргагүй чухал хүн шиг нь байсныг бодоод сэтгэл нь их хөдлөв. Миний мөнгө энэ савандаа байхад юунаас ч бэх бат! Тоог нь гүйцсэн цагт хана руу ганц мөргүүлэхэд тас гээд хагарсан ваарын хэлтэрхийгээс миний мөнгө олон байх болно доо гэж дотроо бодон инээмсэглэсээр, үлдсэн хэдэн мөнгөө шавар вараныхаа жижиг амаар цувруулан хийв.

	Тэр, хэнээс ч мөнгө гуйхгүй гэж шийдэв. Лю эзэн шиг ийм итгэлтэй хүнд мөнгө нь байхад ямар ч гэсэн алдахгүй гэж бодох боловч мөн эргэлзэх сэтгэл аяндаа төрнө. Мөнгө гэдэг юм бөгж шиг л үргэлж гарт нь явж байвал сайн гэж санана.

	Тэнгэр өдрөөс өдөрт хүйтрэн байсныг Сянцзы бараг мэдсэнгүй. Өмнөө тавьсан зорилготой, нэлээд алсын хараатай болсон учраас түүндээ улайран, хүйтэрч байгааг мэдсэнгүй. Энд тэнд мөхөөлдсөн ус дайралдаж, хөрс шороо хөлдөх тийшээ хандан, ус чийггүй болсон юм шиг шаранги өнгөтэй болж ирлээ. Ялангуяа өглөө эрт морин тэрэгний мөрийн дагуу унасан хяруу цайвартан, сэвэлзсэн салхи хацрыг илж, цэлмэг хөх тэнгэр тэр дээр харагдана. Сянцзы өглөө эрт ажилдаа гарч хүйтэн усаар бие угаах адил цэвэр агаарт явах дуртай байлаа. Зарим өдөр, амьсгаа ч авч болохгүй айхавтар салхитай тохиолдоход, усаа сөрж яваа загас шиг шүд зуун тонгойсоор урагш зүтгэнэ. Салхин улам нэмэгдвэл, тэр, салхитай шийдвэрлэх тулалдаан хийж байгаа юм шиг улам их хүч гаргана. Ийнхүү тэр, юунд ч дийлдэхгүй гэдэг зоригоор хөлсөө цувтал урагш тэмүүлэн, зорьсон газартаа хүрээд тэргээ тавьж нуруугаа тэнийлгэн, уртаар амьсгаа авч, дайснаа дарсан мэт нүүр амныхаа шороог арчина. Гудамжинд боссон ширүүн салхи зам дагуулан тарьсан модыг нахийтал, дэлгүүрийн гаднах даавуун хаалтуудыг урагдтал, хашаан дээр наасан зарлалыг навсартал, үе үе улаан шороог хуйлруулан, хүчтэй салхилна. Ингэж байхад Сянцзы зүтгэсээр л байна. Салхи сөрж бэрх замыг туулсан Сянцзы зохих газраа хүрээд эргэхэд, ширүүн салхи араас нь элдэж, хүч гарган гүйх явдалгүй, чирдэг тэрэгний арлаа л сайн барьж явбал аяндаа өөрөө түрэгдэн явна. 

	Тэр сохор биш болохоор түүний хараанд хөгшин буурай тэрэг чирэгчид олонтоо үзэгдэнэ. Тэд сэрвэгэнэх салхинд даарахаар, ширүүн салхинд тасран ойчихоор ноорхой дээлтэй, юухан хээхнээр хөлөө ороон боож явна. Чирдэг тэрэгний зогсоол дээр тэд тэргээ тавьж чичрэн зогсохдоо хулгайч шиг тал тал тийш харан, хүний бараа л харагдвал уралдан очиж «Тэрэг хэрэгтэй юү?» гэнэ. Амь тавин байж нэг хүн тэргэндээ суулгаж амжвал тэд гүйлт дундаа дулаацахчаан болж, гарсан хөлс нь нимгэн хувцсыг нь нэвтэлнэ. Зогсохтой зэрэг норсон хувцас нь мөс болон хөлдөнө. Ядралын туйлд хүрсэн тэд, салхи дээрээс нь салхилбал хүзүүгээ нугдайлган хошуугаа энгэр лүүгээ шаана. Доороос нь салхилбал аргагүйднэ. Өөдөөс нь салхилбал гараар халхална. Хажуугаас нь салхилбал аргалах арга мөн үл олно. Гэвч тэд амьдрахын эрхэнд арга бүхнийг сүвэгчлэн, бүх хүчээ шавхаж, суулгасан хүнээ зохих газарт нь хүргээд тав гурван мөнгө олно. Нэг удаа хүн зөөхөд нүүрний шороо нь хөлстэйгөө холилдон шавар шиг зууралдан, ганцхан гялалзах нүд, хөлдүү уруул нь тод харагдана. Өдөр богинодож, тэнгэр хүйтрэн ирэхээр гудамжинд гарах хүн хүртэл ховордоно. Ийм үед арга бүхнээ хэрэглэхгүй бол амь зуухад улам ч бэрхэднэ. Эдгээрийн настай нь гэртээ эхнэр хүүхэдтэй, залуу нь эцэг эх, ах дүү нартай! Өвлийн хүйтэн болоход тэнхээ муутай нь өдий төдийгөөрөө хөлдөж үхнэ. Тэдэнд ингээд үхсэн ч дээр болно.

	Эдгээрийг Сянцзы яагаад харахгүй байх вэ? Гэвч энэ тухай бодох зав түүнд гарахгүй байлаа. Тэднээс Сянцзын ялгаатай тал нь гэвэл залуу чийрэг, халах хөрөхөөс няцахгүй, орой нь хоноглох цэвэр байртай байлаа. Залуудаа бие хайрлахгүй ажиллавал хөгшрөхдөө эдэн шиг ингэж явахгүй гэж тэр боддог байжээ. Сянцзы хүнийг ч боддоггүй, бусдын төлөө ч зовдоггүй, ганцхан өөрийнхөө яаж мөнгө олох, ирээдүйд яаж амжилт гаргах талаар бодно. Гудамж зээлээр цагаан сарын уур амьсгаа аажмаар үзэгдэх боллоо. Салхигүй цэлмэг өдөр, хэдийгээр хүйтэн байх боловч гудамжинд хүний сэтгэл хөдлөхөөр цагаан сард бэлэглэсэн зураг, өнгө өнгийн дэнлүү, лаа, гоёл чимэглэлийн зүйлүүд бий боллоо. Гэвч их бага боловч зарлага гарах учир хүмүүсийн санаа зовно.

	Үүнийг хараад Сянцзын зориг орж, цагаан сараар дор хэлэхэд нэг хоёр цаасны архи авч Цао эзнийд бэлэг барихгүй болохгүй. Үүнээс гадна Цао эзэн хүнд бэлэг хүргүүлнэ. Тэгэхэд надад мөн тав гурван мөнгөний орлого орно. Нэг мөнгө ч мөнгө, бага юм гэхгүй цуглуулаад байна даа! Миний залгихыг мэдэхээс гарахыг мэддэггүй ваар маань хүнээс ямар зовох биш гэж бодоод «Хайрт минь арвихан идээд байгаарай. Чамайг цадсан цагт би болох нь тэр» гэж шивнэв.

	
— ЕС —

	Цагаан сарын шинийн нэгэн өдрөөс өдөрт ойртсоор байлаа. Нэг өдрийн хорин дөрвөн цаг хэвээр л байв. Гэвч ойрдоо жирийн нэг өдрүүдтэй адилгүй, өдрийг хэн ч сул өнгөрөөж болохгүй, цагаан сард бэлтгэх ажил хүн бүхний ухаан санаанаас салахгүй, нэг л хөл үймээнтэй болголоо. Сянцзы хүртэл цагаан сараар нэг сайхан амарч, олигтой хоол иднэ гэж бодохоос хүүхэд шиг баяр хөөр болно. Тэр бас хэд гурван мөнгөний бэлэг авч Лю эзэнд өгье. Бэлгийн их бага нь яах вэ. Ёс гүйцэтгэвэл болох нь тэр, жаахан юм авч очоод, нэгд ойрдоо ажил ихтэй учир Лю эзнийхээр орж чадаагүйдээ уучлал гуйя, хоёрт, түүнд байгаа гуч гаруй янчаанаа салгаж авахыг бодъё. Хэд гурван мөнгө үрж мөнгө олж авна гэдэг бас нэг арга. Одоогийн олсон мөнгөн дээр тэр гуч гаруй янчааныг хийхэд энэ ваар ч нэлээд хүнд болно биз дээ. Тийм ээ, тэр хэдэн янчаанаа гартаа оруулаад авбал санаа зовох юм алга!

	Нэгэн орой, тэр эрдэнийн ваараа сэгсрэн үзэж суутал «Сянцзы аа! Нэг хүүхэн үүдэн дээр чамайг дуудаж байна. Намайг гаднаас ирэхэд тэр надтай үүдэн дээр дайралдаад чамайг сураглаж байна» гэж Гао авгай, Сянцзыг дуудан хэлээд, Сянцзыг гарахаас өмнө «Тэр хүүхэн лав олигтой хүн биш бололтой, хүн аймаар амьтан харагдана бил ээ!» гэж тэр бас нэмж шивнэв.

	Сянцзы, хэрэг биш болсныг мэдэж, царай нь час улайв. 

	Сянцзы хашааны хаалганы босгыг бараг алхаж гарах чадалгүй болов. Нүд нь бүргэлзэж, толгой нь эргэх шиг болж, өрөөсөн хөл нь босго алхаагүй байтал гудамжны дэнгийн гэрэлд Лю эзний охин харагдлаа. Дэнгийн гэрэлд цайвартан байгаа түүний царайг харахад, нүүрэндээ оо түрхсэн бололтой, харлаж хатсан модны навчин дээр унасан хяруу шиг цагааран үзэгдэнэ. Сянцзы түүнийг эгцлэн харж чадсангүй.

	Хун Нюг харахад, нүдэнд нь горьдлогын харц тодорч, ам нь жаахан ангайн, хүйтнээр инээмсэглэх байдал илрэн, шантгар хамар дээр нь ганц нэг үрчлээ гарч, хөмсгөө бага зэрэг зангидан байгаа зэргийг ажихад, түүний зан байдлыг таахад бэрх байлаа. Сянцзыг гарч ирэхийг хармагц тэр, түүнд царай өгөхгүй ярвалдав. Түдэлгүй, тэр шүлсээ залгин, дээгүүр зангаа татах шиг болж, эзний байранд байдаг адил уурлах инээх хоёрын хооронд хуурмаг дүр үзүүлж,

	— Чи чинь юу болчих оо вэ? Айлын мах хулгайлаад идчихсэн нохой шиг нэг явахаараа буцаж харихыг мэддэггүй сайн эр юм даа! гэж жирийн цагт тэрэг чирэгч нартай хэрэлддэгийн адил чанга дуугаар өгүүлэв. 

	Ийнхүү хэдэн үг хэлээд түүний царайд инээх дүр өчүүхэн ч үгүй болсон боловч гэнэт зовсон байртай хөмхийгөө зуув.

	— Битгий хашхираач! гэж Сянцзы аяархан боловч хамаг хүчээ гаргаж хэлэв.

	— Хэ! Чи сая л айхыгаа мэдэв үү? гэж тэр хорсолтойгоор инээмсэглэн, түрүүчээс арай нам дуугаар «Чи надаас зугтаж, эндхийн энэ хөгшин шуламтай нөхцөөд байна уу? Би, чиний ийм өөдгүй гэдгийг аль эрт мэдсэн. Чи битгий ингэж тэнэглэ!» гэж түүний дуу улам чангарав.

	Гао авгайг хаалганы завсраар хулгайгаар чагнаж байж магад гэж айсан Сянцзы «Битгий хашхираач дээ Аль вэ, жаахан ийшилье!» гэж түүнийг дагуулан цаашлав.

	— Ийшилсэн ч адил. Би ийм л их дуутай хүн дээ! гэж эсэргүүцэн хэлсэн боловч түүнийг дагаж цаашлав. 

	Замын цаад талд гараад, цэцэрлэгийн улаан хэрмийн дэргэд очиж, Сянцзы хөдөөгийнхөө дадсан заншлаар мөн л явган суугаад, «Чи яах гэж ир ээ вэ?» гэж асуув.

	— Би юу? Хэ, хэрэг их гараад байна аа, хө! гэж тэр, зүүн гараараа ташаагаа тулж, гэдсээ бага зэрэг цүдийлгэв. Бага зэрэг тонгойн, бодолхийлснээ, их л эелдэг дуугаар

	— Сянцзы аа! Би маш их чухал хэрэгтэй болоод уулзах гэж ирлээ.

	Хэзээ ч бүү мэд, ямар ч гэсэн урьд өмнө нь түүний чихэнд сонсогдож байсан, «Сянцзы аа!» гэдэг эелдэг зөөлөн дуу түүний чихэнд сонсогдоход Сянцзын уур жаахан намдаж тэр тэргүүнээ дээш болгон түүнийг харж, зөөлөн боловч эелдэг дуугаар «Ямар хэрэг гар аа вэ?» гэв.

	— Сянцзы аа! гэж тэр түүнд ойртоод «Би юмтай болчихлоо!»

	— Юутай бол оо вэ? гэж тэр нэг үе гайхасхийв.

	— Энэ! Чи үүнийг харахгүй юу? гэж тэр гэдсээ заав.

	«Аа!» гэж дуу алдсан боловч бүх учрыг тэр ойлгов. 

	Санаанд нь ороогүй зүйл гэнэт түүнд тулан ирж, ирэх ирэхдээ, сүүдэр зургийн хальс гэнэт тасрахын адил ийм түргэн тулгарсан тул тархи толгой нь манарах шиг боллоо. Гудамжинд маш анир чимээгүй, тэнгэрт хэсэг үүл сарыг халхалж, газарт, хатаж гандсан модны навч сэрчигнэн хийсэж, алсад муурын орилох чахар дуу сонсогдоно. Сянцзын сэтгэл үймэрч энэ мэтийг анхаарах сэхээ байсангүй. Гараар шанаагаа тулж газар ширтэхэд, газар хөдлөөд байгаа юм шиг, юм ч бодогдохгүй, бодохыг ч хүсэхгүй, орох гарах газраа олохгүй алмайран байгаад, дааран чичирч байгаагаа сая ухаарлаа.

	Ху Ню ч гэсэн даарсан тул жаахан явахыг хүсэж «Чи үг дуугүй суугаад байхаар босооч!» гэж шаардав. 

	Мөн л хэлэх үг нь олдохгүй чимээгүй байснаа бүх биеийн хөлдөө нь гарсан юм шиг» гэнэт босож түүнийг дагаж хойш явлаа.

	— Чи үүнийг харсангүй гэж үү? гэж Ху Ню хайр дурлалын харцаар Сянцзыг харав.

	Түүнд хэлэх үг олдсонгүй.

	— Хорин долоонд өвгөний төрсөн өдрийн ой болно. Наана нь чи нэг очоодхоорой!

	— Цагаан сар болох гээд ажил их байна гэж Сянцзын сэтгэл нь үймэрч байсан боловч өөрийнхөө ажлыг мартсангүй хариуллаа.

	— Чамайг ийм заяагүй гэдгийг би сайн мэдэж байна. Чамтай сайнаар яриад болохгүй бол саараар ярина даа! гэж тэр дуугаа улам чангаруулахад, гудамжны анир чимээгүй байдал алдагдаж Сянцзын сэтгэлийг зовоов. 

	— Чи намайг хүнээс айна гэж санаж байна уу? Чи юу гэж бодож байна? Чамайг миний үгийг дуулахгүй байвал би ч гэсэн чамтай ингэж дэмий ярихыг хүсэхгүй! Ингээд байвал би чиний ажил хийж байгаа айлынхантай чинь зад хэрэлдэнэ шүү! Би ямар ч гэсэн чамайг хаанаас ч олно шүү!

	— Хашхирахгүй байж болох уу, үгүй юү? гээд Сянцзы түүнээс алхам холдов.

	— Чанга ярихаас айлаа гэж үү, битгий мэхлэх гээд байгаарай. Намайг ингэж тогоон чинээ гэдэстэй болгоод чиний бах ханаж байгаа биз дээ! Гэхдээ чи миний сэтгэл санаа ямар болохыг мэддэг ч болоосой!

	— Үгүй! Чи аятайхан яриач дээ! Би сонсъё! гэж Сянцзы уг нь их даарч байсан боловч Ху Нюд загнуулсандаа халууцаж хамаг биеийн даараа нь гарч загатнах шиг болж ялангуяа толгойн арьс нь таталдах шиг болов.

	— Ам чинь битүүрсэн юм шиг битгий дуугүй байгаад бай гэж Ху Ню ярвалдан, хоёр шүдээ бар шиг ярзалзуулан «Муу санаатай амьтан. Би чамайг даанч өрөвдөөд болохгүй юм, юу ч болж магад гэж чи битгий бодоорой! Харин чи зөрөөд байвал сайнаа үзэхгүй гэдгийг мэдээрэй!» гэв.

	«Нэг алгадахаар замаг шиг наалдаад өгнө» гэж Бээжингийн шог яриаг үндэслэн хэлэх гэсэн боловч үг нь огт эвлэж өгсөнгүй учир «Юу гэсэн үг вэ?» гэв.

	— Чамайг л хэлж байна! Харин би чамд анхааруулахад... гэж Ху Ню босож түүн өөд эгцлэн «Чи хэрэв хүнээр зуучлуулж надтай гэрлэнэ гэвэл нөгөө өвгөн чинь огт зөвшөөрөхгүй. Тэр чинь тэрэгний эзэн, чи бол тэрэг чирэгч нь учир тэр доорд хүмүүстэй ураг барилдахыг хүсэхгүй. Гэвч би бол чамд хайртай, ганцхан хайртай дуртай л байвал бол оо биз, өөр хүнд хамаа юу байх вэ! Өөр хүнтэй ураг холбоно гэхэд өвгөн маань хэдэн тэрэгнийхээ төлөө үхэлдээд болохгүй болно. Чамаас дээгүүр хүн ч гэсэн тэр зөвшөөрөхгүй. Үүнийг би өөрөө л гүйцэтгэхгүй бол хэн ч надад тус болохгүй учраас би чамайг л сонгож авлаа. Би урьдаар залбирч байгаад дараа нь наргиж болно. Нэгэнтээгүүр би хүүхэд олсон хойно бид хоёр гарцаагүй нийлэхээс өөр аргагүй боллоо. Гэвч бид ингэлээ гэж аавд очиж шууд хэлж болохгүй шүү! Өвгөн эцэг маань хөгшрөх тусам улам зөнөж байна. Хэрэв бид хоёрыг мэдвэл намайг гэрээсээ хөөгөөд бага эхнэр авахад хүрнэ. Чи манай өвгөн эцгийг дал хүрч өвгөрсөн гэж битгий бодоорой. Хэрэв тэр чинь бага эхнэр авах юм бол доор хэлэхэд хоёр гурван хүүхэд гаргаж чадна. Чи миний үгийг итгэж байна уу?

	— Явж байгаад ярья гэж эргүүлийн цагдаа тэр хоёрын дэргэдүүр хоёр гурван удаа эргэлдсэн тул Сянцзыд эвгүй санагдав.

	— Хүнд хамаа юу байдаг юм. Эндээ л ярилцъя гэж тэр, Сянцзын харцыг дагуулан тэр цагдааг хараад, — Чи тэрэг чирч яваа биш, түүнээс айх юу байгаа юм? Энгийн номхон хүмүүсийг зэмлэх эрх түүнд хаа байдаг юм? Бид өөрийнхөө явдлыг ярилцъя гээд цааш ярьсан нь: — Хорин долоонд өвгөний төрсөн ойн өдөр чи очоод түүнд гурван удаа мөргөчих. Цагаан сар болохоор очиж золгож, жаахан бэлэг өгөөд баярлуулчих. Баярлуулахдаа түүнд архи өгсөн ч болно. Архиндаа халуун орчхоод ирэхээр нь улайсгасан төмрийг халуун дээр нь гэгчээр тэр даруй чи түүнийг хуурай эцгээ болгоод авах хэрэгтэй. Түүнээс хойш хэд хоногийн дараа би бие болохгүй болсон учрыг мэдэгдэнэ. Хэний хүүхэд вэ? гэж өвгөн яасан ч надаас байцаана. Би үнэнээ хэлэхгүй, өвгөнийг сандарч эхлэх үед би үүнийг манай зүүн байшингийн хоёрдугаар эзэн Чяо эрийн хүүхэд гэж хэлнэ. Тэр саяхан үхсэн учир түүнээс юу олж долоох вэ? Өвгөний анхаарал суларсны дараа хоёулаа явдлаа дахин үргэлжлүүлж, чи түүний хуурай хүү нь болж чадвал, хүргэн нь болж бололгүй яах вэ. Ингэж амьтны дунд их яриа дэлгэрүүлэлгүй, атга атга, чимэх чимхээр нь авч газар ахиулъя гэж би бодож байна. Миний ингэж бодож байгаа ямар вэ?

	Сянцзы үг дуугарсангүй.

	Ийнхүү яриад Сянцзыд хэсэг зуур бодох чөлөө өгөх гэсэн юм шиг тэр хойд зүгийг чиглэн тонгойн явав. Энэ үед, үүл салхинд ярагдан, саран ил гарч, тэр хоёр явсаар гудамжны хойд үзүүрт хүрлээ.

	Юй голын ус бөх зузаан хөлджээ. Сэрчигнэсэн салхи уйтгарлаж байгаа юм шиг хүнгэнэж, Ху Нюг баруун тийш даган явсаар Сянцзы тэр хоёр «Алтан загаст цөөрөм» хүрлээ. Гүүрэн дээгүүр зөрчигч хүмүүсийн тоо цөөрч сарны бүдэг гэрэлд гүүрний зүүн, баруун тал мөс цайран, алсад саравч, дуганы бараа бүртийнэ. Ургаа мод үл мэдэг хөдлөн, Бэйхай нуурын доторх цагаан суварга бусдаас сүндэрлэн тодорно.

	Гүүрэн дээр гарахад хүйтэн салхи тэдний өөдөөс үлээхэд, Сянцзы даарч дахин цааш явах хүсэлгүй болов. Жирийн өдөр тэр, тэрэг чирч гүүрэн дээгүүр өнгөрөхдөө, бүх хүч анхаарлаа гүүрэн дээгүүр хурдан гарахыг хичээж баруун зүүнээ огт анхаардаггүй байлаа. Одоо, тэр чөлөөтэй харах боловч түүний орчин тойрны цэлгэр мөс, модны эрвэгэр сэрвэгэр сүүдэр, цайран цагаарч байгаа өндөр суварга, сүүмийн бүүдийж байгаа дэнгийн гэрэл зэрэг аймаар харагдана. Тэр дахин цааш явах хүсэлгүй, дахин ийш тийш харах хүсэлгүй, дахиад Ху Нютэй хамт явах улам ч хүсэлгүй боллоо. Тэр гүүрэн дээрээс үсэрч толгойгоороо мөс мөргөж, доош нь цөмлөн усанд орж үхмээр ч санагдана.

	— Маргаашаас дахин уулзъя гээд Сянцзы гэнэт эргэж явав.

	— Сянцзы аа! Тэгвэл 27-нд уулзъя! гэж Ху Ню, Сянцзын өргөн эгц мөрийг харж хэлэв. Тэр, цагаан суваргыг нэг харснаа санаа алдаад, баруун тийш явлаа.

	Сянцзы чөтгөрөөс зугтаж байгаа юм шиг эргэж ч харалгүй хэдхэн алхаад хэрэмд хүрч, алмайран явсан учир бараг хэрэм мөргөх шахаад зогсов. Нэг гараар хэрмийг тулж, нэг их уйлмаар санагдана. 

	Түдэлгүй гүүрэн дээрээс «Сянцзы аа! Сянцзы аа! Нааш ир! Сянцзы аа!» гэж Ху Нюгийн дуудах дуу сонсогдов.

	Тэр, гүүр өөд аажуухан ганц нэг алхтал Ху Ню доошлон ирж «Сянцзы аа! Чамайг би нааш ир гэж байна шүү! Май! Үүнийг ав!» гэж түүнийг хэд алхаагүй байтал Ху Ню түүний өмнө хэдийн тулж ирээд «Май! Үүнийг ав! Чиний хадгалуулсан гучин төгрөг чинь! Аравтын хэдэн задгай мөнгөн дээр би хэдийг нэмэрлээд нэг төгрөг болгочихсон, Май! Надад өөр юм алга. Би ганцхан дотор сэтгэлээ чамд илчилж байна. Би дандаа чамайг мөрөөдөж, чамайг аварч хамгаалахын төлөө зүтгэж байдгаа л харуулах гэсэн юм. Өөр ч юм ярихыг больё. Харин чи миний энэ энэрлийг битгий мартаарай, Май! Сайн барь! Хаячхаад сүүлд нь над руу битгий чихээд байгаарай.

	Сянцзы мөнгөө тосож аваад үг дуугүй хэсэг зогсов.

	— За хоёулаа 27-нд уулзъя. Уулзахгүй ч байсан салахгүй шүү! гээд тэр инээж, — Чамд их л хямд хоол! Чи сайн бодоорой гээд тэр эргэж одлоо.

	Тэр, мөнгөө атгаж, Ху Нюг гүүрний цаад руу далд ортол хойноос нь алмайран зогсов. Үүл дахин сарыг таглаж, дэнгийн гэрэл улам тодрон, гүүрэн дээрх эзгүй тал, уйтгар, хүйтнийг ялгаруулна. Тэр эргэж хэд том том алхаж, ухаан солиотой хүн шиг элий балай явсаар байрандаа хүрч ирэв.

	Өрөөндөө ороод алганы хөлсөнд норж наалдсан хэдэн төгрөгөө, хэдэн удаа эв хавгүй тоолов. Тоолж дуусаад мөнгөө жижиг ваарт хийгээд орон дээрээ сууж өөр юу ч бодолгүй, вааран саваа харж сууна. Мөнгөтэй болсон хойно хамаг хэрэг бүтэх учир өөр юм бодохын хэрэггүй байлаа. Юй гол, Жин шань уул, цагаан суварга, их гүүр, Ху Ню, түүний гэдэс... зэрэг бүгд зүүд зэрэглээ шиг санагдана.

	Бүх явдлаа мартаж сайн унтаж маргааш болсон хойно болохоор шийдэв. Хэвтсэн боловч нүд нь үл анилдана. Болсон бүх явдлууд нь нүдэн дээгүүр нь эрээлжлэн, бодохгүй байя гэхэд Ху Ню бүх замыг нь боосон учир энэ талаар бодохоос ч өөр аргагүй байв.

	Эндээс нэг алхам ч гэсэн холдвол сайн боловч Сянцзы явж үл чадна. Түүнийг очиж цагаан суваргыг мана ч гэсэн тэр дуртай зөвшөөрөх байлаа. Өөр хот руу явдаг юм бил үү? Түүнд Бээжингээс өөр аятай газар үл бодогдоно. Тэр явж чадахгүй, эндээ л хүүрээ тавих хүсэлтэй байв.

	Нэгэнт явж чадахгүй хойно, өөр юм бодож сэтгэлээ зовох хэрэг алга! Ху Нютэй нийлэхгүй гэвэл тэр хэрүүл хийгээд салахгүй. Бээжинд байсан цагт Ху Ню түүнийг хаанаас ч олно.

	Ху Нюгийн түрүүчийн яриаг тэр эхнээс нь эцсийг хүртэл бодож үзэв. Ху Нюгийн түүнд тавьсан тор жараахай ч гарч чадахааргүй нарийхан юм шиг санагдана. Ийнхүү бодох тутам бул хар чулуугаар толгой дээрээс нь дарах шиг болно. 

	Тэрэг чирэгч хүн эхнэр авах цээртэй бөгөөд хэрэв энэ хэрэгт оролцвол түүний амьдрал улам доройтох тул их алдаанд орох билээ. Лю эзэн хэдэн тэргээрээ түрүү барьж, Ху Ню өмхий ...-аараа түрүү барьж түүнийг мэхлэх болно. Түүнд нарийн бодох хэрэг алга! Хэрэв тэсвэрлэх гэж бодвол өвгөнд мөргөж хуурай хүү нь болоод дараа нөгөө шулмаар эхнэрээ хийх хэрэг. Хэрэв тэсвэрлэхгүй бол амиа хорлох хэрэг.

	Тэр ийнхүү бодоод Ху Ню болоод түүний хэлсэн үгийг санахыг больж, энэ бол жирийн нэг тэрэг чирэгчийн туулбал зохих зам, тэрэг чирэгч бол нохойтой адил. Нохойг, дайралдсан хүн болгон цохиж, өшиглөж байдаг, ийм амиар ч яадаг юм билээ.

	Түүний нойр хүрэхгүй, хөнжлөө доош нь тийрээд, босож суув. Тэр их архи ууж сайн согтоод унтахаар шийдэв. Ямар нэг ёс зарчим огт хэрэг алга. Согтож аваад унтъя 27, 28-нд ч өвгөнд очиж мөргөхгүй байхад Сянцзыг хүн яадаг юм бэ? гэж бодоод хөвөнтэй хүрмээ нөмөрч, цайны аяганы оронд хэрэглэдэг хоолны жижиг шаазангаа авч гарч одлоо.

	Салхи түрүүчээс ихдэж, үүлсийг сарниулан, сарны бүдэг гэрэл ёлтойно. Сянцзы саяхан дулаан хөнжлөөсөө гарсан учир уур савсана. Гудамжинд бараг хүнгүй ганц хоёр тэрэг чирэгч нар замын хажууд тэргээ тавиад, чихээ барьж дороо дэвхцэн дулаацна. Сянцзы шууд явж өмнө талд нь байдаг мухлагт очив. Мухлаг хаасан боловч хаалганы жижиг цонхоор дөрвөн лан цагаан архи, жаахан самар авлаа. Аяга дүүрэн архи бариад хурдлан явж болохгүй аажуухан явж харилаа. Шүд нь дагжин чичирсэн тул дахин суухыг хүссэнгүй, хөнжилдөө яаран оров. Ширээн дээр тавьсан архи хамар сэтлэм ханхалж хэдэн самар нь хажууд нь хэвтэнэ.

	Баахан хэвтээд хөнжлийнхөө завсраар аягатай архиа дахин харав. Үгүй, энүүхнээс болж биеэ ингэж хорлохыг больё. Аягүй бол архичин болно. Ажил ийм бүтэмжгүй боловч арга нь нэг олдох байлгүй! Оргон зайлах аргагүй боллоо ч гэсэн ингэж шаварт орох хэрэг алга! гэх зэргээр чухам яагаад ийм хэрэгт ороолцолдсоноо нарийвчлан бодно.

	Дэнгээ унтрааж, хөнжилдөө сайн шургаж унтахаар хэвтэв. Нойр нь бас л үл хүрнэ. Хөнжлөө сөхөж толгойгоо гаргаад харвал сарны гэрэл цаасан цонхон дээр тусч гэгээ орж байгаа юм шиг харагдана. Тасалгааны хүйтэн агаар хатуу архины хурц үнэр хамарт нь сэнгэнэнэ. Тэр ухасхийн өндийж аягатай архиа тэмтрэн аваад нэг том балгалаа.

	
— АРАВ —

	Юмыг нарийвчлан бодсоноос бүдүүвчлэн бодох нь Сянцзыд дээр байлаа. Яах аргаа олохгүй, өдөржин эвхрэлдэн хэвтэв. Хохирол хүлээсэн ямар ч амьтан гэсэн эцэст нь аргаа олохыг боддог. Хойд хөлөө тастуулсан гүрэлзгэнэ хүртэл урд хоёр хөлөөрөө явахыг оролддог. Сянцзы шийдсэн онцын зорилгогүй, аажимдаа аль тохиолдсоныг нь дайрч, хаа хүрвэл хаа хүртэл мөлхөөд байхаар шийдлээ.

	Хорин долоон болоход арав гаруй хоног үлдэж, түүний анхаарлын төвд ганц энэ өдөр байв. Сэтгэлд бодогддог, аманд үглэгддэг, зүүдэнд ордог нь ганцхан энэ 27 л боллоо. Хэдийгээр өөрийгөө өөрөө хуурч байгааг сайн мэдэх боловч 27 өнгөрвөл түүний хамаг хэрэг шийдвэрлэгдэх мэт санагдана. Заримдаа түүнд нэлээн алсын бодлого орно. Жишээлэхэд: Гарт байгаа хэдэн төгрөгөө авч Тяньжин хот оръё. Тэнд очоод ажил төрлөө өөрчилж, дахин тэрэг чирэхгүй ч байсан болох юм. Ху Ню, Тяньжин хүртэл түүнийг эрж чадна гэж үү? Тяньжин хүртэл галт тэргэнд сууж явахад түүнд маш их хол, ямар ч гэсэн тэр түүнийг гүйцэж очихгүй юм шиг санагдана. Санах нь сайхан боловч сайхан санааны үүднээс энэ нь биелэхгүй ажил, Бээжингээс ер холдож чадахгүй; бахь байдаг хэвээрээ Бээжинд л байхаас өөр арга алга! Ингэхээр түүний санаанд 27 гэдэг өдөр орж ирнэ. Иймээс тэр ойр зуурыг бодож энэ зангилгааг яаж давах вэ гэдэг асуудал түүнд тулгарна.

	Яаж энэ зангилгааг давах вэ? гэхээр түүнд хоёр бодол орж ирнэ. Үүний нэг нь, энэ явдлыг огт тоохгүй, өвгөний ойгоор очиж золгохыг больё, нөгөө нэг нь Ху Нюгийн хэлсэн үгэнд оръё гэж бодно. 

	Энэ хоёр бодол хэдийгээр хоорондоо эрс тэс өөр боловч үр дүн нь нэг байлаа. Очихгүй байна гэхэд Ху Ню түүний амар заяаг огт үзүүлэхгүй, очно гэхэд тэр түүнийг уучлахгүй. Анх тэр тэрэг чирч эхлэхдээ ойр дөт замаар явах гэж нэг замаар хоёр орж мухар гудамж руу орж байсан нь түүний санаанд орно. Одоо тэр хаагуур нь ч явсан гарч болохгүй яг тийм мухар гудамж руу, орсон юм шиг болжээ.

	Аргагүй байдлын дотроос аль сайн талыг нь авч бодоход түүнийг авч гэргийгээ хийж суухад болохгүй юу байгаа юм бэ? гэх зэргээр бодох боловч энэ талаар бодох тутам дотор нь бөглөрнө. Түүний ахуй байдлыг бодоод тэр толгой сэгсрэв. Ямар ч байсан өөрийнхөө ийм хүч чадалтай, ёс дэглэмтэйг бодоход ийм амьтантай гэрлэвэл хүний нүүр харах аргагүй болж үхсэний дараа ч эцэг эхтэйгээ уулзах нүүргүй болно. Тэрний гэдэс дэх хүүхэд түүнийх мөн бишийг хэн мэдэх юм бэ? Лю эзэн хэдийгээр сайн хүн биш боловч Ху Ню хэдэн тэрэг аваад гарч чадахгүй байгаа даа? Ингэж амжилттай боллоо ч гэсэн Ху Нюг тэр яаж гүйцэх вэ? Ху Ню түүнийг чигчий хуруугаар чичихэд толгой нь эргэж нүд нь эрээлжлэн, зүг чигээ мэдэхийг болино.

	Тэр түүний айхавтрыг мэдэх учир уг нь түүгээр гэргийгээ хийх ёсгүй байгаа юм. Гэвч одоо ямар ч арга алга!

	Ингэж аргагүй болсноо бодоход тэр өөрөө өөртөө хорсож өөрийгөө хэд алгадмаар санагдана. Гэтэл үнэнийг хэлэхэд өөрт нь огт буруу алга. Ганцхан Ху Нюгийн л зохион байгуулсан ажил. Энэ гэм ганцхан түүний хэтэрхий томоотойгоос болж байгаа хэрэг. Томоотой байвал заавал ийм зовлонг биеэр амсана!

	Энэ гомдлоо мэдүүлэх газар байхгүй нь түүнийг улам зовооно. Түүнд эцэг эх, ах дүү алга, анд сайн нөхөр ч алга. Жирийн өдөр тэр өөрийгөө чадалтай сайн эр гэж бодож явдаг байж. Одоо тэр, хүн гэдэг ганцаараа амьдарч болдоггүй юм байна гэдгийг ойлгож өөртөө гэмшинэ. Гэвч тэр одоо найз нөхөр олно гэхэд бэрх. Түр ингэж ганцаар явахаас гэж бодоход тэр айх шиг болов.

	Ингээд явбал хэн ч түүнийг доромжлох болно. Ганцаар ингэж хорвоо ертөнц дээр амьдрахгүй!

	Энэхүү гэмшил нь түүнд эргэлзэх сэтгэл төрүүлэв. Өвлийн цагт, эзнийгээ урилганд буюу ший жүжиг үзэхээр очиход тэр, гарсан тосон дэнгийн хоргоо хөлдөхөөс болгоомжилж заавал авч өвөртөлнө. Гүйж ирсэн хөлстэй халуун бие дээр хүйтэн хоргоо наахад тэр даруй эвгүй хайрах боловч түдэлгүй халуун биед бүлээцнэ. Жирийн цагт энэ нь юман төдий бодогддоггүй бөгөөд эвдэрхий муу тэрэгтэй тэрэг чирэгч нарт ийм дэн байдаггүй учир ингэж хоргоо бүлээцүүлж байх нь давуу сайн юм шиг байдаг байжээ. Саяын нэг сард хэдэн зоос олохын тул энэ бүхнийг бүгдийг л үзэж туулжээ. Үүнийг үзэхэд өргөн ханхар цээж нь өмгөр муу хоргоноос ч үнэгүй юм шиг бодогдоно. Уг нь тэр, тэрэг чирэх их сайхан ажил, тэрэг чирэхэд гэр бүлтэй, ажилтай байж болно гэж боддог байв. Одоо тэр үл мэдэг толгой сэгсэрч сууна. 

	Ху Нюг түүн дээр ирснээс хойш гурав хоногийн дараа Цао эзнийг найзтайгаа хамт кино театрт кино үзэхээр очиход Сянцзы мөн дэнгийн хоргоо өвөртөлсөөр жижиг цайны газар орж хүлээв. Тэнгэр туйлын хүйтэн, цайны газар хаалга цонхоо ягштал хаасан учир нүүрс, хөлсний болоод доод зэргийн янжуур, навчин тамхины гашуун үнэр тасалгаа дүүрэн ханхална. Энд бараг цөм сарын хөлсний тэрэг чирэгч нар цугларч, тэрний зарим нь тасалгааны дулаанд нозоорч, толгойгоор хана налан зүүрмэглэнэ. Зарим нь хатуу цагаан архи аягалж, нөхдөдөө өгөөд дараа нь өөрөө аажуухан балгана. Зарим нь эвхсэн бингээс том хазаж хүзүүгээ гүрдийлгэн судсаа гүрэлзүүлэн иднэ. Зарим нь өглөөнөөс орой болтол борви бохиролгүй хэчнээн яаж зүдэрч шогшсоноо нөхдөдөө гомдоллон ярина. Бусад нь хоорондоо элдвийг ярилцана. Нөгөө бин идэж байсан эр хүртэл бингээ зажлах чөлөөнд «Цусаар тээглэ! Сарын хөлсөнд ажиллах бас хэцүү болжээ! Өнөөдөр би 2 цагаас одоо хүртэл өвчүүний араар өчүүхэн ч юм хаяж чадсангүй шүү. Чяньмэн хаалганаас Пиньзо мэнь хаалга хүртэл нааш цааш гурван удаа гүйлээ шүү, золиг чинь! Өнөөдөр бөгс маань ч хөлдчих шахлаа» гээд нөхдийгөө эргэн тойруулан харснаа бингээс дахин нэг хэсгийг хазав.

	Энэ үг хүмүүсийн яриаг цаг агаарын байдалд шилжүүлэв. Сянцзы тэнд орсноос хойш ганц ч үг дуугарахгүй боловч тэдний яриаг анхааралтай чагнана, хүмүүсийн ярианы өнгө хэдийгээр адилгүй боловч бүгд л тэгшгүй амьдралаа зүхэн хараана. Тэр өөрийн зовлон жаргалыг нөхдөдөө эвлүүлэн ярьж чадахгүй тул хүмүүсийн яриаг чагнаж, нөхдийн хүлээж байгаа зовлон мөн өөрийнхтэй нь адил тул тэднийг дотроо өрөвдөнө. Нөхдийн ярианы зовлонтой газар тэр хөмсгөө зангидан, инээдэмтэй газар мушилзан инээмсэглэнэ. Үүнээс үзэхэд нөхөд нь бүгд түүнтэй адил ажил амьдралтай байв. Үүний өмнө тэр, нөхдийгөө үргэлж ингэж эвэр амлаад өөдлөхгүй байна гэж боддог байсан бол өнөөдөр нөхдийнхөө ярианаас бүх явдлыг ойлгож, тэдний яриа түүний өөрийн нь зовлон болоод бүх л тэрэг чирэгч нарын зовлон зүдүүрийг ярих шиг болов.

	Хүмүүсийг ид ярилцаж байх үед, хаалга гэнэт онгойж, бөөн хүйтэн салхи орж ирэв. Энэ хүйтэнд хэн ингэж хаалга хамаагүй онгойлгодог юм? гэсэн байртай хүмүүс ширүүн харцаар хаалга руу харав. Хүмүүсийг яарах тусам зориуд төвөг ургуулж байгаа мэт гаднах хүн орж ирэхгүй удна. Цайны газрын үйлчлэгч «Ах минь, хурдхан ороорой. Жаахан дулаан уурыг минь битгий бүгдийг нь гаргачих!» гэж инээмсэглэн хашхирав.

	Ингэж хэлж дуусаагүй байтал гаднаас мөн нэг тэрэг чирэгч орж ирлээ. Байрыг нь харахад тавь гаруй настай, энгэр заам нь урагдаж хөвөн нь цувсан муу оготор хүрэмтэй, царайг нь харахад хэд хоног угаагаагүй юм шиг халтар хар нүүртэй, хөлдөж улайсан дэргэр чихтэй, бяцхан оровчны хажуугаар цагаан үс унжуулсан муу бээцгэр өвгөн орж ирлээ. Түүний хөмсөг, санчгийн үс зэрэгт цангийн ус бөнжийтөл хөлджээ. Орж ирэнгүүт нэг вандангийн ирмэгийг тэмтрэн түшиж дэргэдэх сандал дээр суугаад «Нэг гүц цай хийгээд ир!» гэж дуулдах төдий шивнэв.

	Энэ цайны газар сарын хөлсний тэрэг чирэгч нар цугладаг бөгөөд энэ өвгөн шиг ийм тэрэг чирэгч орж чадахгүй билээ.

	Хүмүүс түүнийг хараад саяын ярианд улам нэмэр болж, баримтаар батлагдах шиг болон, хүмүүс дуугүй болов. Жирийн цагт юм мэдэхгүй залуу хүмүүс ийм хүнээр жишиж, илүү үг ярьдаг байсан бол өнөөдөр үг дуугарах хүн гарсангүй.

	Цай хийж ирж амжаагүй байтал тэрэг чирэгч хөгшний толгой доошилж улам тонгойсоор доош уналаа.

	Хүмүүс тэр даруй босож «Яав? Юу болов?» гэж ам амандаа өгүүлэв.

	«Битгий хөдөлгө» гэж цай зөөгч өөрийн үзсэн туршлагын дагуу хүмүүсийг хориглов. Тэр өөрөө очиж, түүний хоолойн товчийг нь тайлж, түшиж суулгаад «Чихэртэй халуун ус аваад ир!» гэж хашхирав.

	Хүмүүсийн дотроос хэн ч хөдөлсөнгүй, хэн нь ч суухгүй, өрөө дүүрэн утаан дотор анивчин, өвгөнийг харна. «Энэ, ирээдүйд бидний үлгэр дуурайл болж байгаа хэрэг! Өвгөн буурал болсон цагт бид бас л ийм болно доо!» гэдэг бодол хүн бүхний дотор төрж байлаа.

	Чихэртэй халуун ус өвгөний аманд хүргэхэд, тэр хүд, хүд хийтэл хоёр балгаад нүдээ аньсан хэвээр саарь болсон баруун гарынхаа араар амаа арчив.

	— Энэ уснаас жаахан уучих! гэж цай зөөгч түүний чихэнд ойртон хэлэв.

	«Аа?» гэж өвгөн нүдээ нээж харав. Өөрийгөө шалан дээр сууж байгааг хараад хөлөө атируулан босох гэж оролдов.

	«Яарах юу байх вэ! Урьдаар уснаас жаахан уучих» гэж цай зөөгч хэлэв.

	Хүмүүс бараг бүгд түүний дэргэд ирж бөөгнөрөв.

	«Ай!» гэж өвгөн дуу алдаж тойрсон хүмүүсийг харснаа хоёр гараар аягатай усыг барьж сорж уув.

	Усаа аажуухан ууж дуусгаад, хүмүүсийг дахин харснаа «Ай, та нарыг зовоочихлоо!» гэж ямар ч хуурмаг биш маш эелдэг элэгсгээр хэлэв. Ингэж хэлээд, тэр мөн дээш босох гэж оролдоход, гурав дөрвөн хүн яаран очиж туслан босгов. Түүний царайд эелдэг инээмсэглэл тодорч «Зүгээр! Зүгээр! Би даарч, өлссөндөө болж хэсэг муужирч! Одоо зүгээр боллоо!» гэж түүний царай зузаан хир буртагт дарагдсан боловч эелдэг зөөлөн харцаар түүний сайхан сэтгэл илэрнэ.

	Бүх хүмүүсийн сэтгэл хөдлөв. Архи аягалж байсан нөгөө дунд насны эр архи ууж нүд нь улайн, нулимс гүйлгэнэж «Дахиад хоёр лан архи хийгээд ир!» гэв. 

	Архи ирэхээс өмнө өвгөн хананы дэргэдэх сандал дээр суув. Архи захисан эр бага зэрэг халсан боловч төлөв томоотойгоор архи авчран өвгөний өмнө тавиад «Та үүнийг уучих! Би ч гэсэн 40 гаруй настай, таныг хэлэлтгүй сарын хөлсөөр ажиллаж, өдөр сарыг өнгөрөөж байна. Хоёр гурван жилийн дараа би мөн л тань шиг болно. Та энэ жил жар гараад байгаа биз дээ?»

	— Үгүй би 55 настай гэж архинаас балгаж хариулав. «Өнөөдөр тэнгэр хүйтэн, тэргэнд суух хүн олдохгүй, би гэдэг хүн өлсөж даарахаараа дулаацах гэж балга архи авч уугаад олсон тав арван мөнгөө дуусгалаа. Энд орж жаахан дулаацах гэсэн, аргагүй тэссэнгүй. Тасалгаанд халуун, гэдэс өлөн учир толгой минь эргэж ухаан алджээ. Одоо зүгээр! Та нарыг сандруулж зүдрээлээ!» гэв.

	Энэ үед, өвгөний хуурай өвс шиг өрвөгөр үс, шавар болсон нүүр, саарьтсан гар, урагдсан дээлээс нь гэгээ тусах шиг болов. 

	Сянцзы мөн л дуугүй хэвээр тэнд зогсоно. Өвгөн тэрэгчийг өлөн гэж сонсмогц Сянцзы гүйн гарч байцайны хальсанд боосон арван бууз авчирч өвгөнд өгөөд нэлээд ядарсан байртай байрандаа очиж суув.

	«Ай» гэж өвгөн баярлаж ч байгаа юм шиг, уйлах ч гэж байгаа юм шиг, хүмүүс рүү харж толгой тохиод «Ах дүү нар минь! Энэ ажил ч хэцүү ажил аа даа!» гээд босож гадагш гарахыг завдав.

	«Наадахаа идчихээч!» гэж хүмүүс бараг зэрэг дуугарав.

	«Би Шяо Ма-эр-ийгээ дуудаадахъя. Миний ач хүү, гадаа тэргээ харж байгаа!»

	«Та сууж бай. Би дуудчихъя! Энд тэрэг алдагдахгүй. Та битгий зов. Энүүхэнд цагдаа нар бий» гэж дунд зэрэг насны нэг тэрэг чирэгч хаалгаар гадагш шагайн «Шяо Ма эр! Шяо Ма эр! Өвгөн аав чинь дуудаж байна. Тэргээ нааш нь авчраад тавьчих!» гэж хашхирав.

	Өвгөн, буузнаас авч чадахгүй хий л илэн сууснаа жаал хүүг орж ирэхээр нэгийг авч «Шяо Ма эр! Май үүнийг ид» гэж өгөв.

	Шяо Ма эр нь арван хоёр гурван настай, цонхигор туранхай царайтай, тожийсон муу дээлтэй, даарсандаа нус нь гоожиж, хамар нь улайн, чихэндээ цоорхой чихэвч өмссөн байлаа. Хүү, өгсөн буузыг баруун гараараа тосож аваад өвгөний дэргэд зогсож, зүүн гараар дахин нэгийг авч хоёр буузаа ээлжлэн үмхлэв.

	«Хүүе! Чи аажуухан ид!» гэж өвгөн түүний толгойг илэн, нөгөө гараар нэг бууз авч үмхэв. «Өвөө нь хоёрыг л идвэл боллоо. Бусдыг нь чи идээрэй. Үүнийг идчихээд хоёулаа харья. Маргааш тэнгэр дулаан байвал эртхэн гаръя. Тэгэх үү, Шяо Ма эр?» гэв.

	Өвгөн өөрийнхөө хувийг идэж, хундагатай архиа балгаад уранхай даавуу гаргаж амаа арчаад хүүгээ идэж дуусахыг хүлээх зуур нөхөд рүүгээ хандан толгой дохиж «Хүү маань цэрэгт яваад буцаж ирсэнгүй. Бэр маань...» гэхэд жаал хүү «түүнийг ярьж яах нь вэ!» хэмээж хориглов.

	— Ярь л даа ярь. Биднээс зовох юу байх вэ, гэж хүмүүсийг шаардахад өвгөн аяархан дуугаар «Үүнийг ярихаар хүүгийнхээ сэтгэлийг зовоочих бол уу даа! Бэр маань ч яваад өгсөн. Бид хоёр энэ муу тэрэгний хүчээр хоол олж иддэг юм. Тэрэг эвдэрхий боловч өөрийн юм болохоор хөлс төлнө гэж зовохгүй, хэдэн зоос олбол түүгээр хоёр амиа арай чарай хоохойлох юм. Мөн ч хэцүү байна шүү» гэхэд

	— Өвөө! гэж жаал хүү буузаа бараг идэж дуусаад өвгөний ханцуйнаас татан, өнөө орой хоёулаа ганц ч гэсэн явахыг бодъё. Маргааш өглөө эрт гарлаа гээд нүүрс авах мөнгөгүй шүү дээ. Танаас л болох юм. Сая хорин мөнгөөр хойд хаалга хүртэл тэр хүнийг хүргээд өгөхгүй. Маргааш нүүрс авах мөнгө яая гэж бодож байна?

	— Арга бий. Өвөөд нь нөөцөлсөн таван жин нүүрс бий.

	— Бас асаах түлээ орно оо доо?

	— Тэгнэ. За хүү минь, наадахаа идчих. Хоёул одоо явъя, гээд босож «Та нарт төвөг ургуулчихлаа. За баяртай» гэж хүүгийнхээ гараас хөтлөхөд жаал хүү үлдсэн буузаа амандаа чихэв.

	Хүмүүсийн зарим нь суусаар үлдэж, зарим нь үдэж гаргалаа. Сянцзы тэдний эвдэрхий тэргийг сонирхохоор хамгийн түрүүнд гарав.

	Тэрэг ч гэж ёстой л нэг оронцог байлаа. Жаал хүү, чихэвч дороос нэг ширхэг чүдэнз гаргаж шаахайны уландаа хавирч яйжгай хүрээтэй дэнгээ асааж, өвгөн гараа нулиман тэрэгний арлаас өргөж, «За хүүхдүүд минь, баяртай!» гээд сажлан одлоо.

	Өвгөн, хүүхэд хоёрын чирч яваа эвдэрхий муу тэрэгний хойноос Сянцзы харсаар зогсоно. Тэр хоёр ямар нэг юм ярилцсаар дэнгийн гэрэлд нэг тод харагдан харанхуйд сүүмэлзэн холдов. 

	Сянзцы тэдний хойноос ширтэн зогссоор сэтгэлийн гүн бодолд автлаа. Тэр хоёрыг харахад түүний багын дайрч ирсэн амьдрал, ирээдүйн нь туулах амьдралын бүхэл бүтэн үе нүдэнд нь харагдах шиг болно. Тэр уг нь ганц зоос ч үргүй зардаггүй байсан атлаа сая нөгөө хоёрт арван бууз авч өгснөө санаад баярлах шиг болжээ. 

	Тэднийг бараа тасартал хойноос нь харж зогсоод, эргэн орж цайны мөнгөө төлөөд гарч тэргээ чирсээр театрын үүдэнд очиж Цао эзнээ хүлээв.

	Хүйтний эрч улам чангарч байлаа. Тэрэгний бүрхүүлийн хулдаас нь хэд хэдэн газарт хуга хөлдсөн байв. Сянцзы театрын гадна зогсож, нэлээд даарсан боловч цайны газарт буцаж орсонгүй. Саяын өвгөн, жаал хүү хоёрыг хараад, түүний урам гутрах шиг болно. Өвгөн нь хувьдаа тэрэгтэй юм байж. Сянцзы анх тэрэг чирсэн өдрөөс эхэлж хувьдаа тэрэгтэй болъё гэж зорьжээ. Үүний төлөө л тэр эцэж цуцахаа мэдэхгүй өдөржин шогшдог байлаа. Хувьдаа тэрэгтэй болбол юм болгонтой болчих юм шиг тэр боддог байж. Гэтэл энэ өвгөнийг хараач!

	Тэр Ху Нютэй суухгүй гээд байдгийн учир нь юу байсан юм бэ? гэвэл ганцхан хувьдаа л тэрэгтэй болох гэснээс болсон нь тэр. Тэр ч байтугай, тэрэг худалдаж аваад, хэдэн мөнгө хуримтлуулчхаад эхнэр авах бодолтой байсан хүн. Гэтэл бяцхан Шяо Ма-эр-ийг харахад хүүтэй болчхоод их илүүдээд байх юмгүй мэт.

	Ингэж бодоход Ху Нюгийн наалинхайгаас зугтаад ч баймааргүй юм шиг, нэгэнт өөрөө урхинаас нь мултарч чадахгүй хойно илүү юм бодсоны хэрэг алга. Тэр хэдэн тэрэг аваад ам өрх тасарч надтай нийлбэл би чинь хэдхэн хоногийн дотор л баяжчих юм биш үү! Би өөрөө ийм байж, хүнийг басамжлаад ч яах юм билээ.

	Ху Ню бол Ху Ню л байгаа биз. Ер нь эсэн бусан юм бодохыг больё гэж шийдэв.

	Кино тарахад, жижиг дэнгээ тэргэндээ тавьж асаалаа. Энэ удаа чинь нэг олигтойхон гүйж орхиё гэж муу хүрмээ тайлж хаяад шогшиход бэлтгэв.

	
— АРВАН НЭГ —

	Хөгшин, балчир хүү хоёр санагдахад, бүх хүсэл мөрөөдөл нурж, өдөржин ингэж урвайж явснаас, цэнгэх газар дайралдвал цэнгээд авсан ч дээр юм уу даа?! Нялх балчиртаа өлбөрч үхэхгүй бол зол. Хөгширсөн хойноо ч ингээд өнгөрдөг юм шив дээ. Харин хүн чинь энэ хоёрын хоорондох идэр насандаа нэг хүн шиг явж болдог юм байна гэж ядуу хүний зол заяаг бүрэн ойлгох шиг болов. Энэ үед чинь эр хүний хийдэг болгоныг хийгээд авбал дээр юм биш үү? гэж бодоход Ху Нюгийн тухай сэтгэлд нь хадагдаж байсан бул хар чулуу ч үгүй болох шиг болов.

	Гэтэл нөгөө муу ваараа хараад түүний санаа эргэлээ. Үгүй. Тэгж дураараа аашилж болохгүй. Тэрэг авахад одоо хэдхэн зоос дутуу байгаа. Амандаа орох гэж байгаа алтыг хэлээрээ түлхэж болохгүй. Наанадаж ингэж хадгалсан мөнгөө тэгж дэмий үрж болохгүй. Өөрийнхөө зорьсон зөв замаараа л явах нь зүйтэй хэрэг. Тэгэхээр Ху Нюг яах вэ?

	Мөн л нөгөө "хорин долооны өдөр" гэдэг уйтгарт бодолдоо аргагүй орлоо. Түүний сэтгэлийг нь гүн дарамт эзэмдэн авахад ваартай мөнгөө тэврэн авч, за юу л болбол болог. Би мөнгөтэй хүн. Энэ мөнгийг хэн ч надаас булаан авч чадахгүй. Энэ мөнгө байсан цагт Сянцзы юунаас ч айхгүй гэж амандаа үглэнэ.

	Чихэрлэсэн жимс зарсан хүмүүсээр гудамж дүүрч газар сайгүй «Жимс аваарай» гэх нь цуурайтна. Гудамжинд хүмүүсийн үймэлдэх тутам түүний сэтгэл улам түгшиж аймшигт хорин долооны өдөр нүдэнд нь харагдах шиг болоход дотор нь бүр ч харанхуйлна. Тэр гудамжинд хөл үймээн ихтэйн хажуугаар их халтиргаатай байсан тул тэргээ болгоомжтой чирч явна.

	Чихэрлэсэн жимс зарж эхэлсэн тэр орой тэнгэр харанхуйлан бүрхэж ирснээ, гэнэт дулаарлаа. Оройн гэгээ тасрах үед салхи улам намдаж, сэвсгэр цас хаялж эхэллээ. Тэнгэр дулаарч, цас орж эхэлсэн учир хүмүүс жимсээ цастай хутгаж шавааралдуулахаас айж бөөн үймээн болов. Цас орсоор шамарга болж зам гудамж шалбаагтав. Долоон цагаас хойш хүн бүр гэрийн зүг шаламгайлан алхах боловч хүн олон, халтиргаа ихтэй болохоор шалмаг явж төдий л үл чадна.

	Есөн цагийн үед Сянцзы, Цао эзнээ Ши чингээс гэрт нь хүргэж явлаа. Ши дань гудамжинд баахан хөл үймээнтэй байсан боловч түүнээс зүүн тийш өнгөрч Чан ань жэ гудамж руу ороход хүний хөл сийрлээ. Цасаар хучигдсан тэгшхэн засмалаар явахад дэнгийн гэрэлд нүд нь гялбана. Машины чийдэнгийн гэрэлд үе үе гэрэлтэн харагдаж байгаа Чань ань гулдан хаалга Шинь Хуа мэнь хаалга, Нань хэгийн улаан хэрэм зэрэг урьд урьдаас улам ч сүртэй сүндэрлэнэ. Энэ хавиар цасанд хучигдсан хэдэн хөгшин нарснаас өөр юу ч үзэгдэхгүй, аль эрт хоосорсон хуучны балгасыг санагдуулна. Сянцзыд энэ бүхнийг анхаарах зав болсонгүй. Тэр хурдан явж эзнээ хүргэхийг зоривч шинэхэн орсон цас гутлын уланд наалдаж, явахад нь саад болно. Цас их орохгүй боловч хялмаагаар биеийг нь жиндүүлнэ.

	Ши чингээс гарахаас эхлэн нэгэн дугуйтай хүн үргэлж тэдний хойноос даган мөрдөж байсан тул түүний сэтгэлийг улам зовооно. Чан ань жэ гудамжинд орж ирснээс хойш нөгөө дугуйтай хүн ард нь улам л ойртон цасан дээр дугуйны нь шажигнах дуу сонсогдоно.

	Жирийн цагт ч гэсэн унадаг дугуй, машин хоёр бол тэрэг чирэгч нарын эгдүүг хөдөлгөдөг байлаа. Машин ч бас учиртай, дуу их болохоор холоос зайлж болно. Харин дугуйтай хүмүүс бол аль нэг зай завсраар нь гарах гэж яваад мөргөлдөж хоорондоо өстөн болно. Гэвч тэрэг чирэгч нь дугуйтай хүнээс түрүүлэн явах журамтай байв. Энэ удаа ч гэсэн тэр нөгөө дугуйтай хүний өмнө нь явав. Нань хай гудамжны өмнөд хаалганы өргөн гудамжинд орж очиход нөгөө дугуйтай хүн араас нь улам ойртон ирэхээр Сянцзы уур хүрч, зориуд зогсоод, мөрөн дээрх цасаа гүвэв. Нөгөө дугуйтай хүн хажуугаар нь эргэн эргэн харсаар өнгөрөв. Тэр хүнийг жаахан холдуулах санаатай тэндээ нэлээд зогсоод «Хар цусыг» гэж амандаа хараав.

	«Энэрэнгүй үзэлт» Цао эзэн энэ сайхан цэвэр агаарт суудлын өмнөх хаалтаа буулгалгүй байгалийн сайхныг харж яваад араасаа дугуйтай хүн дагаад байхыг мэджээ. Сянцзыг хараахыг сонсоод... 

	— Түүнийг дагаад байвал гэртээ битгий харь. Шууд яваад Зуо эзнийд оч. Сандрах явдалгүй. гэв.

	Сянцзы баахан тэвдэнэ. Энэ дугуйтай хүн дагаж байгаагийн учрыг сайн ойлгохгүй боловч Цао эзний гэртээ шууд харихгүй гэж байгааг бодоход тийм олигтой явдал биш болох нь ойлгомжтой болов. Тэр, тэргээ чирэн хэдхэн харайгаад л нөгөө дугуйтай хүнийг гүйцэн очив. Дугуйтай хүн ч тэднийг зориуд хүлээн аажуухан гэлдэрнэ. Дугуйтай хүн, Сянцзыд зам тавин өгөхөд нь Сянцзы хажуугаар нь өнгөрөхдөө ажиглан харвал тэр нь тагнуулын газрын хүн байлаа. Цайны газраар явж байхдаа тэр үргэлж тагнуулын газрын хүмүүстэй дайралддаг байжээ. Тэдэнтэй уулзаж ярилцаагүй боловч тэдний зан чанарыг ойлгоно. Тэр үргэлж л урт хөх хүрэм өмсөж, эсгий малгай духдуулан тавьж явдаг хүн.

	Нань чан ань жэ гудамжны аман дээр очиж эргэхдээ, арагшаа ажиглан харахад нөгөө хүн мөн л дагасаар явна. Тэр, замын халтиргааг ч мартаж, гүйдлээ хурдасгав. Сянцзы урьд өмнө нь ийм юмтай дайралдаж байгаагүй болохоор энэ талаар баахан туршлагагүйтэв. Цэцэрлэгийн хойд хаалганд хүрээд эргэн харвал нөгөө хүн дагасаар, гэрийнхээ үүдэнд хүрээд яахаа мэдэхгүй баахан тээнэгэлзтэл Цао эзэн нь дуугарахгүй болохоор цаашаа шууд явлаа. Хойд хаалганд хүрэхэд нөгөө хүн дагасаар; нарийн гудамжаар ороход мөн л дагасаар. Уг нь энэ нарийн гудамж руу орох ёсгүй байж. Гэтэл сандарч явж төөрсөндөө уур нь хүрлээ.

	Жин шань уулын ард хүрэхэд дугуйтай хүн хойш эргэн явна. Сянцзы амьсгаагаа дарж хөлсөө арчив. Цас орох нь намдаж цас жаахан будрах нь Сянцзыд аятай санагдана. 

	— Эзээн? Одоо хаа очих вэ? гэж эргэн асуув.

	— Зуо гуайнд очъё. Хүн чамаас намайг асуувал танихгүй гэж хэлээрэй.

	— Мэдлээ! гээд Сянцзы нарийн учрыг нь ч ололгүй цаашаа шогшив.

	Зуо эзнийд очоод, Цао эзэн Сянцзыгаар тэргийг нь оруулж үүдийг нь хаав.

	Сянцзыг тэргээ байрлуулан тавьж байхад Цао эзэн Зуо эзний хамт гарч ирлээ. Зуо гуайг Цао эзнийхээ сайн нөхөр нь гэдгийг Сянцзы мэддэг байв.

	— Сянцзы аа, чи машинаар гэртээ хурдан хариад манай авгайд намайг энд байна. Одоохон наашаа яваад ир, гэж хэл. Гэхдээ чи өөрийнхөө очсон хөлсний машинаар тэднийг битгий явуулаарай. Өөр нэг машин дуудаад суулгаарай, ойлгов уу? Хэрэгцээтэй юмаа, нөгөө номуудаа аваад ирээрэй гэж түүнд хэлээрэй. Мэдэв үү? Би эндээс утасдана. Гэвч тэр чинь сандарч байгаад миний хэлснийг мартаж магад. Чи сануулаарай.

	— Би очвол яасан юм бэ? гэж Зуо эзэн хажуугаас нь хэлэв.

	— Хэрэггүй. Саяын хүн лав тагнуул байх, биш байлаа ч гэсэн сэрэмжлэхгүй болохгүй, харин нэг машин дуудаад өгөөч.

	Зуо эзэн утсаар хөлсний машин дуудахаар явна. 

	Цао эзэн Сянцзыд цааш нь захин өгүүлсэн нь: Тэдний сууж ирсэн машины хөлсийг энд ирэхээр нь би төлнө. Манай авгайд «хэрэгтэй юмаа ав. Бусад нь ч яах вэ. Хүүхдийнхээ юм, номын санд байгаа нөгөө хэдэн ном зургуудаа мартав гэж хэлээрэй. Түүнийг юмаа бэлэн болгомогц Гао авгайг нэг машин дуудаад манай авгайтай хамт ир гэж хэл. Тэднийг наашаа гарахаар чи их хаалгаа түгжээд номын санд орж унтаарай. Тэнд ярьдаг утас бий. Чи утсаар ярьж чадна биз дээ?»

	— Гадагшаа ярьж чадахгүй. Харин аваад сонсож чадна гэж Сянцзы үнэндээ утсаар ярих дургүй боловч эзнээ зовоохоос болгоомжилж ийнхүү хариулав.

	— Тэгвэл болох нь тэр гээд Цао эзэн яриагаа сандрангуй үргэлжлүүлсэн нь: «Хашааны гадаа ямар нэг хэрэг гарвал чи үүдээ онгойлгож болохгүй шүү! Биднийг явчхаад, чамайг ганцаар хоцрохоор тэд чамайг хааш нь ч гаргахгүй. Хэрэг явдал биш болмоор байвал арынхаа хаалгаар гараад Вангийнд очоорой. Вангийнхныг чи танина шүү дээ? Зүйтэй, Вангийнд жаахан байзнаад нэг тийшээ зайлах хэрэгтэй. Өөрийнхөө ч юмыг гэсэн, минийхийг ч гэсэн чи хайхрах явдалгүй. Чи хар амиа л бодох хэрэгтэй. Чиний юм үрэгдвэл би хожим төлж өгөмз. Чи энэ таван янчааныг аваад яв. За би одоо очиж авгайтайгаа утсаар ярилаа. Чи миний хэлснийг бүгдийг нь түүнд яриарай. Гэхдээ саяын хүн тагнуул ч юм уу, биш ч юм уу? Бүү мэд. Тийм учир энэ талаар түүнд юм ярьсны хэрэггүй. Чи ч гэсэн сандраад байхын хэрэггүй.

	Сянцзын сэтгэл үймэрч, Цао эзнээсээ асууж лавламаар юм их байсан боловч Цао эзэн нь эргэн явсан тул нэг ч үг лавлаж чадсангүй.

	Машин хүрэлцэн ирэхэд Сянцзы нэгэн тэнэг амьтан юуны ч учрыг ойлголгүй орж суулаа. Цас бага зэрэг хаялан, гаднах юм төдий л тод харагдахгүй байв. Сянцзын толгой бараг дээш тулах шахан сууна. Машины өмнөх шилний алчуур зай завсаргүй хоёр тийш савчин, шилэн дээр буусан цасыг цэвэрлэж байгаа нь сонин харагдана. Машин төдхөн хашааны үүдэнд хүрэлцэн ирж зогсов.

	Хаалганыхаа хонхыг дарах гэтэл, хэрмийн цаанаас нэвтлээд гарч ирэх шиг нэг хүн гэнэт гарч ирээд бугуйнаас нь барьж авав. Сянцзы гараа салган авах санаатай хартал тэр нь нөгөө саяын дугуйтай хүн байхыг танив.

	— Сянцзы, чи намайг танихгүй байна уу? гэж тагнуул инээмсэглэн гараа сулруулав.

	Сянцзы хэлэх үгээ олохгүй дуугүй зогсоно.

	— Чи санахгүй байна уу? Чи намайг баруун ууланд хүргэж байсан шүү дээ. Би салаан дарга Сүнь байна. Одоо санаж байгаа биз дээ?

	— Салаан дарга Сүнь гэнэ ээ? гэж Сянцзы түүнийг үл танина. Тэр үед суман дарга ч юм уу, салаан дарга ч байсан юм уу? тэр үл ялгана.

	— Чи намайг мэдэхгүй байвч, би чамайг мэдэж байна. Чиний энэ нүүрэн дээрх сорви чинь аятайхан тэмдэг юм байна. Анхандаа би чамайг сайн танихгүй хойноос чинь дагаж ажиглаад байтал сорви чинь «би байна» гээд хэлээд өглөө.

	— Би ажилтай байна гэж Сянцзын хүйтэн хөлс гарч сэтгэл нь үймрэн, «үүнээс зугтах ч өнгөрч, яаж үүнийг дотогш нь оруулах вэ!» гэж бодно.

	— Чи битгий сандар. Би чамд л тус болох гэж явна, гэж тэр тагнуул залирхгаар инээнэ. 

	Гао авгайг хаалга онгойлгонгуут тэр шууд орж, «уучлаарай!» гэж Сянцзы, Гао авгай хоёрыг ч үг солиулалгүй, түүнийг хөтлөн өрөөнд нь оруулж, «чи энэ өрөөнд суудаг уу?» гээд ийш тийш харснаа «жаахан мөртөө тун их цэвэрхэн өрөө байна. Чи ч сүрхий суудаг юм байна!» гэв.

	Сянцзы түүний сул яриаг тэвчин сонсож тэсэлгүй «Танд юу хэрэгтэй вэ? Би ажилтай байна» гэв.

	— Чухал хэрэг байна гэж чамд хэлсэн шүү дээ, гээд мөн инээмсэглэсэн хэвээр боловч нэлээд захирангуй байртай, — За би чамд шулуухан ярьчихъя. Танай Цао эзэн чинь будилаантай намын хүн. Түүнийг барьж л авбал буудаж орхино. Тэр бидний гараас мултрахгүй. Нэг үгээр хэлэхэд чи бид мөн нэг талын харилцаатай хүмүүс. Цэргийн ангид байхад чи надад үйлчилж байсан. Өөрөөр хэлбэл чи бид нар гудамжинд амьдардаг хүмүүс. Чи эндээс эртхэн зайлахгүй бол түүнтэй хамт түгжүүлнэ гэж мэдээрэй. Хэн ч эндээс зайлж чадахгүй. Бид хүч чадлаа худалдаж хоол олж иддэг хүмүүс. Иймээс эд нар биднээс юу ч олж долоохгүй.

	Сянцзы, Цао эзнийхээ захисан үгийг санаад «Хүнд эвгүй юм болно!» гэв.

	— Хэнд эвгүй юм болно гэж? гээд тагнуул Сүнь мушилзан инээмсэглэж, — Тэд өөрсдөө л лайгаа хурааж байгаа хүмүүс. Хэнд эвгүй юм болох вэ? Тэдний хийж байгаа ажлаас болж бид хэрэгтэй болж буй тул эдэнтэй нийлэх нөхцөл алга! Бусдыг нь ч ярихыг больё. Чамайг гурван сарын турш зэрлэг шувуу шиг дасгажээ. Ингэж яваад чи шоронд орвол яах вэ? Шоронд орлоо гэхэд тэд нар баячууд ял эдлэхгүй гараад явчихна. Гэтэл гар хоосон найз минь, чи яах вэ? Жорлонд унаж байгаа ялгадас шиг л доошоо унаад өгөх нь тэр шүү дээ. Чи ухаантай хүн, ухаантай хүн тийм амархан зовлонд учирдаггүй юм. Чамдаа гэж үнэнийг хэлэхэд энэ орчлонд чинь ядуу биднийг хайхардаг хүн байдаггүй юм.

	Сянцзы айлаа. Цэргийн албанд татагдсан нь шоронд орсонтой адил байсан санагдана. Ер нь би эднийг анхааралгүй явчих уу?

	— Чи тэднийг хайрлаж байна... Хэн чамайг хайрлах юм бэ?

	Сянцзы хариу дуугарсангүй. Хэсэг дуугүй байснаа тэр сайн санаанаасаа «За тэгвэл би явлаа!» гэв.

	Тагнуул Сүнь хүйтнээр инээмсэглэнэ «Ингээд л явчих гэж үү?»

	Сянцзы бас л учраа олохыг болив.

	— Миний сайн найз, Сянцзы аа! Чи хэтэрхий тэнэг байна. Тагнуулын үүрэг гүйцэтгэж байгаа би, чамайг ингээд сул орхичихно гэж үү? 

	Сянцзы юу гэж хэлэх үгээ олохгүй сандран «Тэгээд?..» гэтэл тагнуул Сүнь, Сянцзыг нэвт ширтэн,

	— Битгий залилах гээд бай! Чи ч гэсэн муу амьтайгаа холбогдсон даалгавартай бололтой! Миний нэг сарын орлого чинийхээс бага. Гадуур илүү дутуу үүрэг биелүүлж явж хэд гурван зоос олдгийг чи мэднэ. Чи бид хоёр найзын хувьд найз. Харин ажил хэргээ найзын ширээн дээр тавьж орхиод байвал би хээрийн агаараас өөр юу ч олж идэхгүй болно биз дээ? Иймээс илүү юм ярилгүй, үнэнээ хэлж байна.

	Сянцзы орон дээр сууж «Хэдийг авах вэ?» гэв.

	— Үнэ хаялцах юм алга. Хэд л байвал төдийг авъя.

	— Тэгвэл би шоронд орсон нь дээр болжээ.

	— Үүнийг чи өөрөө хэлсэн шүү. Дараа нь битгий гэмшээрэй! гэж тагнуул Сүнь гараа хөвөнтэй цамцныхаа халаасанд хийж «Чи үүнийг хар. Би одоохон чамайг баривчилж аваад буудаж орхиё. Чамаас мөнгө аваад зогсохгүй, чамайг баривчлан шоронд хийгээд, бүх хувцсыг чинь тайчин авна шүү. Чи юм мэддэг хүн, өөрөө сайн бодоорой!

	— Надтай ингэж байхын оронд Цао эзэнтэй ярих нь яасан юм бэ? гэж Сянцзы түгдрэн хэлэв.

	— Тэр чинь жинхэнэ хэрэгтэн. Түүнийг баривал тусгай шан хүртэнэ. Гэтэл чамаас бол хэдэн зоос авбал боллоо. Чи мөрөөрөө явж болно. Харин мөнгө өгөхгүй бол чи муугаа үзэж надаас сална шүү. Чи ямар жаахан хүүхэд биш. Цааш нь нэмж хэлэхэд чамаас авсан тав гурван мөнгийг би ганцаар хэрэглэхгүй. Нөхдөдөө бас хувь өгөх болно. Аягүй бол надад хэдхэн мөнгө оногдож мэднэ. Ийм хямдхан амь хэлтэрч байж үүнийг зөвшөөрөхгүй бол би яая гэх вэ?! Чамд хэчнээн янчаан бий вэ?

	Сянцзы босон харайж гараа зангидав.

	— Чи хөдөлбөл сайнаа үзэхгүй шүү. Миний туслагчид гадаа хүлээж байгаа. Бушуул! Мөнгөө гарга! Чамайг хөөрхийлөөд байхад тэгвэл ч дэмий шүү гэж тагнуул Сүнь ширүүн өгүүлэв.

	Тагнуул Сүнь үл тоомсорлох царай гарган «боль доо, яршиг даа гээд байхад чи надад битгий төвөг удаад бай» гэв.

	Сянцзы хэсэг бодсон боловч арга олдсонгүй. Тэр чичирхийлсэн гараар, хөнжил дороосоо ваартай мөнгө гаргаж ирлээ.

	Тагнуул Сүнь инээмсэглэн «Аль вэ, би үзье» гэж ваартай мөнгийг тосож авангуут байшингийн хана руу мөргүүлж хага цохилоо.

	Доторх мөнгө нь газарт хангир янгир дугаран унаж байхыг хараад Сянцзын дотор харанхуйлна.

	— Ердөө энүүхэн үү?

	Сянцзы дуугарч чадалгүй салганана.

	— За яах вэ. Чамайгаа бодож цаана нь үлдсэнийг авахыг больё. Чиний амийг маш хямдхан уучилсныг чи сайн ойлгоорой.

	Сянцзы үг дуугүй салгалсаар хөнжилдөө орохыг завдахад,

	— Хаашаа ч битгий хөдөл!

	— Даараад байна... гэж Сянцзы уурлангуй өгүүлэхэд:

	— Намайг, битгий хөдөл гэвэл чи хөдлөх ёсгүй. Эндээс хурдан зайл!

	Сянцзы уураа барьж хөмхийгөө зуусаар гарч одов.

	Сянцзы тэргүүнээ гудайлган, зузаан цасан дээгүүр явахад хөлийнх нь том мөр үлдэнэ.

	
— АРВАН ХОЁР —

	Сянцзы ямар нэг газар суугаад, урьд хойшхоо эргэцүүлэн бодъё, нэг сайн уйлаад авсан ч яах вэ, юуны төлөө уйлж байгаагаа ч мэдэж авбал сайн байна гэж сэтгэл нь уймран бодсон боловч хэрэг явдал маш түргэн өөрчлөгдөж байсан тул түүний ухаан бодож гүйцэхээргүй болжээ. Газар бүхэнд цэлийсэн цас, суух ч газар олдсонгүй. Хорин хоёр цаг өнгөрч, цайны газрууд хаасан байв. Онгорхой ч байлаа гэсэн тэр түүнд орохгүй, тэр ямар нэг цэвэрхэн аятай газар олохыг мөрөөдөн байжээ. Тийм газар олдвол, түүний нулимс чөлөөтэй асгарна гэдгээ тэр мэдэж байлаа.

	Суух газар олддоггүй юм бол аажуухан алхаад байя л даа. Гэвч, хаашаа явах вэ? Мөнгөн цагаан энэ ертөнц дээр түүнд суух ч газаргүй, очих ч газаргүй болжээ. Ийм орчлонд, өлсөж цангасан болжмор л, орох орон оочих аягагүй болсон тэнүүлчин л уй гашуу гэгч юу болохыг мэдэхээр байв.

	Хаа очих вэ? гэдэг нь сүрхий асуудал болж, урьдаар өөр юм бодохын хэрэггүй! Дэн буудалд очих уу? Бүтэхгүй! Энэ хувцсаа хоногийн хөлсөнд өгөөд үгүй хийж орхиод юу шалих вэ? Харин дэн (буудал)-гийн бөөс гэдэг чинь ярихын аргагүй шүү дээ! Томоохон буудалд очих уу? Бас бүтэхгүй? Тэр дөнгөж тавхан янчаантай, энэ нь түүний амьдрах хөрөнгө нь болж байв. Халуун усанд очих уу? 12 цаг болоход хаачихна, бас тэнд хоноглож болохгүй, ингээд л очих газаргүй болжээ.

	Ингэж очих газаргүй болсон тул өөрийнхөө аргагүйдсэнийг ухамсарлалаа. Хот орон газарт хэдэн жил завхрахдаа эцсийн эцэст түүний биед өмссөн муу хувцас, гарт байгаа таван янчаанаас өөр юу ч үгүй болж, хөнжил дэвсгэрээ хүртэл үгүй болгосон байв. Үүнээс эхлэн, түүнд маргаашийн ажил явдал нь бодогдов. Маргааш яах вэ? Хүн зөөдөг тэргээ чирэх үү, дахиад л бас тэрэг чирэх, «хн, тэрэг чирснийхээ үр дүнд орох оронгүй олсон тав гурван янчаанаа бас л хүнд дээрэмдүүлэх байх даа! Жижиг худалдаа хийнэ гэхэд, дөнгөж таван янчааны бэлтэй, адгийн наад зах нь дамнуурга зэргийг урьдчилан худалдаж авах хэрэгтэй, ингэхлээр яаж үмх будааны хонжоо гаргах вэ? Тэргээр хүн зөөхөд биеийн чадлаар гуч, дөчин мөнгө олоод байна. Наймаа хийхэд бэл хэрэгтэй, бас өдрийнхөө гурван удаагийн хоолны өртгийг олно гэж горьдоход бэрхтэй. Дэмий сууж байгаад энэ таван янчаанаа идчих гэж үү? Үгүй! Харин энэ таван янчааныг чинь ёстой, 10 мөнгө, 1 мөнгөөр нь нарийн тооцоотой зарна шүү. Зарцын ажил хийнэ гэхэд урьд нь хийж байгаагүй, хувцас угааж, хоол хийе хийж чадахгүй! Бүтэх юм нэг ч алга! Чадах юм юу ч алга! Ийм л бүдүүн хар тэнэг болжээ.

	Санаандгүй явсаар тэр, Жунхай гэдэг газар хүрч ирэв. Гүүрэн дээр гарч баруун зүүн тийш харахад хов хоосон, цасны ширхэг л бутран унасаар байлаа. Цас зогсоогүй байгааг тэр сая мэдсэн бололтой толгойгоо илэхэд, түүний ноосон малгай нь норсон байв. Гүүрэн дээр хүнгүй, манаач нь ч хаана орж хоргодсон юм бүү мэд, харин хэдэн дэнгийн гэрэл л цасан ширхгийн дунд анивалзана. Сянцзы эргэн тойрон орж байгаа цасыг харсаар дотроо юу бодсоноо ч мэдсэнгүй.

	Түүнийг гүүрэн дээр удтал зогсоход, ертөнц мөхсөн мэт чив чимээгүй өчүүхэн ч хөдөлгөөнгүй, харин цагаан цас л завшаан олдсон дээр нь хүнд мэдэгдэлгүй дэлхийг булах гэж байгаа юм шиг бутран хуйларч сэвсийн дарж байв. Энэ анир чимээгүйн дундаас, Сянцзы өөрийнхөө шивнэн үглэх сайхан санааны үгээ олж сонслоо. 

	Урьдаар өөрийгөө бодохыг больё.

	Юуны өмнө Цао гуайнд очиж тэднийг эргэх нь чухал. Цао гуайн гэргий, Гао ма хоёр л үлдсэн, тэнд эр хүн нэг ч байхгүй! Надад хамгийн сүүлд үлдсэн энэ таван янчааныг хүртэл Цао гуай өгсөн биз дээ? гээд юу ч бодсонгүй, эргэж хурдлан алхав.

	Хаалганы гадаа хэд хэдэн явган хүний мөр, зам дээр машины шинэхэн хоёр мөр зурайж байлаа. Цао гуайн гэргий явчихлаа гэж үү? Тэр Сүнь овогтон яагаад тэднийг баривчилсангүй вэ?

	Тэр бас дахиад баригдахаас болгоомжилж, шууд хаалгыг нээн орохоо зүрхэлсэнгүй. Зүүн баруун тийш харахад, хүн харагдсангүй, түүний зүрх хүчтэй цохилсоор л байв. За дүүрсэн хэрэг, ямар ч гэсэн туршаад үзье. Орох оронгүй хойно баригдвал ч баригдъя гэж бодоод хаалгыг аяархан түлхэхэд хаалга нь түгжээгүй байв. Хашааны хэрмийг дагаж хэд алхахад өөрийн нь өрөө гэрэлтэй байхыг хараад тэр уйлах шахав. Бөхийн очиж цонхны гаднаас чагнавал тасалгаанд зарц Гао авгайн ханиах дуу гарсан тул хаалгыг нээв.

	— Хэн бэ? Өө, чи чинь! Намайг бүр үхтэл айлгачихлаа! гэж Гао авгай элгэн дээрээ гараар дарж зогссоноо, орон дээр сууж, — Сянцзы, энэ чинь юу болох нь энэ вэ? 

	Сянцзы хариу дуугарч чадсангүй. Өдий төдий жил уулзаагүй байгаад анх учирч хэлэх үг олдохгүй амьсгаа нь бөглөрөн байгаа мэт боллоо.

	— Энэ чинь юу болж байгаа юм бэ? гэж Гао авгай уйлагнан өгүүлсэн нь: — Чамайг эргэж ирээгүй байхад, эзэн утсаар яриад, биднийг Зуо гуайн байр луу оч. Чамайг одоохон очно гэсэн юм. Чамайг ирэхээр, би чамд л хаалга тайлж өгч байгаа юм байхгүй юу? Чамайг танихгүй хүнтэй орж ирэхийг чинь хараад, ганц ч үг дугаралгүй эзний гэргийн юмнаас эмхлүүлж өглөө. Гэтэл чи чинь алга. Харанхуйд, эзний авгай бид хоёр гарт дайралдсан юмаа санд мэнд боогоод, дулаан хөнжилд, ид сайхан унтаж байсан хүүгээ босгож тэврээд чамайг хүлээсэн чинь чи бас алга. Чи чинь яачхав аа? Юмаа эмхэлчхээд би гарч ирээд харсан чинь, чи ор сураггүй болчхож! Гэтэл эзний авгай сандраад, би утсаар машин дуудлаа. Гэвч бид «Хотоо хоослон үлдээсэн» аргаар яаж цөмөөр явчих вэ! Тэгээд би юмаа харж, эзний авгайг явуулаад чамайг ирвэл би тэдний хойноос Зуо гуайнд очно. Эргэж ирэхгүй бол ингээд л байж байя гээд үлдсэн юм. Тэгээд чи чинь яачхав аа? Дуугараач!

	Сянцзы дуугүй л хэвээр байв.

	— Чи яриач! Алмайраад байхын хэрэг юун? Чухам юу бол оо вэ?

	— Чи яв даа! гэж хялбархан ганц өгүүлбэр олж хэлэв.

	— Чи гэрээ харж байх уу? гэж Гао авгайн амьсгаа бага зэрэг дарагдав.

	— Эзэнтэй уулзаад, чи хэлээрэй. Тагнуул намайг баривчлаад, тэгээд арай барьж авсангүй!

	— Энэ чинь юу гэсэн үг вэ? гэж Гао авгай инээд алдах шахав.

	— Чи чагнаж бай гэж Сянцзы амьсгаагаа нэлээд дарж, — Чи хурдан очиж эзэнд хэл. Тэр тагнуул эзнийг заавал барина гэж байна. Зуо гуайнх ч гэсэн тийм амгалан газар биш. Чи хурдан яв, чамайг явахаар би Ван гуайнд очиж хононо. Би энэ хашааны их хаалгыг цоожлоод маргааш явж өөртөө ажил олно. Цао эзэндээ л их ёс алдлаа.

	— Чамайг ярих тусам би бүр мангуурчихлаа гээд Гао авгай санаа алдав. — За, би явлаа. Эзний хүү даарчхаж байгаа байх. Би хурдан явахгүй болохгүй боллоо. Эзэнтэй уулзаад, Сянцзы хэлж байна. Таныг хурдан эндээс зайл. Өнөө орой Сянцзы их хаалгаа цоожлоод, Ван гуайнд очиж хононо. Маргааш өөр ажил эрж олно гэж байна гэж би хэлье. Ингэж хэлнэ биз дээ? Үгүй юу?

	Сянцзы маш зовсон байртай толгой дохив.

	Гао авгайг явсны дараа, Сянцзы их хаалгаа дотроос нь цоожлоод, тасалгаандаа эргэж оров. Хагархай савныхаа хэлтэрхийнээс нэгийг авч үзсэнээ эргүүлж хаяв. Орон дээрх хөнжил дэвсгэрийг огт хөдөлгөсөнгүй. 

	Мөн хачин юм. Чухам юунаас ийм хэрэг болов оо? Тагнуул Сүнь үнэхээр тагнуул биш гэж үү? Үгүй! Цао эзэн, ямар нэг аюултай явдал болохыг мэдээгүй бол яалаа гэж гэр орноо орхиж зугтах вэ? Ер ойлгохгүй юм! гэж тэр бодсоор орны ирмэг дээр суув. Дөнгөж суумагц тэр цочсон мэт бослоо. Энд удаан байж болохгүй! Хэрэв нөгөө Сүнь овогт чинь дахин эргээд ирвэл?! Цао эзэндээ баахан эвгүй юм боллоо. Гэвч Гао авгай мэдээг хурдан хүргэж, тэр хурдан зугтаж явбал болох нь тэр. Сайн сэтгэлийн талаар авч яривал, Сянцзы огтхон ч хүн мэхлээгүй, харин өөрөө хохирол хүлээсэн. Өөрийнхөө мөнгийг түрүүлж алдсан хойно, дахин Цао эзний төлөө зүтгээд байх арга алга. Тэр ийнхүү аяархан үглэх зуур хөнжил дэвсгэрээ эвхэж байлаа.

	Хөнжил дэвсгэрээ мөрөн дээрээ тавьж, дэнгээ унтраагаад, хойд талынхаа хашаанд очихоор гүйв. Хөнжил дэвсгэрээ газар тавиад, хашаа өөд авиран өнгийж «Лао Чэн! Лао Чэн!» гэж аяархан дуудав. Лао Чэн гэдэг нь Вангийн хөлсний тэрэг чирдэг хүн билээ. Хэн ч хариу өгсөнгүй учир ямар ч гэсэн орохоор шийдэж, хөнжил дэвсгэрээ хашаан дээгүүр чулуудсанд цасан дээр шажигнахаас өөр дуу гаралгүй унав. Нэг үе түүний зүрх хүчтэй цохилов. Өөрөө хойноос нь хашаан дээгүүр давж орлоо. Цасан дээрээс хөнжил дэвсгэрээ аваад аяархан алхалсаар Лао Чэн дээр очлоо. Лао Чэнгийн байрыг тэр мэддэг байв. Хүмүүс бүгд унтсан бололтой, хашаанд өчүүхэн ч анир чимээгүй байлаа. Ер нь хулгай хийх гэвэл тийм ч хэцүү ажил биш байна шүү гэж Сянцзыд гэнэт бодогдоход, тэр улам зориг орж, том том алхаагаар цас шажигнуулан алхаж, Лао Чэнгийн үүдэн дээр очоод тэр нэг ханиалгав. 

	Лао Чэн дөнгөж сая хэвтсэн бололтой «Хэн бэ?» гэхэд;

	— Би, Сянцзы байна! Чи хаалгаа тайл гэж маш их тайван, зөөлнөөр хариулж, Лао Чэнгийн дууг сонсоод, ямар нэг ураг төрлөөсөө, сэтгэлийг нь тайвшруулсан үг сонссон мэт болов.

	Лао Чон дэнгээ асааж, муу үстэй уранхай хүрмээ нөмөрсөөр, хаалгаа тайлж өгөөд «Юу бол оо вэ, Сянцзы аа?! Энэ орой болсон хойно!» гэж асуув.

	Сянцзы оронгуут хөнжил дэвсгэрээ газар тавьж дээр нь суугаад мөн л дуугарсангүй.

	Лао Чэн гуч гаруй настай, нүүр болоод бие дээр нь овгор товгор гүвдрүү гарсан хүн байлаа. Ерийн цагт, тэр хоёр төдий л их найзалдаггүй боловч дайралдсан газраа толгой дохиж, тав арван үг солиод өнгөрдөг байв. Заримдаа Ван, Цао нарын авгайг хамт зах дээгүүр явахад тэр хоёр нийлж цай ууж, хүүрнэх завшаан гардаг байжээ. Лао Чэн гүйхдээ хурдан боловч, их сандардаг, түүнчлэн тэрэгний хоёр арлаа бат сайн барьж чадахгүй мэт явдаг учир энэхүү дутагдалтай байдлаас нь болж Сянцзы түүнийг төдий л их бишрэн хүндэлдэггүй байлаа.

	Өнөөдөр, Лао Чэнд маш хайртай болсон мэт Сянцзыд бодогдов. Тэнд суугаад, юу ч ярьж болохгүй боловч сэтгэл нь хөдөлж, халуун дотно байв. Саяхан, Жунхайн гүүрэн дээр зогсож байсан, одоо танилынхаа гэрт сууж байгаа зэрэг нь түргэн хувиралтат жүжгийн үзэгдэл мэт үйл явдал учир түүний сэтгэлийг нь аяндаа хөдөлгөх ажээ. Лао Чэн, хөнжилдөө шургаж ороод, үстэй уранхай хүрэм рүүгээ зааж

	— Сянцзы аа, тамхи тат. Түүний уутанд хээрийнх бий, гэв. 

	«Зуслан» маркийн (Бие шүпай) тамхи анх гарахад тэрэг чирэгчид «Хэрийнх» (Бие еэ ди) гэж нэрлэсэн байлаа.

	Сянцзы угаасаа тамхи татдаггүй боловч энэ удаа огтхон ч татгалзсангүй нэг ширхэг янжуур авч зуув.

	— Яагаа вэ? Ажлаасаа халагдаа юу? гэж Лао Чэн асуув.

	— Үгүй гэж Сянцзы хөнжил дэвсгэр дээр суусан хэвээр цааш ярьсан нь: — Самуун гараад! Цао эзнийхэн гэрээрээ зугтсан. Би ч гэсэн ганцаар гэрийг нь харж байхыг зүрхэлсэнгүй! гэв.

	— Юун самуун бэ? гээд Лао Чэн босож суулаа.

	— Тодорхой хэлж мэдэхгүй. Ямар ч л гэсэн багагүй самуун дэгдээд Гао авгай хүртэл явсан!

	— Бүх хаалга нь онгорхой, харж сахисан хүнгүй байгаа юм уу?

	— Би их хаалгыг нь цоожилчихсон.

	— Аа! гэж Лао Чэн хэсэг бодолхийлснээ, — Би Ван эзэнд хэлэх үү, яах вэ? гээд дээлээ нөмрөхийг завдав.

	— Маргааш болъё. Хэрэг явдал огт тодорхойгүй байна гэж Сянцзы, Ванг өөрөөс нь магадлан лавлахаас болгоомжлов. 

	Сянцзын учрыг нь ойлгохгүй явдал гэдэг нь ийм байжээ:

	Цао эзэн, нэгэн дээд сургуульд хэдэн цагийн хичээл заадаг байв. Тэр, гэгээрлийн байгууллагад буруутсан учир гэгээрлийн байгууллага түүнд цохилт өгөхийн тул түүнийг үзэл суртлын хувьд тохиромжгүй хүн гэдэг болжээ.

	Цао эзэн юмыг нэлээн дуулж мэдсэн боловч энэ хэргийг их инээдэмтэй явдал гэж боддог байв. Тэр өөрийнхөө шинэ үзэл сурталд хэрхэн тууштай биш хандаж байгаагаа мэддэг, өөрийн нь хүсэж оролддог уламжлалт урлал нь ширүүн хөдлөхөд нь хэрхэн саад болж байгааг ч ойлгодог хүн байв. Аяндаа явж байгаад хувьсгалт намын нэр зүүдэг нь инээдэмтэй. Ийм ч учраас сурагч болон хамт ажилладаг нөхөд нь түүнд анхааралтай бай гээд байхад түүнийг ойшоохгүй явсан нь мөн инээдэмтэй. Үймээн самууны үед амгалан тайван байна гэдэг байж болохгүй хэрэг.

	Өвлийн амралт нь сургуулиудад ажиллаж байгаа сэжигтэй хүмүүсийг цэвэрлэх сайхан завшаан болдог бөгөөд тагнуулууд шалгах баривчлах ажлаа эхэлж байжээ. Цао эзэн хэд хэдэн удаа хойноосоо хүн мөрдөн дагаж байхыг ажиглажээ. Хойноос нь дагаж байгаа хүний сүүдэр түүний ажиг сэжиггүй байдлыг сэрдхийлгэв. Тэр, энэ тухай Зуо эзэнтэй уулзаж ярилцсанд:

	— Хэрэгтэй цаг тулгарвал, чи манай энд нүүгээд ирээрэй. Тэд манайд ирж арай нэгжихгүй. Чи энд ирээд хэд хоног нуугдчих. Бид тэднээс айсан болбол ч болог! Эцэст нь заргалдахад сайндаа нэг лан мөнгө зарна биз. Нүүр талаараа, мөнгийг нь атгуулчхаад, чамайг буцаад харихад онц явдалгүй болох нь тэр гэж Зуо эзэн түүнд санамж өгсөн байжээ.

	Зуо эзэн, танилтай хүн учир хуулиас ч хүчтэй байлаа.

	Тагнуул Сүнь, Цаог ямагт Зуогийнд очдогийг мэднэ. Мөрдөөд, хөөгөөд очиход Цао Зуогийнх руу л зугтана гэдгийг бас мэдэж байв. Тэд, Зуод ял тулгаж зүрхлэхгүй учир, айлгая гэвэл Цаог л айлгах хэрэгтэй байлаа. Хэдийд л түүнийг Зуогийнх руу хөөн аваачсан цагт, тэд нар мөнгө олж авч чадах бөгөөд мөн улам ч нүүр талтай болох байв. 

	Сянцзыг тонших явдал тагнуулуудын төлөвлөгөөнд байгаагүй боловч аяндаа дайралдсан Сянцзыгаас арав тавыг нь салгахгүй өнгөрөх гэж тэдэнд хаанаас байх вэ дээ?

	Хэн бүхэн аргатай байдаг учир бусад нь яагаад ч гэсэн нүх сүвийг нь олж чадна. Харин ганц муу Сянцзы л тэрэг чирч амьдардаг болохоор түүнд хаашаа ч зугтаж зайлах газар алга. Муу тэрэг чирэгч Сянцзыг дээрэмдэж байгаа явдал бол түүний боргилон гарч байгаа цусыг нь сорсонтой адил юм. Тэр бол хамаг байдаг хүч чадлаа худалдаж байж, хамгийн бага хөлс олдог, хүмүүсийн .дотор хамгийн доод байрыг нь эзэлж аливаа нэг хүний олон янзын дарлал талхигдлыг хүлээж байдаг амьтан.

	Асаасан тамхи нь шатаж дуусаж байхад, Сянцзы мөн л үг дуугүй хэвээр, хавханд орсон зээр хавхнаас салахыг бодохоос өөр юм боддоггүйтэй адил болсон явдлын учрыг эргэцүүлэн бодохоос, өөр юу ч түүний санаанд орж ирэхгүй байлаа. Тэр, Лао Чэнтэй ярилцахыг хэчнээн хүсэвч ярих үг олдохгүй, түүний үг нь өөрийнхөө бодол санааг бүрэн илэрхийлж чадахгүй, аливаа нэг зовлонт явдлыг нь гээчих гээд байгаа мэт санагдаад, ам нь ч нээгдэж өгөхгүй, хэлгүй юм шиг болчхоод байв. Тэрэг худалдаж аваад тэргээ булаалгачихсан, хэдэн янчаан хадгалаад түүнийгээ дээрэмдүүлчихлээ. Өөрийн чармайсан болгон нь бусдад доромжлуулахын төлөө болжээ! Адгийн золбин нохойд хүртэл хоргодох газар олддог байтал, түүнийг хүн асарч тэтгэх байтугай бараг золионд гаргажээ.

	Одоо өнгөрсөн явдлыг бодоод ч яах вэ. Маргааш яах вэ? Цао эзний гэрт эргэн очиж болохгүй, хаана очдог бил ээ? гэж бодож байснаа тэр «Би энд чинь нэг шөнө хонож болох уу?» гэж Лао Чэнгээс асуув.

	— Чи эндээ хоно л доо. Энэ цастай, харанхуй шөнө хаачих юм бэ? Газар унтах уу? Аль эсвэл үүн дээр надтай шахалдаад хэвтсэн ч болно.

	Сянцзы түүнтэй орон дээр нь хэвтсэнгүй газар хэвтэв.

	Лао Чэн унтлаа. Сянцзы нойр огт хүрэхгүй, эргэн хөрвөсөөр байв. Түдэлгүй чийгтэй шал нь хүйтэн төмрөөр хайрах мэт дэвсгэрийг нь нэвт жиндүүлэхэд, хоёр өвдгөө элгэндээ нааж, эвхрэлдэн хэвтсэн боловч хаалганы завсраар орж ирж байгаа хүйтэн салхи зүүгээр хатгах мэт толгой руу нь үлээнэ. Тэр энэ бүхнийг тэвчин нүдээ аньж, шурган хэвтсэн боловч нойр нь үл хүрнэ. Лао Чэнгийн хурхиран унтахыг сонсоод атаархах боловч даарах тусам хоолой нь сэрвэгэнэн, Лао Чэнг ханиалгаж сэрээхээс бас болгоомжилно. Нойр нь хүрч өгөхгүй болохоор сэмхэн босож яваад Цао эзний байрыг эргэдэг юм бил үү! ч гэж бодогдоно. Хэргийн улмаас бүх хүн зугтаж байранд нь ганц ч хүн үлдээгүй байгаа энэ үеэр очиж жаахан юм олж авбал яадаг юм бэ? Цао эзний төлөө явж байгаад өөрийнхөө ядаж цөхөж цуглуулсан хэдэн янчаанаа хүнд дээрэмдүүлсэн болохоор яагаад тэднийхээс жаахан юм хулгай хийж болдоггүй юм бэ? Цао гуайн явдлаас болж мөнгө алдсан хойно, Цао гуайгаар мөнгөө төлүүлэхэд яг таарах биш үү? гэж бодогдоход нүдэнд нь гэгээ орж даарахаа ч мартав. Явъя! Тэгж зүдэрч явж олсон мөнгийг алдчихаад, ингэж хялбархнаар эргүүлэн олж авч болох нь. Ер нь явъя! гэж бодоод өндийн сууснаа эргэж сандран хэвтэв. 

	Лао Чэн түүнийг харж байгаа юм шиг санагдахад, түүний зүрх улам цохилов. Үгүй, хулгай хийж болохгүй, болохгүй! Сая би хар амиа бодсоноос биш, Цао эзний захисан ажлыг нь биелүүлээгүй буруутай явдал хийсэн мөртөө, түүний юмыг нь яаж хулгайлж болдог юм бэ? Гуйлгачин болоод өлбөрч үхсэн ч хулгай хийхгүй!

	Өөр хүн очиж юмыг нь хулгай хийхгүй гэдгийг яаж мэдэх юм? Тэр Сүнь овогтон юмнаас нь бас жаал зугааг авсан байхад хэн мэдэх вэ? гэж бодоод тэр дахин өндийж суулаа. Алсад нохойн дуу гарахыг сонсоод тэр бас хэвтэв. Ер нь очиж болохгүй. Хүн очоод хулгай хийвэл хийж л байг. Би л сайн санаатай явбал болоо. Ингэж гуйранчин болчхоод байж бас сэтгэл санаандаа хар толбо зүүхийг больё.

	Дахиад хэлэхэд, түүнийг Ван гуайнд ирж хоносныг Гао авгай мэднэ. Хэрэв шөнөөр юмнаас нь алдагдсан байвал, авсан ч тэр авсан, аваагүй ч тэр авсан болно. Тэр өөрөө очиж хулгай хийхгүйг шийдсэн боловч, хүн очоод юмыг нь ухчихаас айна. Хэрэв тэр шөнө тэднийд хулгай орсон байвал, Шар мөрний усанд үсэрч орсон ч цэвэршмээргүй бодогдоход, тэр даарахыг больж гарын алганд нь хүйтэн хөлс чийхрав. Яах вэ, тэднийд эргээд очдог юм бил үү?

	Больё. 

	Өөрийнхөө амийг мөнгөөр сольж аваад, дахин өөрөө очиж торонд орж болохгүй. Очихгүй байгаад юмыг нь алдчихвал яах вэ?

	Яах ч арга бодогдсонгүй. Тэр дахин босож, өвдгөө салаавчлан бөхийн суув. Толгойгоо унжуулж, нүдээ аньсан боловч мөн л унтаж чадсангүй. Шөнийн тэр уртад ганцхан Сянцзыд л дугхийх цаг гарахгүй байв.

	Хэчнээн ч удаан сууж, хэчнээн ч их зүйлийг эргэцүүлэн бодсоноо мэдсэнгүй. Тэр гэнэт сэхээ авах шиг болж, гараа сунган Лао Чэнг нударч «Лао Чэн! Лао Чэн! Сэрээрэй» гэж дуудав.

	— Яах нь вэ? гэж Лао Чэн нүдээ нээхийг маш дургүйцсэн бололтой «Бие засах гээ юү? Орон доогуур хөтөвч бий» гэв.

	— Чи сэрээч! Дэнгээ асаа!

	— Хулгайч уу! Юу болов? гэж Лао Чэн нойрмоглон босож суув.

	— Чи сайн сэрэв үү?

	— Тэглээ!

	— Лао Чэн, чи хараач! Энэ миний хөнжил дэвсгэр, энэ миний дээл хувцас, энэ, Цао эзэн надад өгсөн таван янчаан өөр юм надад үгүй байгаа биз дээ?

	— Байхгүй байна. Юу гэж? гээд Лао Чэн эвшээлгэв.

	— Чи сайн сэрсэн биз? Миний юм ердөө л энэ. Би, Цао эзнийхээс ганц чүдэнзний мод ч аваагүй байгаа биз?

	— Үгүй, бид өдий болтлоо эзний хоолыг идээд, юмнаас нь яаж хумсалж болох вэ? Хийж чадахыг нь хийгээд, чадахгүйг нь больчихно. Хүний юм авч болохгүй!

	— Ердөө энэ тухай юм уу?

	— Чи сайн харсан биз?

	Лао Чэн инээмсэглэн

	— Магадгүй! Чи даараагүй биз? гэв.

	— Зүгээр!

	
— АРВАН ГУРАВ —

	Шинэхэн орсон цасны туяанд тэнгэр арай ч эрт гэгээрэх шиг болов. Цагаан сар шахаж бараг айл бүхэн тахиа худалдан авч тэжээсэн учир тахианы дуугарах дуу урьд урьдынхаас хэдэн хувь илүү олширчээ. Элбэг баян жил болгохын зөнтэй цас орж, түүн дээр газар сайгүй тахианы мөр үзэгдэнэ. 

	Гэтэл Сянцзы шөнө дүл огт унтаж чадсангүй, шөнө дундаас хойш бага зэрэг зүүрмэглэсэн боловч усан дээр хөвж, нэг далд орж, нэг ил гарч байгаа мэт дав дэвхийн сэрж, сэтгэл нь амар байсангүй. Унтах гэх тусам улам даарч, эргэн тойрон тахиа орилолдохыг сонсоод тэр бүр ч тэсэхгүй болов. Гэвч Лао Чэнг сэрээхээс болгоомжилж, хөлөө атиран, хөнжлөө толгой дээгүүр нөмрөн үе үе ханиалгаж хэвтсээр байв. Үүр цайхыг хүлээх тутам цаг улам ч удаан өнгөрөх шиг болно. Арай гэж тэнгэр гэгээрэхчээ болж, гудамжинд даачаа тэрэгний хяхнах, тэрэг хөтлөгчийн хөж, хаа гэх дуун гарахад, тэр босож суулаа. Суусан ч хүйтэн байх тул тэр босож товчоо товчлоод, үүдээ бага зэрэг онгойлгон гадагш харав. Цас тийм ч их зузаан орсонгүй, шөнө дунд хэрд зогссон бололтой. Тэнгэр цэлмэсэн боловч өглөөний бүрий барайд цас төдий л сайн тод харагдахгүй байлаа.

	Ажиглавал, өөрийн нь өчигдөр шөнийн үлдээсэн мөр нь цасанд дарагдсан боловч гишгэсэн ор нь тов тодхон харагдана.

	Нэгд жаахан ажил хийе, хоёрт өөрийнхөө мөрийг арилгачихъя гэж бодоод, тэр үг дуу ч гаралгүй, өрөөний булангаас туужууг нь тэмтрэн авч гараад цас шүүрдэв. Зузаан орсон цас тийм ч амар шүүрдэгдэхгүй, хулсан том шүүрийг нь эрээд олсонгүй тул хүч гарган бөхийн шүүрдэж, доод талын цас нь газартай барьцалдан наалдаж салахгүй зовооно. Хоёр гурав дахин нурууны чилээгээ гаргаж хашааны бүх цасыг шүүрдэн хоёр бут бургасны ёроолд хуваан овооллоо. Түүний хөлс гарч, дулаацан, бие нь нэлээн хөнгөрөв.

	Буцаж ороод, туужуугаа байсан газар нь тавьж, хөнжил дэвсгэрээ хурааж эхлэв. 

	Лао Чэн сэрээд, том ангайн эвшээлгэх зуур «Нэлээн орой бол оо биз?» гэж ойлгомж муутай аялгаар өгүүлэв. Үг хэлж дуусмагц нулимсаа арчиж, үстэй хүрмийнхээ өврийг тэмтрэн нэг ширхэг янжуур гаргаж ирэв. Тамхинаас хоёр дахин сорох зуур тэр бүрэн сэргэлээ.

	— Сянцзы аа, чи одоо яваад яах вэ! Би урьдаар нэг данх халуун ус олж ирж хоёул халуун цай ууя, урьд шөнө ч чи талхидуулж гүйцээ байх аа даа!

	— Би яваад ирэх үү? гэж Сянцзы найр тавин өгүүлсэн боловч гэнэт өчигдөр шөнийн нь сүрхий явдал санагдаж дотор нь харанхуйлах мэт болов.

	— Үгүй, би явна! Би чамайгаа зочлолгүй яах вэ гээд Лао Чэн цамцаа өмсөж, товчийг нь ч товчлолгүй, гадуур нь үстэй хүрмээ нөмрөөд, янжуур зууж гүйн гарангуут, — Хэ! Хашаагаа шүүрдчих ээ юу? Ёстой эр хүн! Ийм хүнийг чинь зочлолгүй яах вэ!

	Сянцзын дотор бага зэрэг уужрав.

	Удсан ч үгүй Лао Чэн, хоёр том аяга чихэртэй усанд чанасан будаа, хэсэг бин, боорцог, боов авч ирээд, цай авчирсангүй,

	— Урьдаар энэ будааг идье. Аль вэ, идээрэй. Хүрэхгүй бол дахиад л аваад ирнэ. Мөнгөгүй бол би мөнгө гаргаж болно. Ажил хийж байгаа цагт амаа хөдөлгөхгүй байж болохгүй шүү, аль вэ идээрэй!

	Гадаа гэгээ орж, өрөөнд бүдэг гэрэл тусан хоёр нөхөр аягатай будаагаа барьж, амтархан шор шор сорж байлаа. Хэн нь ч үг дуугаралгүй хоёул боов, боорцгоо бүгдийг идэж барав.

	— Одоо яах вэ? гэж Лао Чэн шүдэндээ наалдсан будааны хальсыг цэвэрлэн асуув.

	— Би явлаа! гэж Сянцзы эвхэж тавьсан хөнжил дэвсгэр өөдөө харж хэлэв.

	— Чухам юу болсныг би бас л сайн ойлгосонгүй. Чи дахин яриач гэж Лао Чэн түүнд нэг ширхэг тамхи өгөхөд Сянцзы толгой сэгсрэн тамхийг нь авсангүй.

	Бодоод байхад бүгдийг нь Лао Чэнд ярихгүй бол эвгүй мэт Сянцзыд санагдав. Ээрч түгдрэн байж өчигдөр оройн болсон явдлыг ярьж өгөв. Хэдийгээр их хүч гаргасан боловч бараг л бүгдийг ярьчих шиг болов.

	Лао Чэн хэсэг зуур ангайн гайхаж чагнаснаа сая нэг бага зэрэг учрыг нь олох шиг болж,

	— Миний үзэж байгаагаар бол, чи Цао эзэнтэйгээ очиж уулзмаар байна. Хэрэг явдлыг ингээд орхичхож болохгүй. Мөнгөө ч гэсэн ингээд хаячхаж болохгүй! Хэрэг биш болмоор байвал чамайг зугтаарай гэж Цао эзэн чамд захиж байсан юм гэж чи сая яриагүй юү? Гэтэл, чамайг дөнгөж тэрэгнээс буунгуут тагнуулууд хаагаад авсан юмыг хэн яах юм бэ? Энэ бол чиний үнэнчгүйгээс болсон хэрэг биш. Хэрэг ийм давчуу тулгарсан хойно, урьдаар чи өөрийнхөө амийг аргалахгүй яах вэ! Миний үзэхэд, энэ талаар хүнд их ёс буруу хийсэн юм алга. Чи очиж, Цао эзэнтэй уулзаад урьд хожид болсон бүх явдлаа нэгд нэггүй түүнд үнэнээр нь хэл. Миний бодоход, тэр төдий л гайхахгүй, харин ч чамд мөнгийг чинь төлөөд өгөх байх! Чи яв, хөнжил дэвсгэрээ энд үлдээгээд, эртхэн очиж түүнтэй уулз. Өдөр богино, нар гарангуут л 8 цаг болно, тэгэхээр чи хурдхан явсан дээр!

	Сянцзын сэтгэл сэргэж, мөн Цао эзэнд жаахан эвгүй юм хийсэн мэт бодогдох боловч Лао Чэнгийн үг улам ч дотно мэт санагдаж

	— Тагнуулууд намайг баривчилж буу тулгаад байхад Цао эзний ажлыг би яаж гүйцэтгэх вэ?

	— Одоо яв аа! гэж Лао Чэн түүнийг дахин шаардаж, — Миний үзэхэд, өчигдөр орой чи нэлээн ороогдсон бололтой. Гэнэт давчуу явдалтай тохиолдоход хэн ч гэсэн ухаанаа олохгүй л дээ. Чи миний саяны заасан замаар явахад ер нь зүгээр л байх. Би чамаас хэдэн насаар ах, чамайг бодоход арай хэдэн оймс илүү элээж, арай л олон хэрэг явдалтай учирсан байх, одоо яв. Наран гарчхаж байгаа юм биш үү! гэв.

	Өглөөний нарны улаан туяа цасны өнгөнд бүх хотыг гийгүүллээ. Цэлмэг хөх огторгуй, мэлтгэр цагаан цасан, түүний завсар цацарсан алтан нарны шаргал туяа, харсан хэн бүхнийг баясгахаар байлаа.

	Сянцзыг явах гэтэл хүн, хаалга тогшив. 

	Лао Чэн гарч очоод эргэж «Сянцзы аа! Чамтай хүн уулзах гэж байна!» гэж түүнийг дуудав.

	Зуо эзний зарц Ван Эр ирсэн байв. Түүний хамар нь даарч ус гоожин, гутлынхаа цасыг хаалганд цохиж унагана. Сянцзыг гарч ирэхийг хараад Лао Чэн «Бүгдээрээ дотогшоо орж сууя» гээд гурвуул хамт тэднийд орлоо.

	«Тэр ч яах вэ» гэж Ван Эр гараа илэн «Би хашаа байшин сахих гэж ирсэн, яаж орох вэ, их хаалга нь цоожтой. Тэр ч яах вэ, цас орчхоод мөн ч хүйтэн байна шүү, «Тэр ч яах вэ» Цао эзэн, авгайтайгаа бүгдээрээ өглөө эрт явсан Тяньжин, Шанхай хоёрын алин өөд явсныг би сайн мэдэхгүй. Зуо эзэн намайг тэдний хашаа байшинг сахиж бай гэсэн. «Тэр ч яах вэ» үгүй мөн ч хүйтэн байна шүү.

	Сянцзы гэнэт их уйлмаар санагдлаа. Дөнгөж сая Лао Чэнгийн ятган зааж өгснөөр Цао эзэнтэй очиж уулзах гэж байтал Цао эзэн нь явжээ. 

	Баахан дуугүй байснаа,

	— Цао эзэн миний талаар юу ч хэлсэнгүй юү? гэж асуув.

	— Тэр ч яах вэ. Үгүй. Дөнгөж гэгээ орж байхад бүгд боссон бараг үг ярих ч чөлөө гараагүй. Галт тэрэг нь, тэр ч яах вэ, 7 цаг 40 минутад хөдөлсөн. Тэр ч яах вэ. Би тэр хашаа руу нь яаж орох вэ! гэж Ван Эр сандран ярив.

	— Даваад ор! гэж Ван Эрийг Лао Чэнд тушаал өгч байгаа мэт Сянцзы Лао Чэн өөд нэг хараад, тэр өөрийн хөнжил дэвсгэрээ эвхэж эхлэв.

	— Чи хаачих нь вэ! гэж Лао Чэн асуув.

	— Жэньхэ Чанзы-аас өөр очих газаргүй боллоо гэж хэлсэн энэ үг нь Сянцзын сэтгэлийн доторх бүх гомдол, ичгүүр, аргагүйдлийг хэлж дуусгав. Түүнд бууж өгөхөөс өөр ямар ч арга байсангүй бүх зам нь хаалттай учир, тэр энэ цагаан цаст орчлонд ганцхан л хар суварга шиг Ху Ню дээр очихоос өөр аргагүй болжээ.

	 

	 

	Түүнд зөвхөн «Нохойны» төдий муу улаан амь байсан учир тэр яаж ч нүүр талтай, хүч чадалтай, үнэнч шударга, журамтай байсны хэрэггүй байлаа.

	— За тэгвэл чи өөрийн санаснаар яв даа. Одоо Ван Эр чиний оронд ирж. Чи Цао эзний хумсан чинээ ч юмыг нь хөдөлгөөгүй. Тэгэхээр чи яв даа! Харин аятай ажил гарвал би чамд хэл хүргэе. Чамайг явсны дараа би, Ван Эрийг хүргэж өгнө. Тэнд чинь нүүрс бий юү?.. 

	— Нүүрс, хагалсан түлээ, бүгд арын хашааны жижиг өрөөнд бий гээд Сянцзы пүүгээгээ авч үүрлээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

